(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΙΗ΄

Τετάρτη, 06 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 26ο Πειραματικό Γυμνάσιο Αθήνας, από το 4ο Δημοτικό Σχολείο Αγίων Αναργύρων, από το 20ο Δημοτικό Σχολείο Ιλίου, από το 2ο ΕΠΑΛ Αθηνών και αξιωματικοί από τη 10η εκπαιδευτική σειρά του Σχολείου Εκπαίδευσης Ειδικών Νομικών Συμβούλων της Σχολής Νομικού Σώματος Ενόπλων Δυνάμεων συνοδευόμενοι από τον Διοικητή της σχολής και τον Διευθυντή Σπουδών. , σελ.
3. Ομόφωνη έγκριση του Σώματος, της από 24 Οκτωβρίου 2024 απόφασης της Διάσκεψης των Προέδρων που αφορά στην παροχή τηλεπικοινωνιακού υλικού και εξοπλισμού πληροφορικής στους Έλληνες Βουλευτές του Ευρωπαϊκού Κοινοβουλίου που εξελέγησαν στις εκλογές της 9ης Ιουνίου 2024, με σκοπό την εκπλήρωση της εν γένει κοινοβουλευτικής δραστηριότητας, καθώς και εξοπλισμού πληροφορικής στους διαπιστευμένους φωτορεπόρτερ κατά την Κ' Κοινοβουλευτική Περίοδο, με σκοπό την εκπλήρωση της αποστολής τους., σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών:, σελ.
 i) με θέμα: «Πλήρης αδιαφορία και ασύλληπτη αδικία για την περιοχή του Δήμου Τεμπών η απουσία του ολοκληρωμένου κόμβου Ραψάνης και η κατασκευή νέων διοδίων». , σελ.
 ii. με θέμα: «Φράγμα Κόρης Γεφύρι’ στη Χίο», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης»., σελ.
2. Κατάθεση Εκθέσεων Διαρκών Επιτροπών:
 i. Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης». , σελ.
 ii. Η Διαρκής Επιτροπή Μορφωτικών Υποθέσεων καταθέτει τις Εκθέσεις της στα σχέδια νόμου του Υπουργείου Πολιτισμού: 1) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Προγράμματος «Σχέδιο υποστήριξης τηλεοπτικών σειρών»» και 2) «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας»., σελ.
3. Κατάθεση πρότασης νόμου: Ο Πρόεδρος της Κοινοβουλευτικής Ομάδας «Ελληνική Λύση-Κυριάκος Βελόπουλος» και οι Βουλευτές του Κόμματός του κατέθεσαν πρόταση νόμου: «Κατάργηση του άρθρου 923 του Κώδικα Πολιτικής Δικονομίας, Προεδρικό Διάταγμα 503/1985»., σελ.

ΠΡΟΕΔΡΕΥΩΝΤΕΣ

ΒΙΛΙΑΡΔΟΣ Β. , σελ.

ΓΕΩΡΓΑΝΤΑΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΩΡΓΑΝΤΑΣ Γ. , σελ.
 ΠΑΝΑΓΙΩΤΟΠΟΥΛΟΣ Α. , σελ.
 ΤΣΙΜΑΡΗΣ Ι. , σελ.

Β. Επί των επικαίρων ερωτήσεων:

 ΚΟΚΚΑΛΗΣ Β. , σελ.
 ΜΙΧΑΗΛΙΔΗΣ Σ. , σελ.
 ΤΑΧΙΑΟΣ Ν. , σελ.

Γ. Επί του σχεδίου νόμου του Υπουργείου Υγείας:

 ΑΘΑΝΑΣΙΟΥ Μ. , σελ.
 ΒΑΡΤΖΟΠΟΥΛΟΣ Δ. , σελ.
 ΒΕΛΟΠΟΥΛΟΣ Κ. , σελ.
 ΓΑΒΡΗΛΟΣ Γ. , σελ.
 ΔΗΜΗΤΡΙΑΔΗΣ Π. , σελ.
 ΘΕΜΙΣΤΟΚΛΕΟΥΣ Μ. , σελ.
 ΚΑΛΑΦΑΤΗΣ Σ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΑΦΑΔΟΣ Κ. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΜΠΡΟΥΛΗΣ Γ. , σελ.
 ΜΑΝΤΖΟΣ Δ. , σελ.
 ΜΠΙΜΠΙΛΑΣ Σ. , σελ.
 ΝΑΤΣΙΟΣ Δ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΑΠΑΔΟΠΟΥΛΟΣ Ν. , σελ.
 ΠΕΡΚΑ Θ. , σελ.
 ΣΤΕΦΑΝΑΔΗΣ Χ. , σελ.
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΗ΄

Τετάρτη 6 Νοεμβρίου 2024

Αθήνα, σήμερα στις 6 Νοεμβρίου 2024, ημέρα Τετάρτη και ώρα 9.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Πέτρο Παππά, Βουλευτή Κιλκίς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώθηκε η ανακοίνωση των αναφορών.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 6 Νοεμβρίου 2024 οι υπ’ αριθμόν 125/29-10-2024 και 132/30-10-2024 επίκαιρες ερωτήσεις θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.

Θα συζητήσουμε τώρα την πρώτη με αριθμό 132/30-10-2024 επίκαιρη ερώτηση πρώτου κύκλου του Βουλευτή Λάρισας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Πλήρης αδιαφορία και ασύλληπτη αδικία για την περιοχή του Δήμου Τεμπών η απουσία του ολοκληρωμένου κόμβου Ραψάνης και η κατασκευή νέων διοδίων».

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Κύριε συνάδελφε, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Η παρούσα επίκαιρη αφορά τον σχεδιασμό, όπως τον πληροφορηθήκαμε, για κατασκευή διοδίων εντός της Κοιλάδας των Τεμπών και την καθυστέρηση αφ’ ενός στην κατασκευή των διοδίων -είναι η μοναδική εναλλακτική διαδρομή η οποία δεν έχει διόδια η Κοιλάδα των Τεμπών, ο παλιός δρόμος- και αφ’ ετέρου το ότι ο κόμβος στη Ραψάνη θα κατασκευαστεί στο πρώτο τρίμηνο του 2025. Είχαμε μια έντονη αντίδραση του Δημάρχου Τεμπών, ο οποίος είπε επί λέξει «είναι αδιανόητο να επιχειρείται η διχοτόμηση ενός δήμου με την επιβολή διοδίων στον μοναδικό παράπλευρο δρόμο, χωρίς εναλλακτική διαδρομή, ενώ οι κάτοικοι, οι αγρότες, οι επαγγελματίες και οι εργαζόμενοι της περιοχής μας καλούνται να πληρώσουν το τίμημα. Δεν υπάρχει», λέει ο δήμαρχος, «προηγούμενο στην Ελλάδα για τέτοια αντιμετώπιση. Δεν στηρίζεται τουλάχιστον στη λογική και δεν υπήρξε τουλάχιστον μια διαβούλευση με τον οικείο δήμο».

Κύριε Υπουργέ, υπήρχε μία αστοχία πιθανότατα από το παρελθόν, αλλά είναι γεγονός ότι ο κόμβος στη Ραψάνη πρέπει να κατασκευαστεί, γιατί τα παράλια του Νομού Λάρισας είναι αποκλεισμένα εξαιτίας της έλλειψης αυτού του κόμβου. Όποιος θέλει να έρθει από Θεσσαλονίκη προς Λάρισα δεν έχει έξοδο κοντά στα Τέμπη.

Αναγκάζεται να βγει από την έξοδο του Πλαταμώνα, να ακολουθήσει ένα παράδρομο δέκα-δεκαπέντε χιλιομέτρων, οπότε καταλαβαίνετε, προτιμά να μην το κάνει, με συνέπεια να έχει αποκλειστεί όλο το παραλιακό μέτωπο, Ομόλιο, Στόμιο, Κόκκινο Νερό, Κουτσουπιά, Βελίκα με συνέπεια οι επαγγελματίες να έχουν υποστεί μεγάλη ζημιά ειδικά την τουριστική περίοδο. Τώρα έρχεται και η σχεδιαζόμενη κατασκευή διοδίων μέσα στην Κοιλάδα των Τεμπών με αποτέλεσμα να υπάρχει πλήρης αποκλεισμός και να μην υπάρχει εναλλακτική διαδρομή. Εξ όσων γνωρίζω, πάντα υπάρχουν παράδρομοι πλησίον των διοδίων.

Συνεπώς ερωτάστε τι σκοπεύει η Κυβέρνηση και το Υπουργείο όσον αφορά την κατασκευή διοδίων μέσα στην Κοιλάδα των Τεμπών, αλλά και για τον κόμβο στη Ραψάνη.

Και κλείνω, κύριε Πρόεδρε, με το απαντητικό έγγραφο του Υπουργείου Υποδομών προς τον περιφερειάρχη -εδώ θέλω λίγο να τοποθετηθείτε- ότι αναμένεται να ξεκινήσει ο κόμβος στη Ραψάνη, αφού προηγουμένως ολοκληρωθεί ο μετωπικός σταθμός διοδίων Τεμπών, πιθανότατα εντός του τρίτου τριμήνου του 2025. Οι κάτοικοι του Δήμου Τεμπών, της Λάρισας, της Θεσσαλίας και όχι μόνο, περιμένουν συγκεκριμένες απαντήσεις.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Κόκκαλη, όπως πιθανότατα γνωρίζετε, έχω επισκεφθεί τον συγκεκριμένο χώρο. Έχω συναντηθεί με τον Δήμαρχο Τεμπών, έχω προσωπική εικόνα, όντως, του γεγονότος ότι στην κατεύθυνση προς Αθήνα ερχόμενος από Θεσσαλονίκη δεν είναι δυνατόν να μπεις στα Τέμπη. Αλλά πρέπει να γίνει αντιληπτό ότι ο λόγος για τον οποίο συμβαίνει αυτό είναι γιατί -και γι’ αυτό έχει κατασκευαστεί ο κόμβος με τον τρόπο που κατασκευάστηκε- αυτή η λεγόμενη εναλλακτική διαδρομή θα ήταν εναλλακτική διαδρομή για όλους όσοι θα ήθελαν να αποφύγουν την πληρωμή διοδίων στον αυτοκινητόδρομο. Ήταν πάρα πολύ εύκολο οι πάντες να χρησιμοποιήσουν το παράπλευρο δίκτυο, να πάνε από την παλιά εθνική οδό, με όλους τους κινδύνους που αυτή έχει -ξέρετε ότι έχει κινδύνους ο συγκεκριμένος δρόμος, να μην ξεχνάμε ότι έχουμε θρηνήσει και θύμα από την πτώση βράχων στον συγκεκριμένο δρόμο- και να μεταβούν προς το νότο χωρίς να έχουν πληρώσει διόδια.

Η άποψη του Υπουργείου είναι ότι πραγματικά έχει σημασία να δούμε το θέμα της κατασκευής ενός πλήρους κόμβου στην περιοχή, διότι, όντως, υπάρχει ένας αποκλεισμός των παραλίων του Νομού Λάρισας. Αυτό δεν αφορά μόνο τον Δήμο Τεμπών, αφορά σαφώς και τον Δήμο Αγιάς, ο οποίος είναι αυτός που σε ένα μεγάλο μέρος κατέχει τις πολύ συγκεκριμένες εκτάσεις που θα είχαν παραθεριστικό τουριστικό ενδιαφέρον. Οπότε σε αυτή τη λογική κινούμεθα.

Έχουμε, ήδη, κάνει συζητήσεις με τον παραχωρησιούχο. Υπάρχει μελέτη, η οποία αφορά, όμως, όχι πλευρικά διόδια, αφορά τον μετωπικό σταθμό διοδίων στον ισόπεδο κόμβο των Αμπελακίων, όπως ξέρετε. Αυτό είναι κάτι το οποίο το συζητάμε. Δεν γίνεται να δώσουμε μια διέξοδο στα αυτοκίνητα, η οποία ξαφνικά θα παρακάμπτει τον αυτοκινητόδρομο. Ούτε είναι δυνατόν συνεχώς να αστυνομεύονται οι αυτοκινητόδρομοι και οι παράπλευροι, όπου ξέρετε ότι στα αυτοκίνητα άνω των τρεισήμισι τόνων απαγορεύεται η κίνηση στους παραπλεύρους των αυτοκινητοδρόμων δρόμους.

Ξέρετε, ο λόγος δεν είναι αυτό που πιθανολογείται ότι θέλουμε να ενισχύσουμε τις παραχωρήσεις με έσοδα. Ο βασικός λόγος είναι ότι οι αυτοκινητόδρομοι έχουν κατασκευαστεί -και γι’ αυτό πολλές φορές και εσείς ως Αντιπολίτευση υποβάλλετε αίτημα για την κατασκευή αυτοκινητοδρόμων- ακριβώς για λόγους ασφαλείας του κόσμου. Άρα ο βασικός λόγος είναι ότι δεν μπορούμε αυτοκίνητα τα οποία αποτελούν εν δυνάμει κινδύνους να τα στέλνουμε σε δρόμους που επίσης αποτελούν εν δυνάμει επικίνδυνους δρόμους.

Με την έννοια αυτή τη συγκεκριμένη εξίσωση εμείς θα την επιλύσουμε προς όφελος και των κατοίκων του Δήμου Τεμπών. Δεν υπάρχει περίπτωση να οδηγηθούμε σε μία λύση, η οποία θα τους επιβαρύνει και η οποία θα δημιουργήσει προβλήματα στην τουριστική κίνηση του δήμου. Ήδη έχουν γίνει μελέτες. Ήδη υπάρχει μελέτη περιβαλλοντικών επιπτώσεων. Τη μελέτη αυτή θα μας την παρουσιάσει στο Υπουργείο εντός των προσεχών εβδομάδων ο παραχωρησιούχος και βεβαίως εκεί μπορεί να υπάρξει και συνάντηση μαζί σας και με τους Βουλευτές Λαρίσης, για να δούμε πώς ακριβώς θα εξελιχθεί το συγκεκριμένο έργο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, χαίρομαι που αναγνωρίζετε το γεγονός ότι όλη η περιοχή, όχι μόνο ο Δήμος Τεμπών, τα παράλια που ανέφερα ανήκουν τα περισσότερα στον Δήμο Αγιάς, είναι πλήρως αποκλεισμένα από όλη την Ελλάδα, πλήρως.

Ξέρετε, όμως, ότι έχουν γίνει πάρα πολλές ερωτήσεις, κοινοβουλευτικός έλεγχος, παρεμβάσεις. Πρέπει κάποια στιγμή να δοθεί λύση. Αυτό δεν μας τιμά, ξεκάθαρα. Οι πολίτες του Νομού Λάρισας και των συγκεκριμένων περιοχών περιμένουν από εσάς ένα ακριβές χρονοδιάγραμμα αφ’ ενός για το πότε αυτός ο κόμβος θα ξεκινήσει. Αφ’ ετέρου, εξ όσων κατάλαβα από την απάντησή σας, δεν είναι στην πρόθεση του Υπουργείου η άμεση κατασκευή διοδίων στα Αμπελάκια, στην Κοιλάδα των Τεμπών. Είπατε ότι υπάρχει μία μελέτη. Σε αυτό είναι κάθετα αντίθετοι ο Δήμος Τεμπών, ο δήμαρχος, όλοι, σύσσωμο το δημοτικό συμβούλιο, υποθέτω, διότι κόβεται η Ελλάδα στη μέση.

Η εξίσωση είναι δύσκολη, πράγματι. Δεν είμαι από αυτούς που θέλουν να απλουστεύουν ή να χαϊδεύουν αυτιά, αλλά να βρεθεί μια δίκαιη λύση αφ’ ενός για τους κατοίκους των περιοχών, γι’ αυτούς οι οποίοι χρησιμοποιούν εναλλακτικώς αυτόν τον δρόμο. Αφ’ ετέρου να κατασκευαστεί άμεσα ο κόμβος αυτός η έλλειψη του οποίου απομονώνει όλα τα παράλια του Νομού Λάρισας, Δήμος Τεμπών, Δήμος Αγιάς με συνέπεια να υφίστανται τρομερή οικονομική ζημία όλοι οι επαγγελματίες από το Καστρί Λουτρό έως και τον Αγιόκαμπο Σωτηρίτσα, ως και τα σύνορα με το Νομό Μαγνησίας. Αυτό, επαναλαμβάνω, δεν μας τιμά, γι’ αυτό και περιμένω κάποια συγκεκριμένη δέσμευση και ένα συγκεκριμένο χρονοδιάγραμμα και για τα δύο θέματα.

Και κλείνω, κύριε Πρόεδρε, κύριε Υπουργέ, εννοείται ότι είμαστε ανοιχτοί σε οποιαδήποτε συμμετοχή σε συσκέψεις αρκεί αυτές οι συσκέψεις να καταλήγουν κάπου, σε ένα συγκεκριμένο αποτέλεσμα, για το καλό της τοπικής κοινωνίας και όχι μόνο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς να εξηγήσω ότι δεν υπάρχει η παραμικρή περίπτωση να γίνει οτιδήποτε χωρίς διαβούλευση με τον Δήμο Τεμπών, η παραμικρή περίπτωση. Δηλαδή θα γίνει παρουσίαση της μελέτης στον Δήμο Τεμπών και θα γίνει συζήτηση μαζί τους. Ξέρετε ότι υπάρχει σύμβαση παραχώρησης. Η σύμβαση παραχώρησης έχει προβλέψεις. Γνωρίζετε ότι αυτά τα διόδια στη φάση της εξέλιξης του έργου πήγαν και ήρθαν πολλές φορές. Έχει γίνει πολλή κουβέντα γύρω από τα συγκεκριμένα διόδια, το ξέρετε πάρα πολύ καλά.

Εκείνο που θέλω να ξεκαθαρίσω είναι ότι υπάρχει μια διάχυτη αντίληψη ότι τα διόδια δίνονται στον παραχωρησιούχο μόνο και μόνο για να βγάλει λεφτά ο παραχωρησιούχος και προστίθενται διόδια για να βγάλει λεφτά ο παραχωρησιούχος. Αυτό δεν είναι αλήθεια. Η αλήθεια είναι ότι όπου έχουν παραληφθεί διόδια πληρώνονται αποζημιώσεις στους παραχωρησιούχους. Αυτό συμβαίνει στη Βαρυμπόμπη, αυτό συμβαίνει στον Άγιο Στέφανο, αυτό συμβαίνει στη Χαλκίδα, αυτό συμβαίνει και στην περιοχή εκεί. Για γεγονότα απαλλαγής, τα οποία προβλέπονται στη σύμβαση παραχώρησης μέχρι τις 31-12-23 έχουν πληρωθεί 8,54 εκατομμύρια ευρώ πλέον ΦΠΑ στον παραχωρησιούχο.

Κατανοώ ότι με τον Δήμο Τεμπών πρέπει να κάνουμε μια πολύ έντιμη συζήτηση, η οποία αφορά τις διαμπερείς κυκλοφορίες μέσα στα όρια του δήμου από τη συγκεκριμένη οδό και εφόσον κατασκευαστεί ο κόμβος για τον οποίον μιλάμε. Αυτή είναι μια συζήτηση που μπορούμε να την κάνουμε πολύ έντιμα μεταξύ μας. Δεν είναι η πρώτη φορά που θα γίνουν τέτοιες συζητήσεις και θα αφορούν κατοίκους συγκεκριμένων περιοχών. Αυτή τη συζήτηση θα την κάνουμε. Αλλά το βασικό κλειδί στην εξίσωση, που το καταλαβαίνετε, διότι το είπατε και μόνος σας, είναι ότι δεν μπορούμε να δώσουμε μία διέξοδο διαφυγής σε όσους δεν θα ήθελαν να χρησιμοποιήσουν τον αυτοκινητόδρομο για να μην πληρώσουν διόδια. Ξέρετε αυτό δεν αφορά τόσο πολύ τις μετακινήσεις με ΙΧ ή κυρίως μετακινήσεις με ΙΧ. Αφορά κυρίως τις μεταφορές, όπου είναι πάρα πολύ γνωστό ότι όπου βρουν μία διέξοδο προσπαθούν να φύγουν εκτός της οδού.

Βεβαίως, χωρίς να αντιλαμβάνονται ότι αυτό έχει άλλο κόστος, άλλο κόστος καυσίμων και άλλο κόστος επικινδυνότητας, που πολλές φορές το συναντάμε μπροστά μας και το συναντάμε σε δρόμους οι οποίοι δεν έχουν τα χαρακτηριστικά αυτοκινητοδρόμου.

Τώρα, σε ό,τι αφορά τη σύσκεψη, κύριε Κόκκαλη. Γενικώς δεν κάνουμε συσκέψεις μόνο και μόνο για να κάνουμε συσκέψεις ή για να ξεγελάσουμε τον κόσμο. Προφανώς, όλες οι συσκέψεις πρέπει να καταλήγουν σε αποτέλεσμα. Αυτό που σας είπα σε πρώτη φάση είναι ότι πρέπει να γίνει μια παρουσίαση του σχεδίου, να γίνει μια συζήτηση και να καταγραφούν οι εκατέρωθεν απόψεις. Υπάρχουν και αντιδράσεις. Προφανώς, υπάρχουν και αντιδράσεις από θιγομένους, από ανθρώπους οι οποίοι θεωρούν ότι με τη μία ή με την άλλη λύση θίγονται. Αυτά πρέπει να καταγραφούν και αυτό αποτελεί τις βασικές παραμέτρους με τις οποίες θα λυθεί αυτή η εξίσωση.

Εμένα θα μου φαινόταν πάρα πολύ χρήσιμο να είναι όλοι οι Βουλευτές Λαρίσης σε αυτή τη συζήτηση, ασχέτως της άποψης που έχουν ήδη ή της άποψης που θα διαμορφώσουν σε συνέχεια της παρουσίασης που θα γίνει.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ.

Να κάνω δύο ανακοινώσεις προς το Σώμα:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης».

Και, επίσης, η Διαρκής Επιτροπή Μορφωτικών Υποθέσεων καταθέτει τις εκθέσεις της στα σχέδια νόμου του Υπουργείου Πολιτισμού: 1) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών»» και 2) «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας».

Περνάμε τώρα στη δεύτερη, με αριθμό 125/29-10-2024 επίκαιρη ερώτηση του πρώτου κύκλου του Βουλευτή Χίου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Σταύρου Μιχαηλίδη προς τον Υπουργό Υποδομών και Μεταφορών με θέμα: «Φράγμα “Κόρης Γεφύρι” στη Χίο», την οποία θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Ορίστε, κύριε συνάδελφε, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, καλημέρα.

Είκοσι χρόνια μετά από τη σύμβαση του Ιουλίου του 2005 με την ανάδοχο εταιρεία για την ανάληψη και εκτέλεση του έργου φράγμα «Κόρης Γεφύρι» στη Χίο, με συμφωνηθείσα ημερομηνία αποπεράτωσης τον Ιούλιο του 2008 και δεκάδες εκατομμύρια ευρώ που έχουν δαπανηθεί -θα έλεγα σπαταληθεί- υπερβαίνοντας κατά πολύ το προϋπολογιζόμενο κόστος κατασκευής, το έργο δεν παραμένει μόνο ανολοκλήρωτο και επισφαλές, αλλά και «στοιχειωμένο», όπως το περιγράψατε εσείς επισκεπτόμενος το συγκεκριμένο έργο, κύριε Υφυπουργέ.

Από την υπ’ αριθμόν 64590 του Μαρτίου του 2004 απάντησή σας στη σχετική ερώτησή μου του περασμένου Ιανουαρίου, αλλά και από την από το 2021 έκθεση γεωτεχνικής έρευνας του καθηγητή Γκαζέτα, προκύπτει σαφώς ότι το φράγμα δεν πληροί τις προδιαγραφές ενός ανθεκτικού έργου και δύναται να ολοκληρωθεί μόνο υπό συγκεκριμένες προϋποθέσεις.

Όπως αναφέρεται, δε, και στην ως άνω απάντησή σας, το ίδιο επαναλαμβάνεται και στην από τον Φλεβάρη του 2023 τελική έκθεση του εν λόγω καθηγητή, την οποία έχετε παραλείψει να μας γνωρίσετε παρά τα επανειλημμένα αιτήματά μας, όχι μόνο εμένα εδώ στη Βουλή αλλά και συμπολιτών μου.

Η Κυβέρνησή σας γνωρίζει καλά ότι η ολοκλήρωση και παράδοση του φράγματος είναι άμεσα απαιτητή από τον χιώτικο λαό και απολύτως αναγκαία, καθώς όποια περαιτέρω καθυστέρηση όχι μόνο καταδικάζει οποιαδήποτε προοπτική ανάπτυξης του ακριτικού και ευαίσθητου γεωπολιτικά νησιού μας, αλλά και απειλεί τη γνωστή και σε παγκόσμια κλίμακα καλλιέργεια της μαστίχης και την περαιτέρω ανάπτυξή της και βεβαίως καταδικάζει στην καταστροφή τον πολύ γνωστό Κάμπο της Χίου.

Ωστόσο, αντί να συμμεριστείτε την αγωνία των Χιωτών, αδρανείτε και περιορίζεστε σε μεγαλοστομίες και υποσχέσεις. Προ δεκαοκτώ μηνών ο κυβερνητικός Βουλευτής και πρώην Υπουργός, κ. Μηταράκης της Χίου εγκαινίασε με αγιασμό το φράγμα. Προ επτά μηνών εσείς επισκεφθήκατε τη Χίο και χαρακτηρίσατε το έργο, όπως και αυτά του αεροδρομίου και του δικαστικού Μεγάρου, στοιχειωμένο. Μας διαβεβαιώσατε με μεγάλη ικανοποίηση ότι όλα θα τελειώσουν γρήγορα και μάλιστα τώρα, το διάστημα που μιλάμε, το φθινόπωρο.

Τελικά, τίποτα από όλα αυτά δεν έχει ολοκληρωθεί. Καμμία υπόσχεσή σας δεν υλοποιήθηκε, δεν την κρατήσατε και ερωτάσθε, κύριε Υπουργέ:

Ποιες εργασίες εκκρεμούν, επιτέλους, για την ασφαλή ολοκλήρωση του έργου φράγμα «Κόρης Γεφύρι» που παρελήφθησαν και δεν προβλέφθηκαν τα τελευταία είκοσι χρόνια από την αρχική ανάθεση του έργου, στις οποίες αποδίδονται σήμερα οι καθυστερήσεις. Και ποιο είναι το χρονοδιάγραμμα παράδοσης του έργου σε πλήρη χρήση, επιτέλους, δίχως κίνδυνο για την ευρύτερη κατάντη περιοχή.

Σε ποιες ενέργειες έχετε προβεί για την εξασφάλιση του δημοσίου συμφέροντος και την απόδοση ευθυνών στους ιθύνοντες για τις πρωτοφανείς υπερβάσεις στα συμφωνηθέντα κόστη εκτέλεσης δεκάδων εκατομμυρίων και στα οικεία χρονικά όρια, για την έκδοση των ανακεφαλαιωτικών πινάκων, των συμπληρωματικών συμβάσεων και όλα αυτά τα πράγματα και βεβαίως για ό,τι δεν έχει γίνει για την ποιοτική εκτέλεση του έργου.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, κατ’ αρχάς, πρέπει να πω το εξής: Επειδή αναφερθήκατε στον συνάδελφό σας, τον κ. Μηταράκη, να πω ότι ο κ. Μηταράκης, όντως, έχει δείξει με εξαιρετική επιμέλεια στην παρακολούθηση των έργων της Χίου. Χαίρομαι, γιατί νομίζω ότι και εσείς ταυτίζεστε στον συγκεκριμένο δρόμο.

Είναι ωραίο αυτό, που συμβαίνει, κυρίως στη Χίο. Ξέρετε, έχω συναντήσει Βουλευτές, οι οποίοι παρακολουθούν εκ του σύνεγγυς τα έργα και θέλουν να δουν τα έργα να «τρέχουν» και αυτό είναι πραγματικά ωραίο! Έχει έναν κίνδυνο, όμως, αυτό. Ποιος είναι ο κίνδυνος; Ο κίνδυνος είναι ότι θα μπορούν τα έργα με αυτόν τον τρόπο να πιστωθούν είτε να χρεωθούν, σε πολιτικά πρόσωπα ή σε πολιτικές παρατάξεις, κάτι που είναι λάθος.

Γιατί, αν πάρουμε τα ζητήματα από την αρχή, θα δούμε και σε ποιες χρονικές περιόδους σε αυτά τα έργα «έτρεξαν» και σε ποιες χρονικές περιόδους «κόλλησαν». Διότι, αυτό είναι ένα έργο, το οποίο δημοπρατήθηκε τις πρώτες ημέρες της κυβέρνησης Καραμανλή το 2004, αλλά η ανακοίνωση της δημοπράτησης είχε σταλεί στην Εφημερίδα της Κυβερνήσεως σαράντα ημέρες πιο μπροστά. Τι σημαίνει αυτό; Σημαίνει ότι είχαμε μία μελέτη, η οποία προφανέστατα ήταν ελλιπής. Προφανέστατα ήταν ελλιπής! Γι’ αυτό χρειάστηκε αυτή η μελέτη να κάνει δύο ΣΣΕ, δηλαδή δύο συμπληρωματικές συμβάσεις, οι οποίες εκ των υστέρων ήρθαν και ανέβασαν το κόστος κατά 50%. Δύο συμπληρωματικές συμβάσεις! Αυτή είναι μια πολύ χαρακτηριστική ένδειξη ενός έργου, το οποίο δημοπρατήθηκε ανώριμα με πολιτικά χαρακτηριστικά. Γι’ αυτό με φοβίζει -κάτι που έχω πει πολλές φορές σε αυτή την Αίθουσα, το λέω και στις δημόσιες ομιλίες μου- ο βολονταρισμός, ως «όχημα» επιλογής σχεδιασμού και κατασκευής των τεχνικών έργων.

Παρ’ όλα αυτά, το έργο ξανά έτρεξε στη διάρκεια της συγκυβέρνησης, γιατί είχε κολλήσει νωρίτερα, το 2013. Κόλλησε και το 2018 –να μη θυμίσω ποιος ήταν Κυβέρνηση- και ξεκόλλησε το 2021, όπου μπήκε στη συζήτηση ξανά με την πρώτη έκθεση Γκαζέτα. Η έκθεση Γκαζέτα, στην οποία αναφέρεστε, του 2023, δεν λέει ότι υπάρχουν κίνδυνοι. Λέει ότι έχει παρακολουθήσει, με τις πιθανές αβεβαιότητες του σφάλματος σε ό,τι αφορά τη σεισμική διέγερση, τη μηχανική συμπεριφορά του υλικού του σκληρού τοιχώματος και την αποδοτικότητα του συστήματος αποστράγγισης και βρήκε ότι η πλήρωση του φράγματος είναι εφικτή. Απλώς, πρέπει να υπάρξουν, κατά τη διάρκεια αυτής της πλήρωσης, παρατηρήσεις, οι οποίες να καταλήγουν στο ποια είναι πιθανή οριζόντια μετακίνηση στη φάση αυτή.

Επίσης, προφανώς ήρθα και είπα ότι θα ασχοληθούμε με αυτό το έργο και θα προχωρήσει αυτό το έργο. Όντως, αυτές τις ημέρες -δηλαδή, στο τέλος του φθινοπώρου- βρισκόμαστε στη φάση όπου με το ΥΠΑΤ έχουμε συμφωνήσει στη χρηματοδότηση του υπολοίπου του έργου. Θα γίνει το τεχνικό δελτίο, θα υποβληθεί, ώστε να μπορέσει να προχωρήσει η χρηματοδότηση των υπολειπόμενων εργασιών, οι οποίες μπορούν να οδηγήσουν στην πλήρωση του φράγματος.

Εκείνο το οποίο θα έχει ιδιαίτερη σημασία είναι το εξής: Πρέπει να βρεθούν πόροι, ώστε να κατασκευαστούν τα αντιπλημμυρικά έργα στο κατάντη τμήμα του φράγματος, αυτό που αφορά στο ρέμα, το οποίο περνάει και περιμετρικά και μέσα σε κάποια σημεία από την πόλη της Χίου. Για να γίνει αυτό θα χρειαστεί ένα ποσό της τάξεως του 1,5 εκατομμυρίου.

Έχουμε απευθυνθεί στον κ. Μουτζούρη στην περιφέρεια. Ο κ. Μουτζούρης πραγματικά έχει δείξει ένα εξαιρετικό ενδιαφέρον για την κατασκευή αυτού του έργου, όπως και για τα υπόλοιπα έργα της Χίου, και θα θέλαμε στην προσπάθειά του να βρεθούν πόροι από το ΠΕΠ για να ολοκληρωθεί και αυτό το υπολειπόμενο τμήμα του έργου -γιατί από το Υπουργείο Αγροτικής Ανάπτυξης δεν μπορεί να κατασκευαστεί ούτε το Υπουργείο το δικό μας εκτελεί έργα αντιπλημμυρικά ή έργα που εκτελούνται στο πλαίσιο των περιφερειών- και τη δική σας συνδρομή, γιατί, όπως σας είπα και στην αρχή, νομίζω ότι αυτή η εκ του σύνεγγυς παρακολούθηση των έργων της Χίου από τους Βουλευτές της Χίου είναι ένα σημάδι ωριμότητας και της τοπικής κοινωνίας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΣΤΑΥΡΟΣ ΜΙΧΑΗΛΙΔΗΣ:** Κύριε Υπουργέ, πραγματικά, εκπλήσσομαι. Μιλάτε για συναινέσεις, ενώ δεν είχατε το πολιτικό τακτ τον καιρό που ήρθατε στη Χίο, τον Μάρτη πέρυσι, ένεκα του κοινοβουλευτικού ελέγχου του προηγούμενου Γενάρη να μας συγκαλέσετε. Βρεθήκατε με τους πολιτικούς σας φίλους εκεί και δεν είχατε την πολιτική ευαισθησία γι’ αυτά τα σοβαρά θέματα, για τα οποία αναφέρεστε εδώ περί συναινέσεων,να καλέσετε -δύο Βουλευτές έχει η Χίος- και τον δεύτερο Βουλευτή να δείτε πώς μπορούμε όλοι μαζί να βελτιώσουμε τα πράγματα.

Όμως, δεν είναι αυτό. Σας είπαμε να μας δώσετε χρονοδιάγραμμα. Πότε θα τελειώσει; Δεν μπορεί οι παραλείψεις σας, να μην πω η ανικανότητα της Κυβέρνησης, να αποδίδεται στο 2004 και στο 2013, ενώ διανύετε τον έκτο χρόνο στην Κυβέρνηση και δεν έχετε κάνει τίποτα. Ήρθατε τον Μάρτη, έχουμε τέλος του χρόνου και το έργο εκεί, η εικόνα του, είναι ένας ΧΥΤΑ. Εκεί έχει καταντήσει.

Δεύτερον, δεν απαντήσατε. Τελικά ευθύνες από τα 15 εκατομμύρια που έχουν πληρωθεί, 23 και θα πάρουμε άλλα 3-4, αν θα γίνει ποτέ, στα 30 θα λογοδοτήσει κανείς; Έχετε ευθύνη. Έχετε συναίσθηση;

Αντιλαμβάνεστε ότι η Χίος, operandis της χώρας μας, του Αιγαίου, η γραμμή Μαζινό η εθνική, πεθαίνει χωρίς νερό; Δεν μπορεί να αναπτυχθεί, καίγονται τα πάντα και εσείς μας λέτε τι γινόταν το 2012 και το 2013.

Είπατε στη Χίο ως δικαιολογία στις τηλεοράσεις -είναι καταγεγραμμένα και θα τα καταθέσω και στα Πρακτικά τα δημοσιεύματα- ότι νέες διατάξεις από ένα φράγμα που έπεσε στη Ρωσία μάς αναγκάζουν τώρα να σκεφτούμε αυτές τις κατάντη βελτιώσεις, ώστε όταν πλημμυρίσει το έργο, το φράγμα, να φύγουν. Δεν θέλω να πω τη λέξη ότι η Κυβέρνηση λέει ψέματα, αλλά ανακρίβειες.

Έχω εδώ αποφάσεις του 2014, τις οδηγίες της Ευρωπαϊκής Ένωσης που προβλέπουν αυτά τα οποία επικαλείστε εσείς ως καινούργια. Γιατί δεν τα λάβατε υπ’ όψιν από το 2019 που είστε Κυβέρνηση; Μόνο να ερχόμαστε στο 2025 για να βγει μια απόφαση στο Εθνικό Πρόγραμμα Ανάπτυξης. Και πότε θα τελειώσει, αν θα τελειώσει;

Έτσι μπορεί, κύριε Υπουργέ, με τέτοιες συνεννοήσεις, με τέτοια επίβλεψη, με τέτοια διαχείριση των έργων σε ένα μεγάλο νησί. Τρία μεγάλα έργα είχατε πέντε χρόνια και τα έχετε καταδικάσει να είναι, όπως εσείς είπατε, στοιχειωμένα και δεν έχει κανένας ευθύνη. Δεν αισθάνεστε εσείς ευθύνη και μας λέτε τώρα ότι προκηρύσσετε -την έχω την απόφαση, όχι από το Υπουργείο το δικό σας, του Υπουργείου Αγροτικής Ανάπτυξης- που εντάσσεται τώρα στο ΕΠΑ που θα αρχίσει πότε και θα τελειώσει πότε; Δηλαδή, τέλος της δεκαετίας πάλι πάμε και βλέπουμε.

Πώς θα ζήσει αυτό το νησί, το πέμπτο νησί του Αιγαίου, της Ελλάδας, της χώρας μας; Πώς θα πάει μπροστά χωρίς νερό, ιδιαίτερα αυτή την περίοδο που είναι η κρίση; Το μεγαλύτερο πράγμα που χρειάζεται σήμερα η ανθρωπότητα είναι το νερό κι εμείς πετάμε 30 εκατομμύρια γράφοντας στα Πρακτικά ό,τι λέμε, και εγώ και εσείς.

Μακάρι να τελειώσει το έργο, αλλά οι πληροφορίες μας είναι ότι κανένας σε διευθυντική θέση στο Υπουργείο σας δεν υπογράφει για τίποτα. Εδώ είμαστε και μακάρι να διαψευστούμε.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, μου αποδίδετε εμένα ότι αναφέρομαι στο παρελθόν και εσείς ξεκινάτε και καταλήγετε στο παρελθόν.

Όμως, εν πάση περιπτώσει, επιτρέψτε μου να πω το εξής: Όταν ήρθα στο νησί σας, λογικό είναι να συναντηθώ με τους ανθρώπους του δικού μου κόμματος. Νέα Δημοκρατία είμαι, Νέα Δημοκρατία παραμένω και κάτι να μη μου πάει καλά ούτε ΠΑΣΟΚ θα γίνω ούτε ΣΥΡΙΖΑ θα γίνω. Νέα Δημοκρατία είμαι. Δεν θα άλλαζα κόμμα επειδή κάτι δεν μου πήγε καλά.

**ΣΤΑΥΡΟΣ ΜΙΧΑΗΛΙΔΗΣ:** … (Δεν ακούστηκε)

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ακούστε με λίγο σας παρακαλώ και καταλαβαίνετε τι λέω.

Επιτρέψτε μου να πω το εξής: Το ότι δεν σας κάλεσα σε μια άλλη σύσκεψή μου είναι παράλειψή μου. Το αποδέχομαι. Είστε Βουλευτής πλέον του ΠΑΣΟΚ. Έπρεπε να σας καλέσω. Μπορώ να σας αποδώσω και τα εύσημα για το γεγονός ότι όταν ήρθαμε εκεί με τον Πρωθυπουργό, τον Κυριάκο Μητσοτάκη, στη Χίο ήσασταν εκεί στον πεζόδρομο και τον χαιρετήσατε ευγενικότατα. Νομίζω ότι αυτό έγινε για πολιτικό πολιτισμό και δείχνει και ωριμότητα για το νησί σας. Το έχω πει και ως τέτοιο το αντιμετωπίζω.

Όμως επιτρέψτε μου να σας πω το εξής: Είναι στοιχειωμένα τα έργα της Χίου και στο αεροδρόμιο υπάρχει ευθύνη τοπική. Σας το έχω πει ξανά χίλιες φορές. Η τοπική κοινωνία δεν έχει βοηθήσει. Ποια τοπική κοινωνία, δηλαδή; Η τοπική επιχειρηματικότητα. Διότι όταν υπάρχει ένα μονοπώλιο εκεί, το οποίο θέλει να διατηρήσει τη θέση του, είναι προφανές ότι δεν θα βοηθήσει να εξελιχθεί το αεροδρόμιο και δεν εξελίχθηκε.

**ΣΤΑΥΡΟΣ ΜΙΧΑΗΛΙΔΗΣ:** Μη μεταθέτετε ευθύνες.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Επιτρέψτε μου. Έχω απαντήσει σε αυτά και το ξέρετε ότι έχω απαντήσει και τα έχω αντιμετωπίσει. Γιατί; Ας αφήσουμε αυτό το θέμα.

Πάμε τώρα στο δικαστικό μέγαρο. Το δικαστικό μέγαρο θα δείτε ότι θα προχωρήσει. Με χίλια βάσανα θα προχωρήσει, γιατί και αυτό ήταν μια μελέτη η οποία είχε προβλήματα. Θα προχωρήσει. Προχωράει. Το έχουμε δρομολογήσει. Προφανώς αυτά που κάνουμε δεν μπορεί να βγούμε να τα πούμε δημόσια το τι κάνει διευθύνουσα υπηρεσία ούτε είναι δουλειά της Βουλής να πηγαίνουν οι διευθύνουσες υπηρεσίες και να λένε: «Ξέρετε κάνουμε το ένα, ξέρουμε κάνουμε το άλλο».

Το ίδιο συμβαίνει και για το «Κόρης Γεφύρι». Στο «Κόρης Γεφύρι» σας λέω ότι το θέμα κατ’ αρχάς ωρίμασε τον Φεβρουάριο του 2023. Τότε ήρθε η τελική έκθεση του καθηγητή Γκαζέτα. Μέχρι τότε ήταν ένα φράγμα που κανείς δεν ήξερε αν έχει τη στατική αντοχή να πληρωθεί. Κανένας. Εγώ δεν σας είπα ποτέ ότι στη Ρωσία υπήρξε οποιοδήποτε πρόβλημα. Είπα ότι η Διοικητική Αρχή Φραγμάτων, επειδή άλλαξε ο οργανισμός φραγμάτων, για να αδειοδοτήσει αυτό το φράγμα έχει συγκεκριμένες προϋποθέσεις, οι οποίες έχουν τεθεί από τον κανονισμό των φραγμάτων ο οποίος ήρθε σε εφαρμογή των ευρωπαϊκών οδηγιών. Έχετε δίκιο σε αυτό. Δεν λέμε κάτι διαφορετικό. Αυτό είπα λοιπόν.

Αυτό έβγαλε καινούργια έργα. Αυτά έπρεπε να χρηματοδοτηθούν. Επιτέλους, συμφωνήσαμε με το Υπουργείο Αγροτικής Ανάπτυξης, με το ΥΠΑΑΤ, με τη διαχειριστική αρχή, να υπάρξει σχετική χρηματοδότηση, η οποία δικαιολογείται να υπάρξει από την ίδια διαχειριστική αρχή. Όμως, τα αντιπλημμυρικά του κατάντη τμήματος -και γι’ αυτό σας είπα ότι χρειάζεται τη συνδρομή της περιφέρειας και τη συνδρομή όλων- τα έργα αυτά είναι έργα τα οποία αυτή τη στιγμή δεν μπορούν να χρηματοδοτηθούν από το δικό μας Υπουργείο, δεν μπορούν να χρηματοδοτηθούν από το Υπουργείο Αγροτικής Ανάπτυξης και πρέπει να βρούμε τον δρόμο για αυτά. Τα υπόλοιπα θα ξεκινήσουν.

Κατά τη γνώμη μου, μπορούμε να εξετάσουμε το ενδεχόμενο, ακόμα και αν δεν έχουν ολοκληρωθεί τα έργα του κατάντη τμήματος, αλλά είναι εν εξελίξει, να προχωρήσουμε στην πλήρωση του φράγματος.

Γιατί δεν σας δίνω χρονοδιαγράμματα; Γιατί τα χρονοδιαγράμματα σε αυτά τα έργα, όπως αποδεικνύεται, κύριε Μιχαηλίδη, είναι εξαιρετικά επίφοβα και είναι επίφοβα γιατί εξαρτώνται από περιβαλλοντικά θέματα, εξαρτώνται από αντιδράσεις, εξαρτώνται, αν θέλετε, από συμβατικά ζητήματα, τα οποία μπορούν να προκύπτουν ανά πάσα στιγμή.

Το μόνο που σας λέω είναι ότι είμαστε εντελώς ώριμοι να ξεκινήσουμε αυτή τη στιγμή τα έργα που αφορούν στη ροή και στο φράγμα. Σε αυτό είμαστε εντελώς ώριμοι να ξεκινήσουμε, γιατί υπάρχει η υπ’ αριθμόν ένα προϋπόθεση που είναι απαραίτητη γι’ αυτά τα έργα και είναι η χρηματοδότηση.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Διακόπτουμε για λίγα λεπτά και θα επανέλθουμε με την ημερήσια διάταξη της νομοθετικής εργασίας .

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις συνοδοί εκπαιδευτικοί από το 26ο Πειραματικό Γυμνάσιο Αθήνας.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Σας ενημερώνω ότι ξεκινάει τώρα η νομοθετική εργασία, γιατί έπρεπε να έρθει και εκπρόσωπος της Κυβέρνησης, ο αρμόδιος Υπουργός από το Υπουργείο Υγείας, επειδή σήμερα η συζήτηση αφορά ζήτημα του Υπουργείου Υγείας. Καλή επιτυχία σάς εύχομαι!

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης της συμφωνίας για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Από τους συναδέλφους που καλούνται να πάρουν τον λόγο, εάν το επιθυμούν, ξεκινάω με τον ειδικό αγορητή των Σπαρτιατών, τον κ. Δημητριάδη. Βλέπω ότι ο κ. Δημητριάδης δεν είναι εντός της Αιθούσης.

Συνεχίζω με τον ειδικό αγορητή από την Πλεύση Ελευθερίας κ. Μπιμπίλα.

Ορίστε, κύριε συνάδελφε, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ και καλημέρα σε όλους! Συγγνώμη για τη βραχνάδα της φωνής μου.

Η Πλεύση Ελευθερίας από το καταστατικό της είναι ένα κίνημα που βασίζεται πάνω σε μεγάλες ηθικές αξίες, όπως είναι η ισοτιμία, η ισονομία, η αλληλεγγύη, η επαγρύπνηση για την αλήθεια και ο αλληλοσεβασμός. Με αυτή την έννοια, είμαστε υπέρ της συναδέλφωσης όλων των λαών και κάθε ιδιαιτερότητας. Ασφαλώς και δεν είμαστε κατά των διεθνών, διμερών, ή οποιωνδήποτε σχέσεων, ειδικά όταν πρόκειται για κράτος γειτονικό με το οποίο μας συνδέουν μεγάλοι και προαιώνιοι δεσμοί, γειτονικό κράτος, όμως, όπου εκεί έζησαν γενιές Ελλήνων και δεν πρέπει ποτέ να ξεχνάμε ότι έζησαν και μεγαλούργησαν εκεί.

Αν επισκεφθείτε τον Σύνδεσμο Αιγυπτιωτών Ελλήνων, τότε θα καταλάβετε τη νοσταλγία αυτών των ανθρώπων για αυτές τις πατρίδες που υπήρξαν εκεί και τι σύνδεση έχουν με τους Έλληνες που υπάρχουν ακόμα εκεί.

Το μνημόνιο συνεργασίας, λοιπόν, αποτελεί ένα ελπιδοφόρο πλάνο συνεργασίας των δύο χωρών για θέματα υπηρεσιών υγείας και φαρμακευτικής περίθαλψης. Εμείς με τις διεθνείς συνεργασίες, όπως προείπα, δεν είμαστε αντίθετοι, ιδιαίτερα όταν κινούνται εντός του νομικού πλαισίου των κρατών και των διεθνών υποχρεώσεων τους. Ειδικά για τη χώρα μας οι υποχρεώσεις αυτές απορρέουν από την ένταξή μας στην Ευρωπαϊκή Ένωση.

Εκφράζουμε, όμως, την ανησυχία μας ως προς την ανταλλαγή υλικών και την ειδίκευση των ιατρών και των επαγγελματιών υγείας σε διάφορες νοσηλευτικές και παραϊατρικές ειδικότητες. Δεν έχουν γίνει κατανοητές –νομίζουμε- όλες οι προϋποθέσεις και οι όροι ανταλλαγής έμψυχου υλικού. Εμείς δεν έχουμε πειστεί για ποιον γίνεται αυτή η διακρατική συμφωνία. Γίνεται κυρίως προς όφελος της χώρας μας και για τη βελτίωση της δημόσιας υγείας του λαού μας, ή ωφελεί και βοηθάει κυρίως τη φίλη χώρα; Εδώ έχουμε μια σύντομη σύμβαση συνεργασίας με την Αίγυπτο στον τομέα της υγείας και της φαρμακευτικής περίθαλψης, η οποία δεν έχει αιτιολογηθεί απολύτως από το αρμόδιο Υπουργείο Υγείας στο πλαίσιο των διμερών σχέσεων της χαμηλής πολιτικής μας με την Αίγυπτο.

Η σύμβαση αυτή καθαυτή υπενθυμίζουμε ότι υπεγράφη μόλις πριν δεκαπέντε μήνες περίπου, δηλαδή αρκετά μεγάλο διάστημα, στις 13 Σεπτεμβρίου 2023, κατά τη διάρκεια της επίσκεψης του Υπουργού Υγείας της Αιγύπτου Khaled Abdel Ghaffar στην Αθήνα. Σκοπός της επίσκεψης αυτής ήταν κυρίως η διερεύνηση εμπορικών συνεργασιών με ιδιωτικούς κυρίως ομίλους που δραστηριοποιούνται στον τομέα της υγείας και της περίθαλψης στην Ελλάδα και μάλιστα με κάποιους από αυτούς, όπως παραδείγματος χάριν με τη «ΒΙΟΪΑΤΡΙΚΗ», συνήφθησαν ειδικές εμπορικές συμφωνίες.

Η σύμβαση, λοιπόν, αυτή έρχεται τώρα προς κύρωση με καθυστέρηση αρκετών μηνών και αυτό δείχνει ότι συνεχίζετε να ακολουθείτε μία πρακτική καθυστερήσεων και σε πολλές περιπτώσεις μεγάλων καθυστερήσεων και αναιτιολόγητων, αφού ισχύει στην πράξη από την υπογραφή της. Έχουμε ξαναδεί τέτοιες αργοπορίες ακόμα και να φτάνουν μέχρι τα τρία χρόνια. Πριν λίγο καιρό μόλις υπογράφτηκε ακόμα μία σύμβαση με καθυστέρηση, όπως έγινε στην περίπτωση της σύμβασης με τη Γκαμπόν, όπου και εκεί υπήρξαν σκέψεις για το κατά πόσο σωστό είναι να συνάπτονται συμβάσεις με κράτη που έχουν ως πολιτικό τους σύστημα μία δικτατορία.

Δεν πρέπει να ξεχνάμε, λοιπόν, ότι και η Αίγυπτος αυτή τη στιγμή διανύει μία περίοδο που πολιτικά δεν θα ονομαζόταν η καλύτερη. Η σημερινή Κυβέρνηση της Αιγύπτου είναι μία ημιπροεδρική Κυβέρνηση, μία ημιπροεδρική Δημοκρατία, η οποία, όμως, χαρακτηρίζεται ως απολύτως αυταρχική με ένα καθεστώς υπεύθυνο για τη διαιώνιση προβληματικών επιδόσεων στον τομέα των ανθρωπίνων δικαιωμάτων, που είναι η απόρροια των κοινωνικών και θρησκευτικών διαταραχών και της πολιτικής αστάθειας εκεί.

Αυτό το στρατιωτικό καθεστώς έχει επιβάλει μια σκληρή καταστολή των ελευθεριών κατά των φιλελεύθερων δυνάμεων της πολιτικής άνοιξης. Αυτά πρέπει να τα επισημαίνουμε, να τα τονίζουμε και να μην τα ξεχνάμε. Λόγω, όμως, της γειτνίασης και των ιστορικών δεσμών μας με την Αίγυπτο, αναγκαζόμαστε πολλές φορές αυτά να τα προσπερνάμε και να τα παραβλέπουμε. Στεκόμενοι, λοιπόν, αρνητικά σε τέτοιες συμβάσεις, θα μπορούσαμε πιθανόν να πούμε ότι στεκόμαστε συνολικά αρνητικά απέναντι σε έναν φιλικό λαό που τώρα δεν βρίσκεται στην καλύτερή του στιγμή.

Η εν λόγω σύμβαση, λοιπόν, στοχεύει στην ενίσχυση των σχέσεων φιλίας μεταξύ των δύο χωρών και στην ανάπτυξη μιας συνεργασίας στον ευαίσθητο τομέα της υγείας και της φαρμακευτικής περίθαλψης, παρά τις τεράστιες διαφορές τόσο των πληθυσμιακών μεγεθών -να σκεφτούμε ότι μόνο στο Κάιρο ζουν είκοσι πέντε εκατομμύρια άνθρωποι και με τα περίχωρα φτάνουν τα σαράντα εκατομμύρια- όσο και των συνθηκών διαβίωσης που είναι τεράστιες. Αυτό τον παράγοντα η Κυβέρνηση πρέπει να το λαμβάνει σοβαρά υπ’ όψιν. Η Ελλάδα θεωρώντας την Αίγυπτο ως σημαντικό παράγοντα για τις εξελίξεις στη Μεσόγειο και λόγω της θέσης της και λόγω του στρατηγικού βάρους, δεν μπορεί παρά να μην αναπτύσσει σχέσεις που ωφελούν μια κάποια σταθερότητα στην περιοχή.

Η Αίγυπτος έχει ισχυρή και γόνιμη φαρμακοβιομηχανία και αναζητά εύλογα συνεργασίες για τη βελτίωση της παραγωγής και της ποιότητας των προϊόντων της. Ωστόσο, εμείς είμαστε σε καλύτερη μοίρα όσον αφορά την τεχνογνωσία, ώστε να τη μεταφέρουμε στην Αίγυπτο; Η σημερινή κατάσταση του δικού μας ΕΣΥ είναι σε θέση να βοηθήσει τη λειτουργικότητα των συστημάτων υγείας της Αιγύπτου; Εδώ έχουμε πάσχουσες παθογένειες που δεν διορθώνονται εύκολα. Το δικό μας Εθνικό Σύστημα Υγείας προσπαθεί ακόμα να βρει τον δρόμο του, αφού και πρόσφατα είδαμε με το νέο νομοσχέδιο για τον προσωπικό γιατρό το οποίο συζητούμε πόσες προσπάθειες και πειραματισμοί γίνονται. Οι πολίτες εδώ δυσανασχετούν γιατί δεν μπορούν ακόμα να κλείσουν έστω ένα ραντεβού, χωρίς να παραβλέπουμε ότι έχουν γίνει θετικά βήματα για τα νοσοκομεία. Τα ζητήματα υγείας που ταλανίζουν τη χώρα μας είναι γνωστά, όπως και η έλλειψη γιατρών, γιατί σε αυτόν τον τομέα είμαστε σε παρόμοια σχεδόν κατάσταση με την Αίγυπτο, γιατί και εκεί, όπως και εδώ, οι επιστήμονες ιατροί προτιμούν να καταφεύγουν στο εξωτερικό για καλύτερες συνθήκες εργασίας και υψηλότερες αμοιβές. Εκεί υπάρχει χαμηλότερη δραστηριότητα ανάπτυξης και έρευνας σε σύγκριση με εμάς, αλλά γίνονται προσπάθειες να αυξηθεί η καινοτομία και οι επενδύσεις.

Για όλους αυτούς τους λόγους που αναπτύξαμε και με δεδομένη την κατάσταση της υγείας στη χώρα μας, αλλά και λόγω της φιλίας των λαών μας και των όσων επικρατούν αυτή τη στιγμή στην Αίγυπτο, ψηφίζουμε «παρών».

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

 **ΠΡΟΕΔΡΕΥΩΝ (Γεώργιος Γεωργαντάς):** Εγώ σας ευχαριστώ, κύριε συνάδελφε.

Κύριοι συνάδελφοι, θα ήθελα να θέσω υπ’ όψιν σας την από 24 Οκτωβρίου 2024 απόφαση της Διάσκεψης των Προέδρων και να ζητήσω την έγκριση από το Σώμα της σχετικής απόφασης που αφορά στην παροχή τηλεπικοινωνιακού υλικού και εξοπλισμού πληροφορικής στους Έλληνες Βουλευτές του Ευρωπαϊκού Κοινοβουλίου που εξελέγησαν στις εκλογές της 9ης Ιουνίου 2024, με σκοπό την εκπλήρωση της εν γένει κοινοβουλευτικής δραστηριότητας, καθώς και εξοπλισμού πληροφορικής στους διαπιστευμένους φωτορεπόρτερ κατά την Κ΄ Κοινοβουλευτική Περίοδο, με σκοπό την εκπλήρωση της αποστολής τους.

Ερωτάται το Σώμα: Συμφωνείτε με την προαναφερθείσα απόφαση της Διάσκεψης των Προέδρων;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το Σώμα ενέκρινε ομόφωνα την απόφαση.

Παρακαλώ η απόφαση της 24ης Οκτωβρίου 2024 της Διάσκεψης των Προέδρων να καταχωριστεί στα Πρακτικά της σημερινής συνεδρίασης.

(Η προαναφερθείσα απόφαση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 35α-γ)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο ειδικός αγορητής από τους Σπαρτιάτες κ. Δημητριάδης που πριν ήταν εκτός Αιθούσης.

Παρακαλώ, κύριε Δημητριάδη, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, ερχόμαστε σήμερα να συζητήσουμε την κύρωση ενός μνημονίου συνεργασίας στον τομέα της υγείας που υπεγράφη τον Σεπτέμβριο του 2023 μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πολιτισμού της Αραβικής Δημοκρατίας της Αιγύπτου.

Κατ’ αρχάς θα πρέπει να πούμε ότι όντως με την Αίγυπτο έχουμε πανάρχαιες σχέσεις. Είμαστε δύο χώρες που έχουν έναν πολύ αρχαίο πολιτισμό, ίσως τους δύο αρχαιότερους πολιτισμούς στην Ανατολική Μεσόγειο. Είχαμε διαχρονικά σχέσεις και πολιτισμικές ανταλλαγές, ενώ το ελληνικό στοιχείο ήκμασε στην Αίγυπτο τόσο τον δέκατο ένατο όσο και τον εικοστό αιώνα. Γενικώς πρόκειται για μία χώρα την οποία εγώ έχω επισκεφθεί στο παρελθόν δύο φορές. Υπάρχει μια συμπάθεια προς το ελληνικό στοιχείο και γενικώς ο πληθυσμός της χώρας είναι θετικά διακείμενος προς εμάς.

Επομένως, λοιπόν, καλό θα ήταν να έχουμε μια συνεργασία στον τομέα της υγείας. Βέβαια, θα πρέπει να επισημάνω και κάποια πράγματα. Πρώτα απ’ όλα, η Ελλάδα και η Αίγυπτος έχουν τελείως διαφορετικά χαρακτηριστικά. Ως γνωστόν, η Αίγυπτος είναι μια χώρα που έχει πληθυσμό περίπου εκατό εκατομμυρίων κατοίκων, έχει οκτώ φορές την έκταση της Ελλάδος και ο πληθυσμός της λόγω της ερήμου που καλύπτει το μεγαλύτερο μέρος της έκτασης της χώρας είναι συγκεντρωμένος σε δύο μεγάλα αστικά κέντρα, στο Κάιρο που είναι από τις μεγαλύτερες πόλεις στον κόσμο και στην Αλεξάνδρεια. Επομένως, λοιπόν, έχουμε εντελώς διαφορετικά στοιχεία όσον αφορά την ανθρωπογεωγραφία και τη συγκέντρωση του πληθυσμού.

Ένα άλλο στοιχείο που θα ήθελα να επισημάνω είναι ότι η Αίγυπτος είναι μια χώρα που, όπως ειπώθηκε από άλλους συναδέλφους στην επιτροπή, αυτή τη στιγμή έχει την ταχύτερα αναπτυσσόμενη φαρμακοβιομηχανία στην Αφρική με πάρα πολύ μεγάλη παραγωγή φαρμάκου. Αυτό ίσως θα μπορούσε να βοηθήσει τη χώρα μας γενικότερα να βρει φθηνότερο φάρμακο. Ίσως, πιθανολογείται.

Όμως, επειδή διαβάζω τα πεδία συνεργασίας στα άρθρα 3 και 4, όπου μιλάνε για ανταλλαγή εμπειρογνωμόνων, για ανταλλαγή γιατρών και νοσηλευτών, για μετεκπαίδευση και για ανταλλαγή γνώσεων, θα ήθελα να πω το εξής: Όταν υπογράφουμε συνεργασία με μία άλλη χώρα, σκοπός είναι να ωφεληθεί η χώρα μας από αυτή την ανταλλαγή γνώσεων. Ωστόσο, έτσι όπως διάβασα το μνημόνιο, δεν ξέρω κατά πόσο θα ωφεληθούμε εμείς ή η Αίγυπτος. Δεν ξέρω κατά πόσο αυτό το μνημόνιο συνεργασίας μεταξύ Ελλάδας - Αιγύπτου θα λύσει τα προβλήματα της Ελλάδος, ελλείψεις που υπάρχουν στα νοσοκομεία, στην πρωτοβάθμια φροντίδα υγείας και γενικότερα όλα τα δομικά προβλήματα που αντιμετωπίζει το σύστημα υγείας και στην Ελλάδα. Γι’ αυτό το θέμα έχω κάποια επιφύλαξη. Εγώ φοβάμαι πως περισσότερο θα ωφεληθούν οι Αιγύπτιοι από κάποια τεχνογνωσία που θα έχουν από κάποιους επιστήμονες στην Ελλάδα παρά εμείς. Εδώ είναι το σκοπούμενο.

Μία άλλη ένσταση που είχαμε καταθέσει στην επιτροπή και την οποία καταθέτω και σήμερα είναι η σύσταση της επιτροπής του άρθρου 6 που μιλάει για μικτή επιτροπή αποτελούμενη και από τα δύο μέρη. Δεν γνωρίζουμε πόσα μέλη θα είναι, υπό ποιες συνθήκες και με τι κριτήρια θα επιλεγούν. Γενικώς υπάρχει μία αοριστία σε αυτό το θέμα.

Ένα ακόμα σημείο που είχαμε θίξει στην επιτροπή και το θίγουμε και σήμερα αφορά στην επίλυση της διαφοράς και υπάρχει στο άρθρο 8. Εκεί, λοιπόν, ναι μεν λέει ότι αν υπάρξει κάποια διαφωνία για κάποιο θέμα της σύμβασης, θα λυθεί φιλικά, με διακανονισμό, αλλά εμείς θα θέλαμε να υπάρχει έστω μία πρόβλεψη επίλυσης. Δεν λέω ότι θα το κάνουμε, αλλά ας υπάρχει ως πρόβλεψη να υπάρξει κάποια προσφυγή σε κάποιο διεθνές δικαστήριο. Και το λέω σε περίπτωση διαφωνίας. Δεν λέω ότι θα πρέπει να γίνει, αλλά σκεφτείτε να υπογράψουμε μνημόνιο συνεργασίας και να υπάρξει συνεργασία μεταξύ διαφόρων φαρμακοβιομηχανιών και ιδιωτών στο θέμα της υγείας και ξαφνικά μία άλλη κυβέρνηση στην Αίγυπτο να πει ότι εγώ καταγγέλλω το μνημόνιο συνεργασίας. Τι θα γίνει σ’ αυτή την περίπτωση; Θα πρέπει να αφήνουμε και ανοιχτό το ενδεχόμενο να υπάρξει έστω κάποια διαφωνία. Εάν δεν λυθεί φιλικά, τι θα κάνουμε; Είναι κάτι το οποίο μένει κενό. Θα το θέλαμε για περισσότερη ασφάλεια και όχι ότι θα πρέπει να το κάνουμε, όχι ότι σώνει και καλά θα πρέπει να πάμε στα διεθνή δικαστήρια. Όμως, σε περίπτωση που γίνει κάτι, προκύψει κάποια διαφωνία για την εφαρμογή, ας έχουμε έστω αυτή τη δικλίδα ασφαλείας. Αυτό επισημάναμε εμείς και τίποτα παραπάνω.

Εμείς, λοιπόν, για όλους τους παραπάνω λόγους ψηφίσαμε και ψηφίζουμε «παρών» σήμερα, διότι θεωρούμε ότι αυτό το μνημόνιο συνεργασίας δεν επαρκεί για να λύσει τα προβλήματα που υπάρχουν στο σύστημα υγείας στην Ελλάδα και πολύ φοβόμαστε ότι περισσότερο θα ωφεληθεί η Αίγυπτος παρά εμείς, θα είναι δηλαδή ετεροβαρές το όφελος προς τη μία κατεύθυνση.

Επίσης, υπάρχουν κάποια κενά στο νομοσχέδιο σε σχέση και με την επίλυση διαφορών, αλλά και σε σχέση με τη σύσταση της επιτροπής, πράγματα που εμείς τα έχουμε επισημάνει. Γι’ αυτούς τους λόγους, εμείς ψηφίζουμε «παρών».

Σας ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Στο σημείο αυτό, κυρίες και κύριοι συνάδελφοι, θα ήθελα να κάνω μία ανακοίνωση προς το Σώμα. Ο Πρόεδρος της Κοινοβουλευτικής Ομάδας «Ελληνική Λύση - Κυριάκος Βελόπουλος» και οι Βουλευτές του κόμματός του κατέθεσαν σήμερα 6 Νοεμβρίου 2024 πρόταση νόμου: «Κατάργηση του άρθρου 923 του Κώδικα Πολιτικής Δικονομίας, π.δ.503/1985».

Παραπέμπεται στην αρμόδια Διαρκή Επιτροπή.

Τον λόγο έχει τώρα ο κ. Νικόλαoς Παπαδόπουλος από την Κοινοβουλευτική Ομάδα της Νίκης.

Παρακαλώ, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, καλημέρα σας!

Σήμερα μιλάμε για την κύρωση αυτού του μνημονίου κατανόησης μεταξύ του Υπουργείου Υγείας της Ελληνικής Δημοκρατίας και της Αιγύπτου για συνεργασία στον τομέα της υγείας. Χαιρετίζουμε, όπως είπαμε, τέτοιου είδους κρατικές συμφωνίες και συμβάσεις που αφορούν στην ανταλλαγή τεχνογνωσίας, ιατρικής έρευνας και καινοτομίας. Οι καλές σχέσεις με τη γείτονα χώρα είναι επιβεβλημένες ειδικά σε αυτή την ταραχώδη περίοδο που διανύουμε. Και βέβαια, οι καλές σχέσεις μεταξύ των δύο λαών έρχονται από πολύ μακριά, όπως είπαν και οι προλαλήσαντες.

Μην ξεχνούμε, όμως, ότι στόχος αυτών των συμφωνιών πρέπει να είναι οι λαοί, δηλαδή το κέρδος αυτό να το επωφελούνται οι λαοί, ο φτωχός πληθυσμός που και εκεί αλλά και εδώ μαστίζεται. Και εδώ, επειδή έχουμε τη βίαιη φτωχοποίηση του ελληνικού λαού και είναι δύσκολο από τα ψηλά να πέσεις στα χαμηλά –ξέρετε σε τι άθλια κατάσταση είναι ο λαός μας- πρέπει να αποσκοπεί στη βελτίωση της υγείας, του βιοτικού επιπέδου και οπωσδήποτε του προσδόκιμου ζωής των δύο λαών.

Η υγεία είναι ένας πολύ ευαίσθητος ανθρώπινος τομέας που κρίνει την ποιότητα του πολιτισμού μας. Μακάρι το ελληνικό κράτος να μπορούσε, έστω και στοιχειωδώς, να προσφέρει αυτά στη χώρα του, πολλώ δε μάλλον και στις υπόλοιπες χώρες. Εμείς πρώτα δεν πιστεύουμε ότι το κάνει αυτή η συμφωνία αυτό, αλλά το ελπίζουμε, που λέει και ο Σαίξπηρ.

Όμως, αυτό που θα ήθελα να πω είναι το εξής: Εμείς πρώτοι, ως Έλληνες που ασπάζονται την ορθόδοξη πίστη, πιστεύουμε στο ευαγγέλιο του καλού Σαμαρείτη. Ο καλός Σαμαρείτης ξέρετε ήταν ο εχθρός. Πέρασε ο ιερέας, πέρασε ο Λευίτης, δεν βοήθησε τον αναγκεμένο Ιουδαίο. Πέρασε ο εχθρός και τον βοήθησε.

Εμείς σ’ αυτή την κατηγορία ανήκουμε και αυτό είναι μια τετραπέρατος αλήθεια για τη χώρα μας. Γι’ αυτό και έρχονται όλοι εδώ και βρίσκουν την αγάπη του ελληνικού λαού που πάντα έχει τα χέρια του απλωμένα για τον αναγκεμένο. Σ’ αυτό είμαστε ανοιχτοί.

Όμως, να εκφράσουμε τώρα και τις ενστάσεις μας. Ναι, έχουμε ένα πολύ έμπειρο προσωπικό. Έχουμε πολύ καλούς επιστήμονες. Το ξέρουμε όλοι. Οι Έλληνες δεν έχουμε βιομηχανίες, δεν έχουμε πού να στείλουμε τα παιδιά μας και κάθε Έλληνας προσπαθεί να σπουδάσει τα παιδιά του, τα οποία φτάνουν σε υψηλά επίπεδα επιστημονικής κατάρτισης. Όμως, δυστυχώς, τα χρήματα που δίνονται για την έρευνα και την τεχνογνωσία στην Ελλάδα είναι από τα χαμηλότερα στην Ευρώπη. Το ξέρουν οι Υπουργοί και οι πανεπιστημιακοί δάσκαλοι καλύτερα από μένα. Τα χρήματα είναι ανύπαρκτα. Οπότε τι θα στείλουμε; Βγάλτε τον ξυπόλητο και βάλτε του παπούτσια;

Τώρα, σε ό,τι αφορά στην υγεία, αυτές τις ημέρες είχαμε την τύχη να ασχοληθούμε στην Επιτροπή Κοινωνικών Υποθέσεων με την υγεία και είδαμε το χάλι της πατρίδας μας τόσο στην πρωτοβάθμια, όσο και στη δευτεροβάθμια, αλλά και τριτοβάθμια υγεία. Χάλι απερίγραπτο! Θα στέλνουμε, δηλαδή, αγροτικούς και ειδικευόμενους γιατρούς μόνο σαν γραφιάδες να συνταγογραφούν συνταγές και να τους στερούμε αυτό που δικαιούνται, δηλαδή την εκπαίδευση. Οπότε και εκεί τι να προσφέρουμε;

Αυτά που έχω να πω τα είπε όλα προχθές ο Πρόεδρος του Πανελλήνιου Ιατρικού Συλλόγου. Ακούστε, ήταν το πιο θλιβερό νέο που άκουσα το τελευταίο διάστημα για μας. Είπε ότι το 50% των Ελλήνων πτυχιούχων της ιατρικής δεν έχουν στον ήλιο μοίρα, δεν προσβλέπουν στη χώρα μας και θέλουν να φύγουν έξω! Ειρήσθω εν παρόδω, είκοσι χιλιάδες γιατρούς βγάλαμε έξω και τους δώσαμε στις χώρες της Εσπερίας και με σύντομους υπολογισμούς μας κόστισαν 7 με 9 δισεκατομμύρια, χώρια τον ψυχικό πόνο που αισθάνεται κάθε οικογένεια που έφυγαν αυτά τα πρόσωπα από εκεί πέρα.

Οπότε καλά είναι όλα αυτά, καλές είναι οι διακρατικές συμφωνίες, δυστυχώς ,όμως, αγαπητοί μου, δεν γυρίζουν στους λαούς. Αν ήταν αυτό, θα το ψηφίζαμε οπωσδήποτε. Θα δηλώσουμε ««παρών», γιατί με την Αίγυπτο έχουμε και γεωστρατηγικές σχέσεις. Είναι ίσως η μόνη χώρα που τολμήσαμε να ορίσουμε ΑΟΖ. Δεν τολμήσαμε κάτι που έπρεπε εχθές όλες οι κυβερνήσεις να το είχαμε κάνει, δηλαδή να ορίσουμε και να οριοθετήσουμε ΑΟΖ με την Κύπρο μας. Τολμήσαμε –ίσως μας το επέτρεψαν τα αφεντικά που κάνουν κουμάντο- να κάνουμε ΑΟΖ με την Αίγυπτο. Φοβήθηκαν διαχρονικά και οι κυβερνήσεις το «casus belli» που επέβαλε μια γυναίκα. Και δεν μέμφομαι τις γυναίκες. Είπαμε εχθές σε μια επιτροπή ότι η αντρειοσύνη δεν έχει φύλο, είτε είναι άντρας είτε είναι γυναίκα. Το επέβαλε η κ. Τσιλέρ και το ακολουθούν ακόμη κατά γράμμα οι Έλληνες Πρωθυπουργοί. Εύχομαι να φύγουμε απ’ αυτή τη φοβερή υποτέλεια.

Ψηφίζουμε, λοιπόν, «παρών» σε αυτό το νομοσχέδιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Αριστερά η κ. Θεανώ Φωτίου.

Παρακαλώ, κυρία συνάδελφε, έχετε τον λόγο.

**ΘΕΑΝΩ ΦΩΤΙΟΥ:** Είναι γνωστό, αγαπητοί συνάδελφοι –και υποστήριξα τα ίδια στην επιτροπή εχθές- ότι το σχετικό μνημόνιο κατανόησης υπεγράφη από τον κ. Χρυσοχοΐδη και τον ομόλογό του Υπουργό Υγείας της Αιγύπτου που έκανε επίσκεψη στη χώρα μας στις 13 Σεπτεμβρίου του 2023.

Είναι ένα πολύ φιλόδοξο σχέδιο, που πίσω, όμως, από τις γραμμές μπορείς να διαβάσεις ορισμένα πράγματα στα οποία θα αναφερθώ. Δεν είναι καθόλου τυχαίο ότι τότε ο Υπουργός Υγείας της Αιγύπτου συνήψε μνημόνιο συνεργασίας με μεγάλους ιδιωτικούς ομίλους. Αν χρειάζεται, μπορώ να αναφερθώ και σε ονόματα, αλλά είναι όμιλοι που είτε έχουν εντολές για τις γνωστές εξετάσεις υγείας είτε είναι όμιλοι νοσοκομειακοί.

Εμείς γενικά ως Νέα Αριστερά, βεβαίως, είμαστε υπέρ αυτών των διεθνών συνεργασιών, εφόσον κινούνται μέσα στο πλαίσιο των διεθνών υποχρεώσεων της χώρας μας. Όμως, εδώ έχουμε ένα κράτος που δεν σέβεται ούτε τα ανθρώπινα δικαιώματα, αλλά και που βρίσκεται στα όρια της δημοκρατικής νομιμότητας.

Πρέπει να πω ότι σε μια πρώτη ανάγνωση εντοπίζω κάποια ουσιαστικά ζητήματα ως προς το προχώρημα αυτού του μνημονίου, όπως αυτό που λέει στο άρθρο 3 για τη συνεργασία σχετικά με την ανάπτυξη της φαρμακοβιομηχανίας και που μπορεί να σημαίνει δημιουργία ειδικού πλαισίου για τη δραστηριοποίηση ένθεν και ένθεν –ακούσαμε εχθές και αναλυτικά ορισμένα στοιχεία- ως προς το σε ποιους ακριβώς τομείς δραστηριοποιείται η φαρμακοβιομηχανία της Αιγύπτου και σε ποιους η δική μας.

Αυτό, λοιπόν, αφορά πάλι σε μία ιστορία πολύ πονεμένη του φαρμάκου και το πώς θα κερδίσουν οι επιχειρηματικοί όμιλοι των δύο κρατών, χωρίς αυτό να αφορά τους λαούς τους.

Το δεύτερο πράγμα που μπορώ να πω είναι η περιβόητη μεταφορά τεχνογνωσίας της Ελλάδας προς την Αίγυπτο για τη λειτουργικότητα του συστήματος υγείας, αν πάρουμε υπ’ όψιν μας όσα ξέρουμε και όσα λέμε αυτές τις ημέρες με αφορμή το νομοσχέδιο για τον προσωπικό γιατρό ως προς το ΕΣΥ, δηλαδή τι κατάσταση υπάρχει στο ΕΣΥ και ακόμα ειδικά, αν το δει κάποιος, όπως αναφέρει η Κυβέρνηση, στο πεδίο των μεγάλων «assets» της Κυβέρνησης στην υγεία, δηλαδή τον ΟΔΙΠΥ και την ψηφιοποίηση.

Ειδικά με την ψηφιοποίηση, λόγω των στρεβλώσεων στο σύστημα –συνταγογράφηση, ΣΗΣ, φάκελος, κ.λπ.- και τη λειτουργία του, αξίζει να επισημανθεί πως στο Υπουργείο Υγείας δεν υπάρχει αρμόδια οργανική μονάδα για το ΣΗΣ ούτε στην ορθή ιατρική πρακτική συμβάλλει ούτε στη συλλογή στρατηγικά αξιοποιήσιμων δεδομένων λόγω της κακής ποιότητας της πληροφορίας. Τα θεραπευτικά πρωτόκολλα έχουν πολύ περιορισμένη εφαρμογή, ενώ διαγνωστικοί κανόνες δεν εφαρμόζονται, τουλάχιστον, για τα πιο συχνά συμπτώματα της κοινότητας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Ο Ηλεκτρονικός Φάκελος Υγείας παραμένει σε «εμβρυακή» κατάσταση ως προς την έκταση εφαρμογής του, αλλά και με την αρχιτεκτονική που έχει σήμερα, αν δεν υπάρξουν σημαντικές διορθώσεις, θα δημιουργήσει περισσότερα προβλήματα, παρά θα λύσει κάποια. Μιλάμε, δηλαδή, για τη σχέση του προσωπικού γιατρού με τον ειδικό, τη συνέχεια στη φροντίδα, κ.λπ.. Δεν έχει ληφθεί καμμία μέριμνα επικοινωνίας της διαλειτουργικότητάς του με άλλα συστήματα, όπως τα μητρώα όπου υπάρχει μηδενική πρόοδος, τον νοσοκομειακό φάκελο, τη διαχείριση χειρουργείων, κ.λπ.. Και το πιο σημαντικό είναι ότι η Ελλάδα είναι η μόνη χώρα που το ΣΗΣ προηγείται του ΑΗΦΥ, αντί να συμβαίνει το αντίθετο ακριβώς. Αυτή την τεχνογνωσία σκοπεύουμε να μεταφέρουμε στην Αίγυπτο;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

To σύστημα των ραντεβού είναι απαράδεκτο. Είναι πηγή ταλαιπωρίας. Παίρνεις τηλέφωνο για ραντεβού και σου κλείνουν ραντεβού για το πότε να ξαναπάρεις τηλέφωνο. Απαιτείται πλήρης αναμόρφωση. Να σημειωθεί ότι καμμία από τις αναγκαίες διορθώσεις των ψηφιακών συστημάτων δεν έχει επισημανθεί από τους αρμοδίους και δεν έχει ενταχθεί στο Σχέδιο 2.0 που χρηματοδοτεί την ψηφιοποίηση της υγείας με περισσότερα από 250 εκατομμύρια ευρώ.

Τέλος, για τον Οργανισμό Διασφάλισης Ποιότητας στην Υγεία, τον ΟΔΙΠΥ, θετικό μέτρο υπήρξε η δημιουργία του, αλλά τέσσερα χρόνια τώρα δεν έχει να επιδείξει κάποια δραστηριότητα που να σχετίζεται με την αξιολόγηση των υπηρεσιών και τα δεδομένα του τα οποία αντλούνται είναι αναξιόπιστα, κακής ποιότητας σε όλα τα επίπεδα περίθαλψης ή ανά τύπο δομής κ.λπ.. Αξίζει να σημειωθεί, επίσης, ότι η ψυχική υγεία είναι έξω από τις αρμοδιότητές του.

Νομίζω ότι αν δούμε αυτή την κατάσταση, δεν μπορούμε να ισχυριστούμε ότι έχουμε λόγους να υπογράψουμε αυτό το μνημόνιο. Γι’ αυτό εμείς ως Νέα Αριστερά ψηφίζουμε «παρών».

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από την Ελληνική Λύση η κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, σήμερα θα κυρωθεί το μνημόνιο κατανόησης μεταξύ Ελλάδας και Αιγύπτου που υπογράφτηκε στην Αθήνα στις 13 Σεπτεμβρίου του 2023 μεταξύ Ελλάδας και Αιγύπτου για τη συνεργασία στον τομέα των επιστημών δημόσιας υγείας, ιατρικής, νοσηλευτικής και φαρμακευτικής, όπως ορίζεται και στο άρθρο πρώτο του σχεδίου.

Οι διπλωματικές σχέσεις Ελλάδας και Αιγύπτου αποτυπώνονται στις διμερείς καλές σχέσεις μεταξύ των δύο χωρών και εκφράζονται με συμφωνίες σε διάφορα επίπεδα, όπως, επί παραδείγματι, με διμερείς συμφωνίες στρατιωτικής συνεργασίας, με τριμερείς συνεργασίες μεταξύ Ελλάδας, Κύπρου και Αιγύπτου, αλλά και με τη συγκρότηση του Φόρουμ Φυσικού Αερίου της Ανατολικής Μεσογείου. Μεταξύ αυτών των συμφωνιών βρίσκεται και το υπό κύρωση μνημόνιο. Μάλιστα το 2020 το Ιράκ, η Αίγυπτος και η Ελλάδα υπέγραψαν συμφωνία μερικής οριοθέτησης ΑΟΖ σε απάντηση προς το τουρκολιβυκό μνημόνιο.

Στόχος, λοιπόν, του υπό κύρωση μνημονίου κατανόησης είναι η προαγωγή της συνεργασίας στον τομέα της υγείας και της φαρμακευτικής περίθαλψης μεταξύ των δύο συμβαλλόμενων μερών χωρίς να αναπτύσσεται οποιαδήποτε εμπορική σχέση στον τομέα αυτό μεταξύ των δύο χωρών. Ωστόσο, ας μην παραγνωρίσουμε ότι η Αίγυπτος είναι επτάμισι φορές μεγαλύτερη σε έκταση από την Ελλάδα και έχει δεκαπλάσιο πληθυσμό, έχει ήδη φτάσει τα εκατό εκατομμύρια, με τα σαράντα εκατομμύρια να έχουν συγκεντρωθεί στη μητροπολιτική περιοχή του Καΐρου, της δέκατης μεγαλύτερης μητρόπολης παγκοσμίως. Συνεπώς, οποιαδήποτε συνεργασία θα πρέπει να λάβει υπ’ όψιν της αυτή την παράμετρο.

Στο άρθρο 3, «Πεδία συνεργασίας», σε συνέχεια των πιο πάνω παρατηρήσεών μας, τονίζουμε ότι το πεδίο συνεργασίας είναι σχετικό και διαμορφώνεται από τις πιο πάνω διαφορές μεταξύ των δύο χωρών. Δέον να ληφθούν εν προκειμένω υπ’ όψιν τα πολύ σοβαρά προβλήματα τα οποία ταλαιπωρούν το ελληνικό δημόσιο σύστημα υγείας και συγκεκριμένα η υποστελέχωση, η υποχρηματοδότηση και η υπολειτουργία του. Ανεπαρκείς είναι οι δαπάνες για τη δημόσια υγεία, ανεπαρκής και η διαχείριση των νοσοκομειακών πόρων, αλλά και τεράστια τα κενά στην πρωτοβάθμια και δευτεροβάθμια φροντίδα.

Στο άρθρο 6 του μνημονίου ορίζεται μικτή επιτροπή, η οποία θα εκπροσωπείται από ίσο αριθμό μελών για κάθε συμβαλλόμενο κράτος για να παρακολουθεί την εφαρμογή των διατάξεων του παρόντος μνημονίου. Σε περίπτωση διαφωνιών δύναται να διαβουλεύεται και να τις επιλύει καταφεύγοντας στις αρμόδιες αρχές των μερών. Ωστόσο υφίσταται ασάφεια στο πόσα μέλη θα απαρτίζουν αυτές τις επιτροπές, ποια η αμοιβή τους και ποιο κονδύλιο θα επιβαρύνεται με αυτές.

Στο άρθρο 8, «Επίλυση διαφορών», αναφέρεται ότι οποιαδήποτε διαφορά ως προς την εφαρμογή ή την ερμηνεία του παρόντος θα επιλύεται φιλικά με διαβουλεύσεις και διαπραγματεύσεις μέσω της διπλωματικής οδού, κάτι που όλοι μας επιθυμούμε. Ωστόσο, θεωρούμε ότι θα πρέπει να διατηρηθεί το δικαίωμα προσφυγής σε οποιοδήποτε εθνικό ή διεθνές δικαστήριο ή τρίτο μέρος για την επίλυση πιθανής διαφοράς ως έσχατο μέσο, για το οποίο, βέβαια, θα πρέπει να καταβάλλεται κάθε δυνατή προσπάθεια να αποφεύγεται. Ωστόσο ας διατηρηθεί ως δυνατότητα.

Στο άρθρο 12, «Εμπιστευτικότητα», ναι μεν ορίζεται ότι απαγορεύεται η κοινοποίηση προς τρίτους των πληροφοριών που ανταλλάσσονται από τα μέρη, οι οποίες χαρακτηρίζονται αμοιβαίως ως εμπιστευτικές, αν δεν συναινέσει εγγράφως το αντισυμβαλλόμενο μέρος, αλλά λείπει η πρόβλεψη κυρώσεων σε περίπτωση διαρροής τους.

Κύριε Πρόεδρε, κύριοι συνάδελφοι, σαφώς και το παρόν μνημόνιο συνεργασίας μεταξύ Ελλάδας και Αιγύπτου είναι χρήσιμο. Ωστόσο θα πρέπει να ληφθεί υπ’ όψιν, αφ’ ενός η διαφορά των μεγεθών μεταξύ των δύο κρατών, αλλά και η υπολειτουργία του ελληνικού συστήματος δημόσιας υγείας. Το ενδιαφέρον της Κυβέρνησης για δημόσια υγεία δεν μπορεί να εξαντλείται σε μνημόνια συνεργασίας, που είναι ωφέλιμα και χρήσιμα μεν, αλλά κατά τα άλλα έχουμε εγκαταλείψει το ΕΣΥ. Τα υπόλοιπα είναι ενέργειες προς εντυπωσιασμό και μόνο ευχολόγια και δημόσιες σχέσεις χωρίς ουσιαστικό αποτέλεσμα και δεν συντελούν στην επίλυση των χρόνιων προβλημάτων.

Για όλα, λοιπόν, όσα προαναφέραμε η Ελληνική Λύση θα ψηφίσει «παρών».

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από το Κομμουνιστικό Κόμμα της Ελλάδας ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Το μνημόνιο που συζητάμε, είναι μία από τις συμφωνίες - μνημόνια που συγκαταλέγεται σε ένα ευρύτερο πακέτο -επιτρέψτε μου τη λέξη- αντίστοιχων μνημονίων συνεργασίας μεταξύ Ελλάδας και Αιγύπτου, που όπως αναφέρεται και στην εισηγητική έκθεση του νομοσχεδίου διέπεται, σε ό,τι αφορά στην Ελλάδα, από τις αρχές και τη στρατηγική της Ευρωπαϊκής Ένωσης, με στόχο την αξιοποίηση της Ελλάδας, προφανώς, στο πλαίσιο της Ευρωπαϊκής Ένωσης για να εξυπηρετήσει, φυσικά, κάτω από την ομπρέλα των διακρατικών σχέσεων, τη διείσδυση σε μια περιοχή με μεγάλο γεωπολιτικό ενδιαφέρον και συμφέροντα που εξελίσσονται και στη βάση των ανταγωνισμών με τον πόλεμο και πάει λέγοντας, εκ μέρους της Ευρωπαϊκής Ένωσης.

Έτσι, λοιπόν, και το συγκεκριμένο μνημόνιο συνεργασίας στους τομείς της υγείας και του φαρμάκου, όπως ξεκάθαρα αναφέρεται μέσα στο νομοσχέδιο, διέπεται από το πλαίσιο εφαρμογής της στρατηγικής της Ευρωπαϊκής Ένωσης, δηλαδή των «βέλτιστων πρακτικών» της Ευρωπαϊκής Ένωσης, μία στρατηγική που εφαρμόζεται στη χώρα μας, όπως φυσικά και στις άλλες χώρες της Ευρωπαϊκής Ένωσης, από όλες τις κυβερνήσεις και που στόχο έχει την ενίσχυση της ανταγωνιστικότητας και της κερδοφορίας των επιχειρηματικών ομίλων, την περαιτέρω ενίσχυση της εμπορευματοποίησης του δημόσιου συστήματος υγείας και, ταυτόχρονα, την αύξηση - ενίσχυση του ιδιωτικού επιχειρηματικού τομέα της υγείας και του φαρμάκου. Αυτή η πολιτική οδήγησε στην Ελλάδα δημόσιες να είναι το πολύ το 60% των δαπανών για την υγεία, ενώ ένα πολύ μεγάλο ποσοστό -35%- να το πληρώνουν απευθείας τα νοικοκυριά βάζοντας βαθιά το χέρι στην τσέπη για υπηρεσίες υγείας και φαρμάκου, με το κράτος να ξεφορτώνεται όλο και περισσότερο τις ευθύνες του για την προστασία της υγείας του λαού.

Να, λοιπόν, πως στο εμπορευματοποιημένο δημόσιο σύστημα υγείας έχουν γίνει κανόνας οι τεράστιες ελλείψεις σε προσωπικό και υποδομές, η μείωση των μόνιμων εργαζομένων κατά είκοσι τρεις χιλιάδες σε μια δεκαετία, η υπερεντατικοποίηση της δουλειάς όσων απέμειναν στα δημόσια νοσοκομεία και ό,τι άλλο φυσικά έχτισε η υποχρηματοδότηση χρόνο με τον χρόνο.

Τα ανωτέρω είναι το αποτέλεσμα ακριβώς της εξειδίκευσης αυτής της στρατηγικής της Ευρωπαϊκής Ένωσης από τις εκάστοτε κυβερνήσεις για την υγεία όπου ξεχωρίζει, μεταξύ άλλων, το πρόγραμμα «ΕU4Health 2021 - 2027», που ψηφίστηκε εν μέσω πανδημίας τον Mάρτη του 2021, όταν μετρούσαμε εκατόμβες νεκρών -όχι μόνο στην Ελλάδα βέβαια- και ψηφίστηκε από όλα τα άλλα κόμματα.

Είναι ένα πρόγραμμα που ψηφίστηκε και το οποίο προβλέπει ενίσχυση των ιδιωτικοοικονομικών κριτηρίων στη λειτουργία των συστημάτων υγείας, την παραπέρα μείωση του κόστους για το κράτος, του όσο γίνεται πιο συρρικνωμένο ελάχιστο πακέτο παροχών για τον λαό, εδραίωση της διάλυσης της δημόσιας πρωτοβάθμιας φροντίδας υγείας, μιας και συζητάμε ένα τομέα αυτές τις μέρες στις επιτροπές και θα έρθει από την επόμενη εβδομάδα και στην Ολομέλεια, με την πρόληψη να επαφίεται στην ατομική ευθύνη, δηλαδή στην τσέπη κάθε ασθενούς και με τα κάθε λογής ιδιωτικά διαγνωστικά να κάνουν πάρτι.

Αντίστοιχα, η όποια χρηματοδότηση, όπως για παράδειγμα το πολυδιαφημισμένο 1,5 δισεκατομμύριο του Ταμείου Ανάκαμψης, δεν κατευθύνεται για την κάλυψη των ιατροφαρμακευτικών αναγκών του λαού, την πρόσληψη μόνιμου ιατρικού και νοσηλευτικού προσωπικού. Αντίθετα, δίνεται ζεστό χρήμα σε επιχειρηματικούς ομίλους για την ψηφιακή μετάβαση, δηλαδή τους ψηφιακούς κόφτες, την ενεργειακή αναβάθμιση των νοσοκομειακών μονάδων, την ανακαίνιση των ΤΕΠ, καθώς αποτελούν βασικό πεδίο επιχειρηματικής δράσης αυτοί οι τομείς.

Αυτή η στρατηγική εξειδικεύεται στη χώρα μας με μεγάλη σφοδρότητα τα τελευταία χρόνια από όλες τις κυβερνήσεις -Νέα Δημοκρατία, ΣΥΡΙΖΑ, ΠΑΣΟΚ-, δημιουργώντας συνθήκες «κόλασης» για ασθενείς και υγειονομικούς, επιδεινώνοντας δραματικά τόσο την έκταση, όσο και τους όρους παροχής της ιατροφαρμακευτικής περίθαλψης του λαού. Είναι μία επίθεση που σήμερα κλιμακώνεται με τα μέτρα που προωθεί φυσικά και η Κυβέρνηση της Νέας Δημοκρατίας.

Αντίστοιχα, και στο ζήτημα του φαρμάκου που αναφέρεται στο μνημόνιο συνεργασίας και στη βάση αυτής ακριβώς της στρατηγικής της Ευρωπαϊκής Ένωσης, θα έρθει να συμβάλει –θεωρούμε- στο άνοιγμα νέων δρόμων, νέων αγορών -νέας αγοράς, εν προκειμένω για την Αίγυπτο- για μπίζνες, με στόχο τη διεύρυνση της κερδοφορίας των φαρμακοβιομηχανιών, όχι μόνο των ντόπιων, αλλά και των ευρωπαϊκών μονοπωλιακών ομίλων στο φάρμακο. Την ίδια ώρα τμήματα εργαζομένων στη φαρμακοβιομηχανία παλεύουν για συλλογικές συμβάσεις εργασίας. Αυτό το ξέρετε πολύ καλά, για παράδειγμα στον όμιλο ΠΡΟΣΥΦΑΠΕ.

Έτσι, λοιπόν, από αυτή τη συμφωνία -κύριε Πρόεδρε, κλείνω με αυτό- οι δύο λαοί μας δεν έχουν να ωφεληθούν τίποτα και γι’ αυτό εμείς καταψηφίζουμε το συγκεκριμένο μνημόνιο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από το ΠΑΣΟΚ - Κίνημα Αλλαγής κ. Τσίμαρης.

**ΙΩΑΝΝΗΣ ΤΣΙΜΑΡΗΣ:** Δεν θα μιλήσω. Θα πάρει τον λόγο ο Κοινοβουλευτικός Εκπρόσωπος μετά.

**ΠΡΟΕΔΡΕΥΩΝ (Γεώργιος Γεωργαντάς):** Οπότε περνάμε στον εισηγητή από τον ΣΥΡΙΖΑ τον κ. Παναγιωτόπουλο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ούτε εγώ θα τοποθετηθώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Οπότε ο κ. Στεφανάδης έχει τον λόγο.

Ορίστε, κύριε συνάδελφε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν υπάρχει αμφιβολία ότι ο τομέας υγείας είναι ίσως από τους πιο βασικούς τομείς της και της κοινωνίας και δικαίως η παρούσα ελληνική Κυβέρνηση έχει δώσει μεγάλη προτεραιότητα. Απόδειξη είναι ότι το Υπουργείο Υγείας, σε μια τεράστια προσπάθεια ανάταξης και βελτίωσης του ΕΣΥ -μιας κατάκτησης, οφείλουμε να πούμε, του ελληνικού λαού, αλλά οι εποχές αλλάζουν-, με σειρά νομοσχεδίων προσπαθεί επιτυχώς, κατά την άποψή μας, να το προσαρμόσει στις ανάγκες της σύγχρονης κοινωνίας και της ιατρικής και γενικά της υγείας του λαού.

Αυτό το σχέδιο νόμου είναι ένα στοιχείο εξωστρέφειας, δηλαδή το Υπουργείο Υγείας -και η Κυβέρνηση- εστιάζει στο εσωτερικό, στο πεδίο, στην Ελλάδα με όλες αυτές τις γεωγραφικές ιδιαιτερότητες στα νησιά, στο ανατολικό Αιγαίο, για να δώσει αυτή τη νέα ώθηση και λειτουργικότητα στο Εθνικό Σύστημα Υγείας.

Παράλληλα, στο επίπεδο της εξωστρέφειας με δράσεις όπως είναι αυτή που συζητάμε σήμερα σε αυτό το μνημόνιο συνεργασίας, νομίζω ότι επιτυγχάνει μία «εξαγωγή» της ελληνικής επιστήμης, της ελληνικής τεχνογνωσίας και εν τέλει της ελληνικής πολιτικής στο διεθνές πεδίο και ειδικά στο ευαίσθητο πεδίο της Ανατολικής Μεσογείου που ξέρουμε πόσο ταλανίζεται τώρα με την πολεμική αυτή δραστηριότητα.

Με την Αίγυπτο, κυρίες και κύριοι συνάδελφοι, μας συνδέουν μακροχρόνιοι δεσμοί από χιλιάδες χρόνια πριν. Είναι μία περιοχή, ένα έθνος το οποίο ήκμασε στο επίπεδο της επιστήμης, όπως και η χώρα μας, με ανταλλαγή φιλοσοφίας, τεχνολογίας, επιστήμης γενικά. Στην παρούσα κατάσταση νομίζω ότι αυτό το νομοσχέδιο προάγει αυτή τη σύσφιξη των σχέσεων μεταξύ των δύο ιστορικών χωρών. Μπορεί να είναι μεγαλύτερη χώρα η Αίγυπτος, αλλά δείχνει μια δραστηριότητα στον χώρο της υγείας με την ανάπτυξη της φαρμακοβιομηχανίας.

Παράλληλα, η Ελλάδα αντικειμενικά κατέχει μια πολύ εξέχουσα θέση στο θέμα αυτό. Δηλαδή, η παραγωγή φαρμάκων, η παραγωγή επιστήμης, τα ελληνικά πανεπιστήμια, τα οποία βρίσκονται σε ζηλευτή -θα έλεγα- θέση στους διεθνείς πίνακες κατάταξης, νομίζω ότι έχουν την υποχρέωση να εξαγάγουν αυτή τη γνώση την οποία έχουν στο πεδίο στο οποίο αναφέρεται.

Κυρίες και κύριοι συνάδελφοι, σε αυτό το νομοσχέδιο, με τα δώδεκα άρθρα τα οποία αναπτύσσονται, παρουσιάζεται όλη η φιλοσοφία αυτού του μνημονίου και της συνεργασίας.

Στο πρώτο άρθρο, βέβαια, μιλάει για τη διαχείριση αυτής της σχέσης μεταξύ των δύο χωρών και των αμοιβαίων κανόνων συνεργασίας και τονίζεται η λέξη «συνεργασία» αφού δεν υπάρχει η πρόθεση δημιουργίας κοινού έργου, εμπορικής σχέσης -το τονίζω αυτό- και τα σχετικά. Ούτε το ένα μέρος έχει το δικαίωμα ή την εξουσία να λειτουργεί και να δρα για λογαριασμό του άλλου.

Στο δεύτερο άρθρο πάλι μιλάει για τις γενικές αρχές συνεργασίας. Υπογραμμίζει ότι τα δύο μέρη ενεργούν εντός του πεδίου των εθνικών νομοθεσιών των κρατών και ειδικά η χώρα μας, που είναι μέλος του πυρήνα της Ευρωπαϊκής Ένωσης, δεσμεύεται και από τους γενικούς κανόνες της Ένωσης αυτής.

Στο άρθρο 3 μιλάει για τα επίπεδα συνεργασίας, για την ανάπτυξη συστημάτων υγείας με την εφαρμογή νέων τεχνολογιών, στην ανταλλαγή ειδικών για την ειδίκευση γιατρών και επαγγελματιών υγείας.

Στο 4ο άρθρο μιλάει για τα μέσα συνεργασίας. Στα άρθρα 5 και 6 μιλάει για μεικτές επιτροπές οι οποίες θα διαχειρίζονται αυτή τη διαχρονική συνεργασία και βέβαια τονίζεται εδώ πέρα ότι δεν θα υπάρχει η δυνατότητα, σε περίπτωση διαφωνίας, προσφυγής σε δικαστήρια ή οτιδήποτε άλλο, αλλά όλα θα λύνονται σε ένα επίπεδο αμοιβαίας κατανόησης και διάθεσης συνεργασίας.

Θα ήθελα να πω τελειώνοντας, κύριε Πρόεδρε, κύριε Υπουργέ, κυρίες και κύριοι συνάδελφοι, ότι νομίζω ότι αυτό το νομοσχέδιο μόνο προσφέρει. Προσφέρει στη χώρα μας, προσφέρει στην ελληνική επιστήμη, προσφέρει στην ελληνική βιομηχανία φαρμάκου και εξαγάγει μία τεχνογνωσία σε μια φίλη χώρα, η οποία διαχρονικά -όπως είπα- με την σχέση που έχει αναπτυχθεί μεταξύ των δύο λαών νομίζω μόνο θετικά μπορεί να προσφέρει στην ελληνική κοινωνία και στον Έλληνα πολίτη και καλώ να το ψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ένας διανοούμενος, ο LeRoy Eims είχε πει ότι «ο ηγέτης είναι αυτός που βλέπει αυτά που δεν βλέπουν οι άλλοι, που βλέπει μακρύτερα από τους άλλους και που βλέπει πολύ πριν από τους άλλους». Ξεκινάω έτσι, γιατί απεδείχθη ότι στο ελληνικό Κοινοβούλιο οι περισσότεροι Πολιτικοί Αρχηγοί δεν μπορούν να λέγονται ηγέτες. Γιατί το λέω αυτό; Διότι όλα τα κόμματα απέτυχαν να προβλέψουν ότι ποτέ στην πολιτική δεν βάζεις «όλα τα αυγά σου σε ένα καλάθι». Και η Νέα Δημοκρατία και το ΠΑΣΟΚ και ο ΣΥΡΙΖΑ ήταν οπαδοί της Κάμαλα Χάρις και των Δημοκρατικών. Απέτυχαν οικτρά. Νίκησε ο Ντόναλντ Τραμπ!

(Χειροκροτήματα από την πτέρυγα της Ελληνικής Λύσης)

Αυτό σημαίνει ότι ή δεν ήθελαν να δουν τι έρχεται ή δεν αντιλήφθηκαν, αλλά το σημαντικότερο, ότι είναι ανίκανοι να κυβερνούν μια χώρα, αφού αποδίδουν όλες τις ελπίδες -φρούδες αποδείχθηκαν- σε μία πλευρά. Πρέπει επίσης να πω ότι μιλάμε για τρία κόμματα που δεν ήθελαν να καταλάβουν τι σημαίνει δημοκρατικό κόμμα στις Ηνωμένες Πολιτείες. Θα παραθέσω σειρά στοιχείων που αποδεικνύουν ότι γι’ αυτούς η ψευτοϊδεολογία τους προηγείται από τα εθνικά θέματα.

Ο Φίλιπ Γκόρντον, ο οποίος προαλείφονταν για Υπουργός Εξωτερικών των Ηνωμένων Πολιτειών από την Κάμαλα Χάρις, ζήτησε διχοτόμηση της Κύπρου, έναν μήνα πριν τις εκλογές. Και τα τρία κόμματα υπερασπίζονταν την κ. Κάμαλα Χάρις! Έγραψε βιβλίο με τίτλο «Κερδίζοντας την Τουρκία. Προκλητική η ανακήρυξη ΑΟΖ από την Ελλάδα. Αναγνώριση μακεδονικής γλώσσας και μειονότητας και μακεδονικού έθνους» και μας είπε ότι υπάρχει μακεδονικό κράτος και εθνότητα. Αυτός θα γινόταν Υπουργός Εξωτερικών της Κάμαλα Χάρις! Και οι κύριοι της Νέας Δημοκρατίας, του ΠΑΣΟΚ και του ΣΥΡΙΑΖΑ, η τρικομματική άτυπη κυβέρνηση, συγκυβέρνηση, υποστήριζε αυτές τις αντεθνικές θέσεις αυτού του αντεθνικού κόμματος! Τι γίνεται τώρα, κύριοι των τριών κομμάτων, που όλα τα συστημικά κόμματα ήσασταν υπέρ της μιας πλευράς; Τα βάλατε όλα τα λεφτά εκεί, στην Κάμαλα Χάρις. Μόνο η Ελληνική Λύση και από τη Βουλή και από έξω σάς έλεγε «μην επενδύετε στην Κάμαλα Χάρις, νικητής θα είναι ο Ντόναλντ Τραμπ».

(Χειροκροτήματα από την πτέρυγα της Ελληνικής Λύσης)

Και το λέγαμε και επιμέναμε σε αυτό, γιατί έρχονται οι δυνάμεις του εθνοκεντρισμού, έρχονται οι δυνάμεις απέναντι στη λαίλαπα αυτού που εσείς θέλετε να κάνετε στη Νέα Δημοκρατία, στο ΠΑΣΟΚ και στον ΣΥΡΙΖΑ, να υποτάξετε κάθε αντίδραση, κάθε φωνή λογικής, κάθε φωνή που σας μιλάει για παραδοσιακές αρχές. Woke ατζέντα! Εδώ, λοιπόν, αποδεικνύεται κάτι: Η Ελλάς έφτασε στο χείριστο σημείο σήμερα, γιατί έχει αυτά τα κόμματα τα οποία την οδηγούν μαθηματικά στην πλήρη εθνική απαξίωση και στον γκρεμό!

(Χειροκροτήματα από την πτέρυγα της Ελληνικής Λύσης)

Και η μοναδική λύση πλέον, το μοναδικό κοινωνικό, λαϊκό πατριωτικό κόμμα που ξέρει να βλέπει τι έρχεται και μπορεί να οδηγήσει τη χώρα έξω από το τούνελ, είναι ένα εδώ μέσα -θέλετε να το καταλάβετε; Καλώς. Δεν θέλετε; Θα το καταλάβετε στις εκλογές-, είναι η Ελληνική Λύση!

(Χειροκροτήματα από την πτέρυγα της Ελληνικής Λύσης)

Και θα πω και κάτι στο ΠΑΣΟΚ, στη ΝΕΑ Δημοκρατία και στον ΣΥΡΙΖΑ. Θα σας πω τι έλεγε ο Αϊνστάιν: «Οι ευφυείς άνθρωποι λύνουν τα προβλήματα. Οι μεγαλοφυείς τα προβλέπουν». Εδώ, λοιπόν, έχουμε το εξής γεγονός: Ούτε μεγαλοφυείς είστε ούτε ευφυείς. Αυτή είναι η οικτρή πραγματικότης για τη Νέα Δημοκρατία. Από το πρωί βλέπω στα κανάλια να κλαίνε και βέβαια να αρχίζουν να κάνουν και μικρές κυβιστήσεις τώρα. Κωλοτούμπες τις λένε. Δηλαδή λέει ο άλλος «ναι, αλλά ξέρετε η Κάμαλα Χάρις δεν έχασε εκεί, αλλά κέρδισε ο Τραμπ εκεί. Ψήφισαν αντι- Κάμαλα Χάρις, δεν ψήφισαν Τραμπ». Ό,τι και να λέτε, πλέον στον πλανήτη ο αέρας του εθνοκεντρισμού και απέναντι στον γκλομπαλισμό ο πατριωτισμός ήρθε. Τελεία και παύλα.

(Χειροκροτήματα από την πτέρυγα της Ελληνικής Λύσης)

Και πάμε στο εξής αμίμητο του Πρωθυπουργού. Τελικά ήσασταν, κύριοι της Νέας Δημοκρατίας, κύριε Υπουργέ, στη σωστή πλευρά της ιστορίας;. Δεν ήσασταν. Σας τα λέγαμε χρόνια, «Αυτή δεν είναι η σωστή πλευρά της ιστορίας» σας λέγαμε. Και επειδή λοιπόν δεν μπορείς να παίζεις με την πατρίδα και με τα παιδάκια τα μικρά σε ηλικία και το μέλλον τους, θα σας πω μια λέξη. Κύριοι της Νέας Δημοκρατίας, αποτύχατε! Πάτε σε εκλογές τώρα, να σωθεί ο τόπος!

(Χειροκροτήματα από την πτέρυγα της Ελληνικής Λύσης)

Γιατί αυτά που έρχονται είναι χειρότερα από αυτά που κάνατε. Κι εμείς το λέγαμε από την πρώτη στιγμή. Λέγαμε ότι αυτό που αξίζει στην Ελλάδα είναι να επαναφέρουμε την Ελλάδα εκεί που της αξίζει, να ξανακάνουμε περήφανους τους Έλληνες, να ξανακάνουμε περήφανη τη νεολαία, να ξανακάνουμε περήφανο τον λαό και μόνο η Ελληνική Λύση μπορεί να το κάνει αυτό. Δεν είναι απλά υπόσχεση, είναι δέσμευση!

(Χειροκροτήματα από την πτέρυγα της Ελληνικής Λύσης)

Λέγαμε -και εδώ αρχίζει το οξύμωρον και το αντιφατικόν- και επιμένουμε σε αυτό, θα μειώσουμε τους φόρους, θα αυξήσουμε τις θέσεις εργασίας με καλούς μισθούς, θα τελειώσουμε τη woke ατζέντα, την παρανόηση αυτή, θα επαναφέρουμε την Ελλάδα, θα ξανακάνουμε τους Έλληνες και τις Ελληνίδες περήφανους. Γιατί; Γιατί δεν είμαστε ούτε Νέα Δημοκρατία, ούτε ΠΑΣΟΚ, ούτε ΣΥΡΙΖΑ. Είμαστε η λύση και είστε το πρόβλημα!

(Χειροκροτήματα από την πτέρυγα της Ελληνικής Λύσης)

Πάμε και στην υγεία. Πείτε μου, κύριε Υπουργέ Υγείας -για να τελειώνει αυτή η ιστορία, έχω κουραστεί-, δείξτε μου μια χώρα στον κόσμο που ο Πρωθυπουργός προμοτάρει self test του καρκίνου του εντέρου, σε μισή ώρα βγαίνει ανακοίνωση του Υπουργείου Υγείας που τον «αδειάζει» και παραμένουν ο Υπουργός και ο Πρωθυπουργός στις θέσεις τους. Πείτε μου μία χώρα σοβαρή! Προμοτάρατε ένα self test - «μαϊμού», ένα self test που δεν κάνει τη δουλειά που έλεγε ο Πρωθυπουργός. Τον στείλατε σε ένα φαρμακείο και έκανε τον ντίλερ. Δηλαδή τώρα κοιτάξτε, θα το πω. Ενοχλούνται κάποιοι εδώ μέσα γιατί κάνω εκπομπές με παρουσίαση προϊόντων. Ο Άδωνις παρουσίασε ένα «μαϊμού» - self test κι ακόμα να παραιτηθεί! Αν ήσασταν σοβαροί θα είχε παραιτηθεί και ο Πρωθυπουργός και ο Υπουργός αυτής της Κυβέρνησης που κοροϊδεύετε τον ελληνικό λαό με «μαϊμού»-self tests.

(Χειροκροτήματα από την πτέρυγα της Ελληνικής Λύσης)

Πάμε στο άλλο, στο ότι φτιάξατε ένα κράτος - παρωδία. Δεν θα πω τα γελοία που κάνετε στην οικονομία. Θα πω ένα παράδειγμα απλό, κύριε Υπουργέ. Το Σ.τ.Ε. αποφασίζει -κι έχουμε τον κ. Μάντζο, ο οποίος ξέρει καλά νομικά- ότι ένας νόμος είναι αντισυνταγματικός. Αυτό ισχύει όμως μόνο για αυτόν που προσέφυγε. Δηλαδή ένας συνταξιούχος που πηγαίνει στο Σ.τ.Ε. και δικαιώνεται για μία υπόθεσή του κερδίζει. Οι υπόλοιποι όμως που έχουν το ίδιο πρόβλημα χάνουν. Αυτό είναι δικαιοσύνη; Αυτό είναι Σύνταγμα; Αυτό είναι κράτος; Και το χειρότερο, αλά καρτ οι κυβερνήσεις όποτε θέλουν αποδέχονται τις αποφάσεις του Συμβουλίου Επικρατείας και όποτε θέλουν δεν τις αποδέχονται. Εάν νομίζετε ότι αυτό λέγεται κράτος κάνετε λάθος. Γι’ αυτό και καταρρέει η Νέα Δημοκρατία, καταρρέει και το πολιτικό σύστημα, γιατί φτιάξατε κράτος - παρωδία, κωμωδία, και όχι κράτος ισχυρό, κραταιό.

(Χειροκροτήματα από την πτέρυγα της Ελληνικής Λύσης)

Να σας πω και κάτι ακόμα. Σε ποια κυβέρνηση βγαίνει Υπουργός της, κύριε Υπουργέ και λέει «δεν είναι δίκαιο οι καταναλωτές να επιδοτούν την παραγωγή πράσινης ενέργειας»; Δηλαδή τι μας είπε ο κ. Σκυλακάκης; Ότι ο καταναλωτής που καταναλώνει ρεύμα πληρώνει τον ολιγάρχη, πληρώνει τον πλούσιο, τον «καπιτα-ληστή» -το «λη» με «η»-, πληρώνει τον πλουτοκράτη, τα πλατιά λαϊκά στρώματα πληρώνουν μέσω του ρεύματός τους. Το λέει ο Υπουργός, ο καθ’ ύλην αρμόδιος! Πείτε μου τι κράτος είναι αυτό.

(Χειροκροτήματα από την πτέρυγα της Ελληνικής Λύσης)

Βγαίνει ο κ. Αϊβαλιώτης, ο Γραμματέας του Υπουργείου Ενέργειας, και μιλάει για ανάποδη ρευματοκλοπή από τις ΑΠΕ, ότι δηλαδή κλέβουν οι ΑΠΕ ρεύμα από τον ελληνικό λαό. Και δεν παραιτείται ο Υπουργός, κάθεται στην καρέκλα του σφηνωμένος, γαντζωμένος σαν δημόσιος υπάλληλος! Ακούστε, ο Υπουργός δεν είναι ούτε δημόσιος υπάλληλος και έχει ευθύνη, συγκεκριμένη ευθύνη ενεργειών, πράξεων, δηλώσεων, απόψεων.

Πάμε στο επόμενο. Κύριε Υπουργέ, ήσασταν στην παρέλαση της Θεσσαλονίκης; Δεν μπορέσατε να είστε. Εν πάση περιπτώσει.

Πήγα, λοιπόν, στην παρέλαση της Θεσσαλονίκης. Ακούστε κράτος που φτιάξαμε. Κι έχουμε παρευρισκόμενους εδώ και στρατιωτικούς, αν δεν κάνω λάθος, και νέα παιδιά, και τους καλωσορίζουμε. Καιγόταν το Παγγαίο έξι μέρες, κύριε Υπουργέ, έξι μέρες ήταν η φωτιά στο Παγγαίο. Τα Καναντέρ ήταν στην παρέλαση! Δείτε κράτος, χαμογελάμε όλοι, γελάμε, είναι κατάντια να καίγεται το Παγγαίο και τα Καναντέρ να κάνουν παρέλαση στη Θεσσαλονίκη, δεκαπέντε λεπτά πτήσης! Είναι κράτος αυτό;

Γι’ αυτό σας λέω ότι πηγαίνετε σαν τον Τιτανικό στο παγόβουνο. Πηγαίνετε την Ελλάδα στο παγόβουνο. Φτιάξατε ένα κράτος δυστοπίας, ένα δυστοπικό κράτος. Πληρώνουμε φόρους -ακούστε τώρα- για να μπορεί ο αστυνομικός να πέφτει με τη μηχανή του πάνω στον δασοπυροσβέστη, ο οποίος πέφτει στη φωτιά για να σβήσει τη φωτιά. Έγιναν αυτά έξω από το Υπουργείο. Πείτε μου τώρα τι κράτος είναι αυτό και πώς μπορεί κάποιος να το σεβαστεί. Κράτος - παρωδία!

Έρχεται η Ντόρα Μπακογιάννη με δικό της twitt και πανηγυρίζει διότι δώσατε 220 εκατομμύρια από το Ταμείο Ανάκαμψης στα Χανιά -εκλογική της περιφέρεια είναι, το αντιλαμβάνομαι-, όταν το ίδιο το ελληνικό κράτος έδωσε 200 εκατομμύρια στον Ραχμί Κοτς για να αλλάξει όλο τον στόλο του των ηλεκτρικών αυτοκινήτων της «AVIS» στην Ελλάδα. Δηλαδή δίνουμε 220 εκατομμύρια στα Χανιά, στον Νομό Χανίων και 200 εκατομμύρια στον Ραχμί Κοτς! Είναι κράτος αυτό; Όχι. Αυτό είναι ένα κράτος - λάφυρο, λεηλατημένο από τους χρυσοκάνθαρους, από τους ολιγάρχες, τους «καπιτα-ληστές».

(Χειροκροτήματα από την πτέρυγα της Ελληνικής Λύσης)

Ακούστε τώρα τι άλλο κάνετε. Ισοπεδώνετε κάθε λογική. Βλέπετε ότι ανατρέπει ο Τραμπ όλα αυτά που επιβάλλετε εσείς μαζί, Νέα Δημοκρατία, ΠΑΣΟΚ και ΣΥΡΙΖΑ, τη woke ατζέντα. Φέρατε γάμο ομοφυλοφίλων, φέρατε ένα σωρό ανοησίες εδώ μέσα, σεξουαλική ομοφυλοφιλική διαπαιδαγώγηση.

Και, ακούστε, διαβάζω ένα e-mail ενός διευθυντού σχολείου: «Τη Δευτέρα 14 Οκτωβρίου θα υλοποιηθεί το πιλοτικό πρόγραμμα του Υπουργείου Δικαιοσύνης». Και ρωτώ εγώ τον κύριο Υπουργό: Τι σχέση έχει το Υπουργείο Δικαιοσύνης με το πιλοτικό πρόγραμμα «Ανθρώπινα Δικαιώματα». Τα παιδιά Α΄, Β΄, Γ΄ τάξεων από 9.00΄ έως 10.30΄ θα λάβουν μέρος στο «ουράνιο τόξο»; Δεν είναι για τη δικαιοσύνη αυτό, όχι. Δεν είναι για τα ανθρώπινα δικαιώματα, κύριοι συνάδελφοι της Νέας Δημοκρατίας, «ουράνιο τόξο». Και «τα παιδιά της ΣΤ΄, Ε΄ και Δ΄ τάξεων δημοτικού θα ενταχθούν στη διαφορετικότητα». Η διαφορετικότητα, δηλαδή ο Μήτσος με τον Κίτσο.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Διαφορετικότητα για εμάς είναι άλλο πράγμα. Δεν μπορεί μια μικρή μειονότητα να επιβάλλεται στην πλειοψηφία των Ελλήνων, στη λογική τους. Διαφορετικότητα ξέρετε τι είναι; Ο φτωχός Έλληνας, ο φτωχός πατέρας του μικρού παιδιού, να μπορεί να ταΐσει το παιδί του, να μπορεί του πάρει μπουφάν, να μπορεί του πάρει φαγητό, να μπορεί να του δώσει φροντιστήριο. Αυτή είναι η διαφορετικότητα μεταξύ φτωχών και πλουσίων.

(Χειροκροτήματα από την πτέρυγα της Ελληνικής Λύσης)

Γι’ αυτό και λέω για μας δεν υπάρχει Αριστερά και Δεξιά με την έννοια που κάποιοι θέλουν να την τοποθετήσουν εδώ μέσα. Αν Αριστερά είναι ο ΣΥΡΙΖΑ, τότε τι να πει το ΚΚΕ, για να μιλάμε σοβαρά εδώ μέσα; Αριστερά και Δεξιά όταν πεινάει ο άλλος είτε αριστερός είναι είτε δεξιός ίδια είναι η πείνα, ίδιος είναι ο πόνος, ίδια είναι η αγωνία!

(Χειροκροτήματα από την πτέρυγα της Ελληνικής Λύσης)

Για όλα αυτά λοιπόν, εμείς το λέμε, το υποσχόμαστε -γιατί πιέζει ο χρόνος- θα το κάνουμε πράξη. Με την ψήφο του ελληνικού λαού θα τελειώσουμε τη woke ατζέντα, θα τελειώσουμε τον πληθωρισμό και την ακρίβεια, θα δώσουμε καλούς μισθούς, θα σταματήσουμε την εισβολή των λαθρομεταναστών και τα επιδόματα, θα κλείσουμε τις ΜΚΟ, θα ξαναφέρουμε στον Έλληνα το χαμόγελο, θα ξανακάνουμε τους Έλληνες περήφανους! Θα ξανακάνουμε την Ελλάδα περήφανη! Αυτή είναι η υποχρέωσή μας και αυτό θα υλοποιήσουμε.

(Χειροκροτήματα από την πτέρυγα της Ελληνικής Λύσης)

Δεν μπορείτε να αξιώσετε τα αυτονόητα. Ήρθε ο Γερμανός Πρόεδρος εδώ. Δεν ήμουν την προηγούμενη εβδομάδα, θα αναγκαστώ να το πω τώρα και θα δω πόσοι από εσάς πραγματικά είστε με τον Έλληνα και την Ελλάδα και πόσοι είστε δούλοι ενός συστήματος είτε μικροκομματικού είτε αντεθνικού, το λέω μετά παρρησίας. Δεν μπορείτε να αξιώσετε τις γερμανικές επανορθώσεις, αποζημιώσεις, κατοχικό δάνειο.

Ξέρετε γιατί; Θα σας στο πω τώρα. Γιατί όλοι οι δωσίλογοι πήγαν και έγιναν κομμάτι και γρανάζι της εξουσίας μετά το 1945-1949. Θέλετε παραδείγματα; Ο Κοτζαμάνης, τον θυμάστε τον Κοτζαμάνη; Εσείς τον θυμάστε φαντάζομαι, γελάτε. Ο οποίος καταδικάστηκε από το δικαστήριο ως δωσίλογος σε θάνατο και μετά τον αθώωσε ποιος; Ο Πλαστήρας διά νόμου. Ποιος υπέγραψε την πλήρη αθώωση του μακαρίτη Κοτζαμάνη; Ο πατέρας του Κυριάκου Μητσοτάκη! Υπογραφή δική του έχει από κάτω, ναι ή όχι; Πώς θα ζητήσετε επανορθώσεις; Για να μαθαίνουν τα παιδιά ιστορία και να ξέρουν και οι στρατιωτικοί μας γιατί τους έχουν με 1000 ευρώ τον μήνα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, μου επιτρέπετε να αναγγείλω τα παιδιά;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής δεκαπέντε μαθήτριες και μαθητές και τρεις εκπαιδευτικοί συνοδοί από το 4ο Δημοτικό Σχολείο Αγίων Αναργύρων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής οκτώ αξιωματικοί από τη 10η εκπαιδευτική σειρά του Σχολείου Εκπαίδευσης Ειδικών Νομικών Συμβούλων της Σχολής Νομικού Σώματος Ενόπλων Δυνάμεων συνοδευόμενοι από τον Διοικητή της σχολής Συνταγματάρχη Κομπογιάννη Γεώργιο και τον Διευθυντή Σπουδών Ταγματάρχη Μπίσια Βασίλειο.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Πρόεδρε, ευχαριστώ πολύ, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Θα ήθελα λοιπόν, επειδή επικαλείστε συνεχώς ως αδύναμοι, με βάση τα λόγια του Θουκυδίδη, το Διεθνές Δίκαιο, κύριοι της Νέας Δημοκρατίας, του ΠΑΣΟΚ και του ΣΥΡΙΖΑ, να σας υπενθυμίσω ένα ιστορικό γεγονός, που αποδεικνύει ότι ουδέποτε υπήρξε το Διεθνές Δίκαιο. Εδώ ισχύει ο νόμος του ισχυρού από την εποχή των σπηλαίων και το ξέρουν καλά οι στρατιωτικοί μας.

Θυμάστε το 1923 τι είχε γίνει στην Ελλάδα; Λίγοι θυμούνται, γιατί λίγοι ξέρουν ιστορία. Θα σας πω εγώ τι έγινε. Ο Μουσολίνι βομβάρδισε την Κέρκυρα. Ξέρετε γιατί; Να σας πω τώρα εγώ. Είχε γίνει ένα επεισόδιο, κύριε Μάντζο, στην Αλβανία και σκοτώθηκαν τρεις-τέσσερις Ιταλοί. Τα φόρτωσε ο Μουσολίνι επίτηδες στην Ελλάδα. Και επειδή ζητούσε 50 εκατομμύρια λιρέτες ως αποζημίωση από την τότε κυβέρνηση, η οποία αρνήθηκε να τα πληρώσει, γιατί μετά τη Μικρασιατική Καταστροφή δεν υπήρχε ούτε μια δραχμούλα στα ταμεία, είπαν «δεν μπορούμε να τα δώσουμε, δεν έχουμε καμμία σχέση, δεν σκοτώσαμε κανέναν», ο Μουσολίνι, λοιπόν, για να εκδικηθεί την Ελλάδα τη βομβάρδισε. Και τι έκαναν οι Έλληνες; Προσέφυγαν στο Διεθνές Δίκαιο. Πήγαν στην Κοινωνία των Εθνών, στον σημερινό ΟΗΕ. Τι απεφάνθη η Κοινωνία των Εθνών τότε, κύριε συνάδελφε; Να σας πω εγώ. Επειδή η Ιταλία με τις δυνάμεις Αντάντ, δικαίωσαν την Ιταλία. Και πληρώσαμε 50 εκατομμύρια, και βομβαρδίστηκε η Κέρκυρα, και ακόμα περιμένουμε το Διεθνές Δίκαιο! Δεν υπάρχει Διεθνές Δίκαιο! Υπάρχει ισχυρή βούληση, ισχυρή Ελλάδα, ισχυρός στρατός, καταλάβετέ το!

(Χειροκροτήματα από την πτέρυγα της Ελληνικής Λύσης)

Είναι πολλά τα ιστορικά παραδείγματα που θα μπορούσα να παραθέσω. Δίπλα μας είναι η Κύπρος, η αδελφή μας. Η μισή είναι κατεχόμενη.

Εν πάση περιπτώσει, επειδή μιλάω λοιπόν για το κατοχικό δάνειο, θα κάνει μια πρόταση η Ελληνική Λύση. Ακούστε κράτος, έχουν δικαιωθεί οι συγγενείς -επί ΠΑΣΟΚ έγινε αυτό και μπράβο τους- που ζήτησαν αποζημιώσεις στο Δίστομο κ.λπ.. Τι έκανε το φοβικό ελληνικό κράτος, για να μην δικαιώσει τους συγγενείς; Με νόμο -ακούστε- τους απαγορεύει, αν ο Υπουργός Δικαιοσύνης δεν φέρει το θέμα για αποζημίωση, να αποζημιωθούν. Και τι έκαναν οι άνθρωποι; Πήγαν στην Ιταλία.

Τι κάνει η Ελληνική Λύση; Καταθέτουμε πρόταση νόμου και να δω πόσοι θα υπογράψουν αυτή την πρόταση νόμου. Για να γίνει αναγκαστική εκτέλεση απόφασης ελληνικών δικαστηρίων κατά αλλοδαπού δημοσίου απαιτείται άδεια του Υπουργού Δικαιοσύνης, παιδιά -το καταλαβαίνουμε;- του αιρετού. Στους δικαιωθέντες λοιπόν από τα ελληνικά δικαστήρια για το Δίστομο δεν δόθηκε ποτέ αυτή η άδεια από κανένα κυβερνητικό κόμμα και αναγκάστηκαν οι άνθρωποι να πάνε στην ιταλική δικαιοσύνη για να δικαιωθούν. Αυτός ο νόμος λοιπόν καταργεί ουσιαστικά και τροποποιεί το άρθρο 923 του Κώδικα Πολιτικής Δικονομίας. Θα μπορούν οι Έλληνες να διεκδικούν αποζημιώσεις, επανορθώσεις από τους Γερμανούς ναζί στην Ελλάδα και όχι στην Ιταλία! Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

Να δω πόσοι θα υπογράψουν την πρόταση νόμου. Γιατί αυτή είναι η διαφορά της Ελληνικής Λύσης. Όχι θεωρία, πράξεις, όχι λόγια, πράξεις! Πράξεις θα πράξουμε και όταν κυβερνήσουμε την Ελλάδα θα αναγεννήσουμε επιτέλους!

(Χειροκροτήματα από την πτέρυγα της Ελληνικής Λύσης)

Το λέμε εδώ και χρόνια, κύριε Μάντζο, γιατί είστε από τους πλέον συμπαθείς στο ΠΑΣΟΚ, εγώ θα το πω, σε αντίθεση με τον Πρόεδρό σας, ο οποίος όπου βρεθεί και όπου σταθεί τα έχει με την Ελληνική Λύση. Αντιλαμβάνομαι γιατί. Ακούει στο σβέρκο του την αναπνοή μας. Μόνο που έχει χάσει ένα ημίχρονο. Είμαστε μπροστά από εσάς! Δεν είμαστε πίσω, αλλά μπροστά! Αφήστε τις δημοσκοπήσεις. Οι δημοσκοπήσεις έλεγαν θα βγει η Κάμαλα Χάρις και βγήκε ο Τραμπ.

(Χειροκροτήματα από την πτέρυγα της Ελληνικής Λύσης)

Και πάμε στην ουσία. Χθες ο κ. Άδωνις Γεωργιάδης πέταξε και την τελευταία μάσκα ρε, παιδί μου, το τελευταίο φύλλο συκής. Τι είπε στο ΠΑΣΟΚ; «Σοβαρευτείτε για να συγκυβερνήσουμε πάλι».

**ΔΗΜΗΤΡΙΟΣ ΜΑΝΤΖΟΣ:** Μην ανησυχείτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Μάντζο, είστε νέος εσείς εδώ. Επιτρέψτε μου, επειδή σας συμπαθώ. Όταν μιλάει ο λαγός της Νέας Δημοκρατίας κάτι ξέρει παραπάνω από τον Μάντζο. Και ο καλύτερος λαγός της Νέας Δημοκρατίας για αυτά που έρχονται είναι ο Άδωνις Γεωργιάδης. Λαγός τη φτέρη έσειε, κακό της κεφαλής του. Για τον λαγό τα λέω.

Λέω λοιπόν αφού σας κάλεσε να συγκυβερνήσετε και έχει βρει το δεκανίκι του ήδη, εγώ θα σας αποδείξω γιατί είστε δεκανίκι. Εμείς δεν κατηγορούμε κανέναν χωρίς λόγο, έτσι απλά, όπως κάνει ο κ. Ανδρουλάκης. Ασχολείται με το επάγγελμά μου και ακόμα ρωτώ τι δουλειά κάνει ο άνθρωπος. Δηλαδή ενοχλείται με το ότι δουλεύει ένας Πρόεδρος κόμματος, όποια και αν είναι η εργασία του, αλλά δεν ενοχλείται ότι δεν δουλεύει αυτός και ήταν παιδί του κομματικού σωλήνα.

Πάμε στην ουσία όμως της πολιτικής. Τι υπέγραψε το ΠΑΣΟΚ; Έχω εδώ τη λίστα. Από τα εκατόν εννέα νομοσχέδια το ΠΑΣΟΚ ψήφισε «ναι» στα πενήντα, παρακαλώ. η Νέα Δημοκρατία έφερε εκατόν εννέα νομοσχέδια και τα πενήντα τα ψήφισε το ΠΑΣΟΚ, που συγκυβερνά ατύπως. Το καταθέτω στα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να πω λοιπόν μερικά από τα νομοσχέδια αυτά, για να μη λέει ο κ. Ανδρουλάκης ό,τι θέλει, γιατί πραγματικά μόνο με στοιχεία μπορείς να μιλάς. Έχει μάθει ένα θέμα, ΑΔΑΕ. Εδώ φαίνεται πόσο αδαής είναι, γιατί ούτε ο Πρόεδρος άλλαξε και οι περισσότεροι εκεί μέσα της ΑΔΑΕ είναι ΠΑΣΟΚ και ΣΥΡΙΖΑ, διορισμένοι από αυτούς. Και περίμενε το ΠΑΣΟΚ να διατηρήσει η Ελληνική Λύση τους ΠΑΣΟΚ, τους καλοαναθρεμμένους! Όχι, όπου υπάρχουν άνθρωποι οι οποίοι έχουν τελειώσει οι θητείες τους θα αλλάζουν.

Πάμε στην ουσία. Λοιπόν, πρόσφυγες: «Ναι» πολιτικό άσυλο, για COVID «ναι» σε όλα, για ΑΟΖ με Ιταλία «ναι», για ΑΟΖ με Αίγυπτο «ναι», «ΕΛΛΗΝΙΚΟΣ ΧΡΥΣΟΣ» «ναι», Ελληνικό - Άγιος Κοσμάς «ναι», νομοσχέδιο για COVID - 2 «ναι», ψηφιακό πιστοποιητικό «ναι», μνημόνιο Ελλάδας – Βουλγαρίας – Τσεχίας κ.λπ. «ναι», Διεθνές Κέντρο Μεταναστευτικής Πολιτικής «ναι». Όλα αυτά τα ψήφισε το ΠΑΣΟΚ και πολλά περισσότερα. Μην μιλάει, λοιπόν, το ΠΑΣΟΚ στο σπίτι του κρεμασμένου για σκοινί.

Συγκυβερνάτε ατύπως. Οι μισοί του ΠΑΣΟΚ είναι το 25% - 50% εδώ και το άλλο 50% στο ΣΥΡΙΖΑ. Οριζόντιο είναι το ΠΑΣΟΚ. Γι’ αυτό αυτή τη νοοτροπία την κακή, τη νοοτροπία που δείχνει ότι οδηγούμαστε σε μια χώρα όπου δεν θα υπάρχει αντίπαλη φωνή, μόνο ένας μπορεί να τη σπάσει, ο κυρίαρχος ελληνικός λαός μαζί με την Ελληνική Λύση. Και θα το σπάσουμε μαζί.

(Χειροκροτήματα από την πτέρυγα της Ελληνικής Λύσης)

Και το κυριότερο, κύριε Μάντζο. Πείτε στον κ. Ανδρουλάκη ότι οι διαφορές μας με την Τουρκία δεν είναι οι θαλάσσιες ζώνες. Μην το ξανακάνει αυτό. Γιατί λέει ό,τι λέει ο Μητσοτάκης. Αυτά λέει. Θαλάσσιες ζώνες. Και επίσης, να πω σε όλους τους πολιτικούς Αρχηγούς ότι την ΑΟΖ δεν τη συζητάς με την Τουρκία. Η ανακήρυξη της ΑΟΖ είναι μονομερές δικαίωμα. Ο κ. Ανδρουλάκης είπε να συζητήσουμε με την Τουρκία. Πολλοί τα λένε αυτά. Γιατί; Δεν συζητάς τα κυριαρχικά σου δικαιώματα και την κυριαρχία σου με κανέναν. Κάντε του σεμινάρια γεωστρατηγικής γεωπολιτικής. Τα χρειάζεται, πιστέψτε με. Με καλή διάθεση το λέω, γιατί θέλετε να κυβερνήσετε. Δεν θα προλάβετε, διότι στη στροφή θα σας περάσει η Ελληνική Λύση. Σας το λέω!

Και τελειώνουμε με το αυτονόητο.

Κύριε Υπουργέ, ο κ. Μητσοτάκης επιμένει -το λέω ευθέως- να συζητάει το θέμα της ΑΟΖ. Πείτε του ότι δεν είναι διμερές το θέμα της ΑΟΖ, είναι μονομερές.

Και από την άλλη, το ψευτοδίλημμα «Τι θέλετε; Πόλεμο;», κύριε Βαρτζόπουλε, είναι ένα δίλημμα, που μόνο οι ηττοπαθείς, μόνο οι δειλοί, θέτουν σε έναν λαό. Δεν υπάρχει εδώ «θέλετε πόλεμο ή μοιράζουμε». Υπάρχει «προετοιμάζομαι για πόλεμο και επιβάλλω τα κυριαρχικά μου δικαιώματα είτε έτσι είτε αλλιώς» Δεν γίνεται!

(Χειροκροτήματα από την πτέρυγα της Ελληνικής Λύσης)

Εδώ επιτρέψατε στον Ράμα να λέει ότι η Βόρειος Ήπειρος είναι τελειωμένος, ψεύτικος όρος. Πώς το είπε ακριβώς; «Είναι ένας νεκρός όρος η Βόρειος Ήπειρος». Και δεν έβγαλε ανακοίνωση κανένα κόμμα σας. Αλλά, βέβαια, όταν για εσάς είναι ζωντανός όρος «Βόρεια Ψευτο-Μακεδονία», η Βόρειος Ήπειρος δεν είναι ζωντανός όρος. Για να καταλάβει ο ελληνικός λαός την ποιοτική μας διαφορά. Διότι, τρία κόμματα στη συσκευασία του ενός είστε. Τρία κόμματα σε συσκευασία του ενός! Και από το «Μολών λαβέ» φτάσαμε στο «Μολών λαγέ», για να ξέρουμε τι λέμε.

Επειδή κούρασα τον κόσμο, κλείνω με κάτι απλό.

Κύριοι συνάδελφοι, με βάση τις δικές σας δημοσκοπήσεις, τις δημοσκοπήσεις τις συστημικές, οι οποίες απέτυχαν όλες: Πρώτο κόμμα σε ανθρώπους που δεν έχουν χρήματα -πρώτο κόμμα- είναι η Ελληνική Λύση. Πρώτο κόμμα σε ανθρώπους που δεν τα βγάζουν πέρα -στις δικές σας δημοσκοπήσεις, δεν λέμε στις δικές μας εμείς- πρώτο κόμμα στους φτωχούς Έλληνες. Εγώ κάνω μία παρατήρηση και είναι, φαντάζομαι, παρατήρηση που συμφωνούμε όλοι: Δεν αξίζει η φτώχεια στους Έλληνες. Δεν αξίζει η επαιτεία στους Έλληνες.

Εμείς τους Έλληνες θα τους κάνουμε ευκατάστατους και περήφανους και κάνω μια έκκληση σε όλους τους Βουλευτές όλων των κομμάτων, να συνασπιστούμε απέναντι στην αντιλαϊκή, απέναντι στην απάνθρωπη πολιτική της Νέας Δημοκρατίας. Έρχονται εκλογές σύντομα και φαίνεται. Να συνασπιστούν τα πατριωτικά κόμματα, να συνασπιστούν οι πατριώτες ψηφοφόροι απέναντι στο κύμα που έρχεται, το κύμα που είναι μπροστά. Ποιο είναι το κύμα; Του πατριωτισμού απέναντι στον γκλομπαλισμό. Να ενωθούν οι υγιείς δυνάμεις του πατριωτισμού, γιατί οι άλλοι έχουν ενωθεί -δεν το βλέπετε ότι έχουν ενωθεί, δεν το βλέπετε μπροστά σας. Η «ΕΛ», λοιπόν, αγκαλιάζει όλους τους Έλληνες πατριώτες ψηφοφόρους, όλους τους Έλληνες. Η «ΕΛ» θα είναι πάντα δίπλα στον φτωχό εργαζόμενο -και όταν λέω «ΕΛ», αναφέρομαι στην Ελληνική Λύση, το έκανα συντομία- τον κάθε Έλληνα ξεχωριστά.

Εμείς δεν ψηφίσαμε Χρηματιστήριο Ενέργειας, όπως τα τρία κόμματα ούτε ψηφίσαμε παρόχους ενέργειας ούτε funds. Αυτά τα ψήφισαν ΠΑΣΟΚ, Νέα Δημοκρατία και ΣΥΡΙΖΑ που θέλουν τους Έλληνες φτωχούς. Η Ελληνική Λύση είναι εδώ. Θα είναι εδώ, δίπλα στον φτωχό. Η Ελληνική Λύση θα είναι εδώ δίπλα στους Έλληνες.

(Χειροκροτήματα από την πτέρυγα της Ελληνικής Λύσης)

Η Ελληνική Λύση θα είναι εδώ για όλη την Ελλάδα, για όλους τους Έλληνες. Είμαστε το κόμμα της ελπίδας. Είμαστε το κόμμα των φτωχών. Θα ξανακάνουμε την Ελλάδα και τους Έλληνες περήφανους. Θέλουν δεν θέλουν κάποιοι. Ο αγώνας συνεχίζεται και θα δικαιωθούμε.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης.

Θα συνεχίσουμε με τους Κοινοβουλευτικούς Εκπροσώπους, αντίστροφα, ξεκινώντας από τον κ. Ιωάννη Κόντη, Κοινοβουλευτικό Εκπρόσωπο των Σπαρτιατών.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε Πρόεδρε, μπορώ να κάνω μια μικρή παρέμβαση, παρακαλώ, πριν αποχωρήσει ο κύριος Πρόεδρος;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόντη, μισό λεπτό παρακαλώ να δώσω τον λόγο στον κύριο Υφυπουργό για να κάνει μια μικρή παρέμβαση.

Ορίστε, κύριε Υφυπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε Πρόεδρε, παρακαλώ πριν αποχωρήσετε, θα ήθελα να κάνω κάποιες διευκρινίσεις και ευχαριστώ για τη διάθεσή σας να τις ακούσετε.

Ήθελα απλώς να διευκρινίσω ότι ουδέποτε υπήρξε καμμία δήλωσις ή πολλώ δε μάλλον πράξις οιουδήποτε μέλους της ελληνικής Κυβερνήσεως ή της διοικήσεως που να δείχνει προτίμηση προς ένα ή άλλο κόμμα ή προς έναν ή άλλον υποψήφιο στις αμερικανικές εθνικές εκλογές. Και όλοι μας πρέπει να είμαστε απόλυτα βέβαιοι ότι οι σχέσεις με τις Ηνωμένες Πολιτείες θα συνεχίσουν να είναι στο άριστο επίπεδο που υπήρξαν πάντοτε.

Θέλω, επίσης, να διευκρινίσω ότι όσον αφορά τις προληπτικές εξετάσεις, είναι απόλυτα τεκμηριωμένες επιστημονικά και δεν υπάρχει καμμία επ’ αυτού αμφιβολία. Ο ελληνικός λαός θα πρέπει να κάνει και τις προληπτικές εξετάσεις για τον καρκίνο του μαστού και τις προληπτικές εξετάσεις για τον καρκίνο του παχέος εντέρου, έτσι ακριβώς όπως έχουν ανακοινωθεί και όπως έχουν γίνει γνωστές στον λαό. Παρακαλώ, λοιπόν, να μην υπάρξει καμμία απολύτως αγωνία του λαού επ’ αυτού.

Κύριε Πρόεδρε, όσον αφορά το κατοχικό δάνειο και όσον αφορά τις αποζημιώσεις, τίθενται και ετίθεντο και θα τίθενται στην γερμανική ηγεσία, όπως έγινε και στην πρόσφατη επίσκεψη του Γερμανού Προέδρου εδώ, με σαφήνεια και αποφασιστικότητα από την ελληνική πλευρά.

Τώρα, όσον αφορά την αποστροφή του λόγου του Υπουργού μου -και το λέω γιατί ήμουν και εγώ παρών χθες, σε μια προσφώνηση του εισηγητού του ΠΑΣΟΚ- σας λέω ότι εκείνο το οποίο ήθελε να πει ο Υπουργός και το διασαφήνισε, ήταν ότι χρειαζόμαστε μία σοβαρή αντιπολίτευση. Όσον αφορά τώρα «με το ποιον θα συγκυβερνήσετε» σας λέω ότι δεν υπάρχει καμμία απολύτως αγωνία και δεν πρέπει να υπάρχει, γιατί δεν θα χρειαστεί να συγκυβερνήσουμε με κανέναν. Θα κερδίζουμε συνεχώς τις εκλογές μόνοι μας, όπως το κάνουμε συνήθως τις τελευταίες τετραετίες.

Κύριε Πρόεδρε, σας παρακαλώ! ΄Όσον αφορά τα εθνικά θέματα και τη στάση της ελληνικής Κυβερνήσεως και όσον αφορά τις θαλάσσιες ζώνες και οτιδήποτε άλλο, σας παρακαλώ, υπό την εξής έννοια: Είναι απόλυτα σαφές ότι κανείς δεν μπορεί να αμφισβητήσει από την ελληνική κεντροδεξιά, που εκφράζεται απολύτως και καθοριστικώς μόνον από τη Νέα Δημοκρατία, ότι είναι το κόμμα το οποίο στηρίζει, εγκολπώνει και ενσωματώνει τα εθνικά ιδεώδη κατά τον απόλυτο πλέον πιστό και πλέον δεδικαιωμένο τρόπο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Πρόεδρε, έχετε ζητήσει παρέμβαση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ένα λεπτό μόνο, όχι παραπάνω.

Εγώ να πιστέψω αυτό που μου λέτε, ότι δεν είχατε προτίμηση για κανένα κόμμα στις Ηνωμένες Πολιτείες. Το πιστεύω, γιατί θεωρώ ότι είστε σοβαρός άνθρωπος. Τότε η ατζέντα σας γιατί είναι η ίδια με αυτούς;

Γελάτε. Τί να σας κάνω; Γελάτε με τα χάλια σας, όχι με τα δικά μας.

Δεύτερον, πρόταση νόμου θα συνυπογράψετε; Αφήστε τα υπόλοιπα. Έφερα μία πρόταση νόμου, για να μπορούν να διεκδικήσουν οι άνθρωποι, που υπέστησαν την βαρβαρότητα του ναζισμού και του φασισμού, αποζημιώσεις. Τη φέραμε εδώ εμείς, μόνο εμείς, κανένα άλλο κόμμα. Θα την υπογράψουν οι υπόλοιποι; Και αν φοβούνται κάποιοι, ας την ετοιμάσει το ΚΚΕ, ο ΣΥΡΙΖΑ, το ΠΑΣΟΚ, εσείς. Θα συνυπογράψουμε εμείς. Γιατί οι νεκροί κάποια στιγμή πρέπει να δικαιωθούν. Οι νεκροί των ναζί και των φασιστών πρέπει να δικαιωθούν. Να δικαιωθούν, κύριε Υπουργέ. Και το ξέρω ότι έχετε ευαισθησία στο θέμα αυτό.

Τρίτον, κοιτάξτε, εγώ δεν ερμήνευσα τον Άδωνι, ο Άδωνις το είπε. «Γίνετε λίγο σοβαροί, να συγκυβερνήσουμε. Συγκυβερνήσαμε και παλιά». Εγώ το είπα; Γι’ αυτό σας λέω, ή ο λαγός σας θέλει μάζεμα, χαλινάρι ή τον έβαλε το Μαξίμου και δεν το ξέρετε και εσείς. Ενημερωθείτε από το Μαξίμου για τη συγκυβέρνηση.

Τώρα, για τα self test εκτεθήκατε, κύριε Υπουργέ, εγώ είδα όλο το βίντεο του κ. Μητσοτάκη να λέει αυτά που λέει. Τώρα εσείς τί λέτε, είναι άλλο θέμα. Όσο για τα εθνικά θέματα, ας το αφήσουμε καλύτερα, κύριε Υπουργέ, μην το συζητήσουμε. Εκτεθειμένοι είστε από παντού και στα Σκόπια και στη Βόρειο Ήπειρο και στα Ελληνοτουρκικά και με την Κύπρο, είστε εκτεθειμένοι. Ξέρετε γιατί; Γιατί η ατζέντα σας είναι μπερδεμένη. Δεν έχετε αυτή την ατζέντα την εθνικοπατριωτική. Είστε με τους γκλομπαλιστές, το καταλαβαίνω. Ό,τι σας πουν οι Αμερικάνοι ή οι Γερμανοί, όχι εσάς προσωπικά, στον Πρωθυπουργό, ό,τι του πουν. Αυτή είναι η πραγματικότητα.

Και εδώ φτάνω στο σημείο –όχι για εσάς, γενικά για τη Νέα Δημοκρατία λέω- ότι θα σας προσκαλούσα σε μια πνευματική, αν θέλετε, και με επιχειρήματα μονομαχία ως κόμμα η Ελληνική Λύση τη Νέα Δημοκρατία. Όμως, δυστυχώς για εσάς βλέπω ότι είστε άοπλοι. Οπότε σας αφήνω.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης.

Έχετε τον λόγο, κύριε Κόντη, και ζητώ συγγνώμη για την καθυστέρηση.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, να χαιρετίσω και εγώ την αλλαγή, τη διαφαινόμενη και μάλλον σίγουρη αλλαγή στην Αμερική, αλλαγή μιας εποχής και πολιτικής άθλιας που είχαν εφαρμόσει οι δήθεν δημοκρατικοί, οι οποίοι καταπάτησαν τα ανθρώπινα δικαιώματα σε όλο τον κόσμο, έκαναν πολέμους εκεί που μπορούσαν και επέβαλαν woke ατζέντες, επέβαλαν ένα σωρό δικτατορικά, αντιδημοκρατικά μέτρα σε όλο τον κόσμο, κλιματικές αλλαγές, ψηφιοποιήσεις. Έκαναν την Ευρώπη να είναι ένα όχημα στο οποίο περνούσαν τις δικές τους πολεμοχαρείς διαθέσεις. Η Αλεξανδρούπολη έγινε αεροπλανοφόρο εισόδου όπλων στην Ουκρανία και ελπίζουμε ότι όλα αυτά θα αλλάξουν με την είσοδο του Τραμπ στην προεδρία.

Και όσο, κύριε Υφυπουργέ, για το αν έχουν εκδηλωθεί πολιτικοί υπέρ της Κάμαλα Χάρις, στην Ελλάδα ζούμε. Και από τα τρία κόμματα τα μεγάλα που εναλλάσσεστε είναι γνωστή η συμπάθεια που έδειχναν όλοι σε τηλεοπτικά παράθυρα πριν τις εκλογές. Μέχρι και χθες, μέχρι τα μεσάνυχτα πρώην Υπουργός της Κυβέρνησής σας με ένα τεράστιο χαμόγελο όταν διαφαινόταν η νίκη της Κάμαλα Χάρις -διαφαινόταν λέω- μιλούσε απαξιωτικά για τον Τραμπ. Τώρα τι λέμε κατόπιν εορτής θα τα δείξει η ιστορία.

Το θέμα είναι ότι πρέπει να υπάρξει στον πλανήτη σύνεση, να σταματήσει πρώτα απ’ όλα αυτός ο άθλιος πόλεμος στη Ρωσία και να σταματήσει φυσικά και στη Μέση Ανατολή. Δεν είμαστε για να ζούμε με πολέμους. Άνθρωποι σκοτώνονται κάθε μέρα και εμείς εδώ συζητάμε για να στέλνουμε βοήθεια και όπλα -είναι ανατριχιαστικό- και να ψηφίζουμε 50 δισεκατομμύρια-30 δισεκατομμύρια λες και παίζουμε monopoly σε καζίνα. Παίζουμε ρουλέτα και monopoly. Στέλνουμε χρήματα για να σκοτώνεται κόσμος.

Αυτά πρέπει να σταματήσουν και πιστεύουμε -καλά και οι πολιτικές oι αμερικανικές πάντα κοιτάζουν το δικό τους συμφέρον τους, αλλά τουλάχιστον το μη χείρον βέλτιστον- ότι ο Τραμπ θα εξυπηρετήσει αυτά τα συμφέροντα και μακάρι να είναι τα δικά μας. Και ξέρουμε τι σκοπούς είχε η κ. Κάμαλα Χάρις αν εκλεγεί για την Κύπρο και για το Αιγαίο. Μόνο όσοι δεν βλέπουν και δεν θέλουν να δουν είχαν ταχθεί με το μέρος της.

Θέλω να πω κάτι άλλο. Ήρθε ο Ράμα. Είναι πρωτοφανές αυτό που γίνεται εδώ να κάνει για δεύτερη ή τρίτη φορά προεκλογική συγκέντρωση στην Ελλάδα. Είναι δυνατόν να έρχεται και να κάνει προεκλογική συγκέντρωση στην Ελλάδα;

Και η Αμερική έχει, κύριε Υφυπουργέ, κύριε συνάδελφοι, έχει πάρα πολλούς μετανάστες, εκατομμύρια. Δεν πηγαίνει κανείς να κάνει από όλες τις χώρες -από τον Άγιο Δομίνικο, από τη Βραζιλία- προεκλογικές συγκεντρώσεις εκεί. Άντε το πολύ να κάνουν μια συνάντηση, να φάνε ένα φαγητό σε ένα γεύμα, να τους γνωρίσουν και να φύγουν. Εμείς εδώ μαζεύουμε σε στάδια και σε γήπεδα με τον Ράμα κατά καιρούς να εκφράζεται αντεθνικά και να μιλάει για νεκρή Βόρειο Ήπειρο, να μιλάει εναντίον των συμφερόντων της Ελλάδος και για μας δεν τρέχει τίποτα. Είναι απλά ένας φίλος που ήρθε εδώ και είναι λες και συγκυβερνούμε μαζί την Αλβανία και τη χώρα μας.

Είναι ντροπή για τον Ελληνισμό αυτό και είναι ντροπή γι’ αυτούς που το επιτρέπουν. Εάν εσάς δεν σας αγγίζει, πηγαίνετε στη Θεσσαλονίκη να δείτε τη γνώμη των Θεσσαλονικέων, των Μακεδόνων, τι έγινε και πώς είδαν το θέμα με τον Ράμα. Και λυπάμαι γιατί έγιναν και συλλήψεις ανθρώπων, οι οποίοι βρέθηκαν να διαμαρτυρηθούν. Πάνω από τριάντα άνθρωποι κάθε ηλικίας συνελήφθησαν. Όμως, καταλαβαίνουμε την επωδό. Φασίστες ήταν. Έτσι γίνεται πάντα. Άνθρωποι της διπλανής πόρτας συνελήφθησαν -παιδάκια, γυναίκες, παππούδες- επειδή διαμαρτυρήθηκαν εκεί και τους μάζεψαν σε κλούβες.

Και ένα τελευταίο που μου κάνει τρομερή εντύπωση είναι ότι έσκασε μια βόμβα ζελατινοδυναμίτιδας, η οποία είναι περίεργο πώς βρέθηκε στα χέρια τρομοκρατών, εδώ στους Αμπελόκηπους και δεν ασχολείται κανείς και δεν έχουμε κανένα κόμμα να λέει κάτι.

Εάν είχαν πιάσει κανέναν εθνικιστή, κανέναν πατριώτη να έχει γράψει ένα σύνθημα σε κανέναν τοίχο, θα τον είχαν ονομάσει τρομοκράτη, φασίστα, θα τον έπαιζαν εδώ, θα έβγαιναν εδώ οι δημοκρατάρες, κάποιοι από κάποια κόμματα να μας λένε για τον φασίστα που πιάσανε. Εδώ δεν ακούμε τίποτα. Θα σκοτωνόταν κόσμος. Τραντάχτηκε, διαλύθηκε μια πολυκατοικία από κάποια άθλια υποκείμενα, τα οποία χαϊδεύει το σύστημα χρόνια αποκαλώντας τους αντιεξουσιαστές, άτομα τα οποία ήταν σεσημασμένα σε τρομοκρατικές ή άλλες ενέργειες και δεν μιλάει κανείς γι’ αυτούς. Κανένας δεν ασχολείται. Απλά παρακολουθούμε την είδηση σαν αστυνομικό δελτίο, όχι πολιτικό, σαν αστυνομικό. Γίνεται αναφορά μόνο των ερευνών.

Κανείς δεν καταδικάζει πλέον αυτό τον χαϊδεμένο χώρο, τις ιερές αγελάδες του πολιτικού συστήματος, να πει ότι αυτοί οι τύποι κάποτε πρέπει να σταματήσουν να έχουν πρόσβαση λόγου και οτιδήποτε άλλο έχουν δημόσια και να τους παρακολουθεί το κράτος πραγματικά σε όσα λένε. Μιλάω φυσικά για όσους μιλάνε για τρομοκρατία, δεν μιλάω για διάδοση ιδεών. Μπορεί να έχουν τις ιδέες που θέλουν ο καθένας, να είναι ό,τι θέλει, αναρχικός αντιεξουσιαστής. Όταν θέλει, όμως, να δυναμιτίσει, να σκοτώσει κόσμο, από εκεί και πέρα φτάνουμε στην άθλια μορφή της τρομοκρατίας.

Επαναλαμβάνω ότι δεν άκουσα κανένα κόμμα να μιλήσει, να καταδικάσει αυτή την άθλια ενέργεια, την άθλια προσπάθεια μάλλον, που εάν δεν την πάθαινε με ευθεία παρέμβαση ο τυπάκος αυτός που έφτιαχνε τη βόμβα, θα πήγαινε να σκοτώσει αθώα θύματα. Πού θα πήγαινε; Σε κάποιο Υπουργείο σας θα πήγαινε, θα πήγαινε σε κανένα σπίτι κανενός φουκαρά, θα πήγαινε σε καμμία ΓΑΔΑ. Είχαν στόχο να δυναμιτίσουν, να σκοτώσουν κόσμο, όπως έκαναν κάποτε με την κλούβα των ΜΑΤ. Και εκεί πάλι σχεδόν ηρωοποιήθηκαν οι εγκληματίες. Και πάλι προχθές έναν τύπο που τον πήγαιναν στην Ευελπίδων ήταν κάποιοι γελοίοι απ’ έξω και επευφημούσαν και έλεγαν «αφήστε τον ελεύθερο».

Αυτό είναι το κράτος που θέλουμε να χτίσουμε με την τρομοκρατία να πλανάται από πάνω μας χωρίς εμείς να ασχολούμαστε; Γιατί είναι τρομοκρατία. Τι είναι; Πηγαίνετε να πείτε στον διπλανό τώρα εκεί στην πολυκατοικία πώς θα ζει και πώς δεν θα φοβάται να κυκλοφορήσει από δω και εμπρός τρομοκρατημένος γιατί δεν ξέρει τι θα επαναληφθεί, όταν έζησε τέτοιο χτύπημα. Μου είπαν φίλοι που μένουν εκεί, γιατί είναι απέναντι από το «PRESIDENT», ταρακουνήθηκε όλη η περιοχή.

Κανείς, λοιπόν, δεν ασχολείται και κανένας δεν καταδίκασε αυτά τα ρεμάλια, τα οποία ετοίμαζαν να δολοφονήσουν Έλληνες ανθρώπους, Έλληνες και ξένους που ζουν στην περιοχή.

Αυτά είναι τα θέματα που πρέπει να μας απασχολούν. Όλα τα άλλα τώρα και η σύμβαση η σημερινή, είπε ο αγορητής μας, τι έχει δει σε αυτή. Δεν ασχολήθηκα. Νομίζουμε ότι αν είχε μπει σε μια σωστή βάση και μπορούμε να λειτουργήσουμε, θα ήταν ευπρόσδεκτη. Από τη στιγμή, όμως, που εμείς δεν ξέρουμε να λύσουμε τα δικά μας θέματα εδώ στο ΕΣΥ και στο Εθνικό μας Σύστημα Υγείας, τηρούμε μια ουδέτερη στάση και μακάρι κάποτε να μπορούμε να βοηθήσουμε και τους φίλους τους Αιγύπτιους, όπου πραγματικά εκεί υπήρξε μια μεγάλη, μια λαμπρή παρουσία του Ελληνισμού, την οποία είχαμε και χάσαμε και σήμερα την έχουμε απλά μια απλή ανάμνηση.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, πολύ τον κ. Κόντη.

Ο κ. Καζαμίας δεν θα μιλήσει, θα μιλήσει η Πρόεδρος σας, κύριε Καζαμία.

Τον λόγο έχει ο κ. Οικονομόπουλος, Κοινοβουλευτικός Εκπρόσωπος της Νίκης.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η υπό συζήτηση Κύρωση του Μνημονίου Συνεργασίας μεταξύ των Υπουργείων Ελλάδας και Αιγύπτου στον τομέα της υγείας και της φαρμακευτικής περίθαλψης σχεδόν συμπίπτει χρονικά με άλλα παρόμοια μνημόνια που έχουν συναφθεί με άλλες χώρες για διαφορετικά ζητήματα, παραδείγματος χάριν, στον τομέα του αθλητισμού με την Γκαμπόν, στον τομέα της κυβερνοασφάλειας με την Κύπρο κ.λπ..

Η σύγκριση μεταξύ τους αποκαλύπτει ορισμένα ενδιαφέροντα στοιχεία ως προς τη δομή, η οποία, βέβαια, είναι πανομοιότυπη, αλλά και ως προς την ουσία των διατάξεων. Αν και η ομοιότητα στη μορφή είναι αναμενόμενη, δεν είναι αναμενόμενη η όλο και αυξανόμενη αοριστία στις διατάξεις.

Η αοριστία αφορά στις δαπάνες που προβλέπονται, που ενώ στα προηγούμενα μνημόνια συνεργασίας υπήρχε κάποιος αδρομερής υπολογισμός, όπως παραδείγματος χάριν στην περίπτωση του Μνημονίου με την Κύπρο ή με την Καμπούλ, μετά φαίνεται να θεωρείται ακόμη και αυτός περιττός και έχουμε σήμερα ένα Μνημόνιο προς κύρωση χωρίς κανένα ποσοτικό προσδιορισμό δαπανών για την εν λόγω συνεργασία με την Αίγυπτο, δηλαδή αοριστία. Επομένως και η αυθαιρεσία αυξάνεται προοδευτικά προϊόντος του χρόνου.

Η Βουλή πρέπει να εγκρίνει εν λευκώ όλα τα μνημόνια συνεργασίας χωρίς σαφές πλαίσιο συνεργασίας και χωρίς όρια δαπανών σε τέτοιους ευαίσθητους τομείς. Αυτό υποβιβάζει τον ρόλο της Βουλής, που είναι ο πιο αντιπροσωπευτικός θεσμός και ο πιο δημοκρατικός σε μια ευνομούμενη πολιτεία, σε ρόλο ακόλουθου και υποτακτικού της Κυβέρνησης.

Η αοριστία, βέβαια, δεν είναι το μόνο πρόβλημα.

Το παρόν Μνημόνιο Συνεργασίας ποιον ακριβώς σκοπό εξυπηρετεί; Πρόκειται για δύο ευαίσθητους τομείς που συνδέονται στενότατα μεταξύ τους, την υγεία και τη φαρμακευτική περίθαλψη, για τους οποίους τα δαπανώμενα ποσά αποτελούν σε κάθε χώρα σημαντικό ποσοστό του προϋπολογισμού τους. Αν και η Αίγυπτος είναι παραδοσιακά φίλη χώρα, το γεγονός ότι δεν ανήκει στην Ευρωπαϊκή Ένωση σε συνδυασμό με την έλλειψη ορισμένων φαρμάκων στην ελληνική αγορά πυροδότησε κατά καιρούς συζητήσεις για τις υπέρογκες χρεώσεις ορισμένων από αυτά στην Ελλάδα λόγω διάθεσης σε άλλες χώρες. Μάλιστα, την στιγμή που σειρά φαρμάκων έχει αποκλειστεί από τα συνταγογραφούμενα, η σύναψη μνημονίου δημιουργεί εύλογα ερωτηματικά για το αν και κατά πόσο θα επηρεαστεί η διαθεσιμότητα διαφόρων φαρμακευτικών ειδών και στην Ελλάδα, αν προκύψει μεγάλη ζήτηση λόγω των πολεμικών συγκρούσεων και των προσφυγικών ρευμάτων που θα επηρεάσουν και την Αίγυπτο.

Η Αίγυπτος στη σύμβαση αυτή θα είναι κυρίως αποδέκτης παροχών, διότι δεν διαθέτει δυναμικό παραγωγής υπηρεσιών ούτε υγείας ούτε φαρμακευτικών προϊόντων, οπότε η αμοιβαιότητα που προβλέπεται στο άρθρο 2 του μνημονίου αλλά και στο άρθρο 28 παράγραφος 1 του Συντάγματος είναι εκ των προτέρων ανισοβαρής.

Η αναφορά στις υποχρεώσεις της Ελλάδος έναντι της Ευρωπαϊκής Ένωσης στο άρθρο 2 του παρόντος μνημονίου ενδέχεται να προκαλέσει απρόβλεπτες δεσμεύσεις για τη χώρα μας, εάν η Ευρωπαϊκή Ένωση αποφασίσει να συνάψει ειδικές συμφωνίες με την Αίγυπτο λόγω του μεταναστευτικού. Ίσως υποχρεωθούμε τότε να παράσχουμε υλικά και υπηρεσίες που δεν έχουμε υπολογίσει. Για αυτόν τον λόγο θα ήταν σκόπιμο να έχουμε θέσει κάποια όρια δαπανών ή συμμετοχής, μιας και ο τομέας της υγείας δεν είναι η αποκλειστική αρμοδιότητα της Ευρωπαϊκής Ένωσης, τα οποία, όμως, δυστυχώς δεν έχουν τεθεί στο παρόν μνημόνιο.

Στο άρθρο 3 εκτός των υπηρεσιών και των ανταλλαγών τεχνογνωσίας προβλέπεται στην προτελευταία παράγραφο επί λέξει «και ανταλλαγή ιατρικού εξοπλισμού και προμηθειών», ενώ στην τελευταία παράγραφο δηλώνεται αορίστως ότι θα συμπεριληφθούν και άλλοι τομείς που θα συμφωνηθούν εγγράφως από τα μέρη. Τέτοιες διατυπώσεις ανοίγουν τον ασκό του Αιόλου κυριολεκτικά για κάθε είδους αυθαιρεσία.

Την στιγμή που ο τομέας της υγείας στην Ελλάδα αντιμετωπίζει ποικίλα προβλήματα, για ποιον λόγο θα πρέπει να επικυρώνουμε τέτοιες αοριστίες και να δίνουμε έγκριση ως Βουλή για κάθε είδους αυθαιρεσία εκ μέρους της Κυβέρνησης; Αν η Κυβέρνηση δεν διστάζει να φέρει ακόμα και στο Στρατιωτικό Νοσοκομείο ΝΙΜΤΣ ιδιώτη διευθυντή που τον καθιστά διοικητή πλέον και να αντικαταστήσει τον Β΄ Υπαρχηγό ΓΕΣ από το Διοικητικό Συμβούλιο με άλλον ανώτατο αξιωματικό, προσθέτοντας δύο άσχετα μέλη σε αυτό, πόσο θα διστάσει να χορηγήσει στην Αίγυπτο πολύτιμα υλικά ή εξοπλισμό μέσω της Ευρωπαϊκής Ένωσης ή του ΝΑΤΟ;

Δεν είναι τυχαίο, επομένως, που στην τελευταία παράγραφο του άρθρου 4 αναφέρονται ρητά και η επένδυση στη φαρμακευτική βιομηχανία και στα ιατρικά είδη.

Ομοίως και το άρθρο 5, που είναι πανομοιότυπο με αντίστοιχα των τελευταίων μνημονίων, αποτελεί εξέχον παράδειγμα αοριστίας, όταν επιτρέπει τη σύναψη κάθε είδους συμφωνίας για οποιοδήποτε μέσο συνεργασίας.

Αόριστη είναι και η μεικτή επιτροπή του άρθρου 6 για την παρακολούθηση της εφαρμογής του παρόντος μνημονίου. Δεν υπάρχει ούτε διαδικαστικό πλαίσιο λειτουργίας της ούτε πρόβλεψη δαπανών, γενικά τίποτα που να δείχνει μία συνετή και χρηστή διαχείριση εθνικών πόρων τόσο σε ό,τι αφορά στην επιτροπή αυτή όσο και σε όλη την έκταση του μνημονίου για όλα τα ζητήματα.

Από τα υπόλοιπα άρθρα αξίζει να αναφερθεί το άρθρο 12, το οποίο αφορά στη διακίνηση δεδομένων -ακόμα και προσωπικών δεδομένων- σε χώρα εκτός Ευρωπαϊκής Ένωσης. Δεν φαίνεται να υπάρχει καμμία μέριμνα για την τήρηση του Γενικού Κανονισμού Προστασίας Προσωπικών Δεδομένων ή και των επιχειρηματικών δεδομένων, οπότε και από αυτή την άποψη υπάρχει πρόβλημα.

Θεωρούμε πως η Βουλή δεν μπορεί και δεν πρέπει να εγκρίνει τυφλά τέτοιες συμφωνίες ή μνημόνια γιατί αυτό υποβιβάζει τον ρόλο της και την ποιότητα της ίδιας της δημοκρατίας. Για όλους αυτούς τους λόγους ψηφίζουμε «παρών» μόνο και μόνο λόγω των άριστων σχέσεων με την Αίγυπτο, όπως είπαν και οι προλαλήσαντες.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Οικονομόπουλο.

Καλείται στο Βήμα η κ. Θεοπίστη Πέρκα Κοινοβουλευτική Εκπρόσωπος της Νέας Αριστεράς.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Ας πω δύο κουβέντες μόνο για τη σύμβαση, γιατί πραγματικά με ξεπερνάει η αναφορά για μεταφορά τεχνογνωσίας για τη λειτουργικότητα του συστήματος υγείας από την Ελλάδα στην Αίγυπτο, μεταφορά τεχνογνωσίας μιας χώρας όπου το ΕΣΥ καταρρέει, όπου το μόνο που αξιοποιείται από το Ταμείο Ανάκαμψης και Ανθεκτικότητας είναι κτηριακές εγκαταστάσεις, δηλαδή εργολαβίες, ανακαινίσεις, εξωραϊσμοί. Για την ψηφιοποίηση ενώ προβλέπονται κάποιοι πόροι, δεν έχει εντοπιστεί καμμία ανάγκη να αξιοποιηθούν. Και ποιος το πληρώνει; Οι πολίτες.

Κοιτάξτε τώρα: Το υψηλότερο ποσοστό ιδιωτικών δαπανών υγείας, 40% περίπου, το έχει η χώρα μας. Η ΕΛΣΤΑΤ έχει πει ότι το 23,6% του πληθυσμού δεν κάνει τις απαραίτητες ιατρικές εξετάσεις και όταν πρόκειται για πιο φτωχές κατηγορίες, αυτό φτάνει στο 49%. Και σε όλο αυτό ήρθατε και νομοθετήσατε και καταργήσατε την πλήρη και αποκλειστική απασχόληση των γιατρών στο ΕΣΥ, την ίδια στιγμή που ο Παγκόσμιος Οργανισμός Υγείας προτρέπει σε δημόσιες υπηρεσίες υγείας μετά ειδικά από την υγειονομική κρίση και όπως είπαμε το μάρμαρο το πληρώνουν οι γιατροί. Ποιοι γιατροί δηλαδή θα πρέπει να είναι στα νοσοκομεία τους, θα πρέπει μετά να κάνουν τις εφημερίες τους, θα πρέπει να κάνουν τα απογευματινά ιατρεία και θα πηγαίνουν και έξω να δουλεύουν για να συμπληρώσουν το εισόδημά τους;

Πραγματικά, εντάξει, το ξέρετε, γιατί από όλα τα νοσοκομεία της χώρας έρχεται ένα «SOS» σε όλους μας και βεβαίως, οι πιο φτωχοί πολίτες θα αναγκαστούν είτε να στερηθούν τις απαραίτητες εξετάσεις υγείας είτε να πληρώσουν πολύ ακριβά, όσοι πια μπορούν.

Όμως, αυτό κάνετε, κάθε κρίση για αυτή την Κυβέρνηση είναι ευκαιρία. Η υγειονομική κρίση ήταν μια ευκαιρία για εξυπηρέτηση συμφερόντων των ιδιωτικών, όσων δραστηριοποιούνται στον ιδιωτικό τομέα της υγείας και η καταστολή, βέβαια, μην ξεχάσουμε και την καταστολή στην υγειονομική κρίση.

Στην ενεργειακή κρίση, ιδιωτικοποιήσεις, ΔΕΗ, ΔΕΔΔΗΕ, μονοπώλιο και βέβαια, απίστευτα υπερκέρδη στους καθετοποιημένους παραγωγούς ηλεκτρικής ενέργειας. Για τους πολέμους εξοπλιστικά, θα πούμε πιο πολλά για αυτό. Για την κλιματική κρίση, παράδειγμα η Θεσσαλία, ιδιωτικοποιήσεις, ακόμη και του νερού και καταστολή, πυροσβέστες. Αυτή είναι η πολιτική, ιδιωτικοποιήσεις, εξυπηρέτηση συμφερόντων, καταστολή.

Πάμε, όμως, λίγο στο μείζον θέμα που μας απασχολεί σήμερα και στο οποίο αναφέρθηκε και ο κ. Βελόπουλος και δεν μπορώ να καταλάβω και τη χαρά του κ. Βελόπουλου πραγματικά για την πιθανή εκλογή του Tραμπ. Θα μείνω σε δύο θέματα τα οποία πραγματικά είναι τρομακτικά.

Πρώτον, η στάση του Τραμπ σε ό,τι αφορά το κλίμα. Και ακούστε τώρα λίγο εδώ να συνεννοηθούμε: Η κλιματική κρίση δεν είναι κάτι που μας απειλεί και που έρχεται είναι εδώ. Τη ζούμε, τη ζήσαμε, είδαμε και τη Βαλένθια και θα είναι η καθημερινότητα. Δεν μπορεί στην ελληνική Βουλή να υπάρχουν κόμματα που αμφισβητούν ότι υπάρχει κλιματική κρίση και μάλιστα που προκαλείται από ανθρωπογενείς παρεμβάσεις. Δεν μπορεί να κάνεις πολιτική, αν δεν έχεις αυτό ως μείζον και πρώτο. Η Κυβέρνηση και αυτό το βλέπει ως ευκαιρία, φυσικό αέριο, είπαμε υπερκέρδη, καμμία θωράκιση, οι υποδομές της χώρας καταρρέουν. Δεν μπορούν να αντεπεξέλθουν σε αυτό που έρχεται και μας περιμένει και που έχει έρθει, δεν θα έρθει. Ένα είναι αυτό.

Δεν έχω πολύ χρόνο, αλλά θέλω να πω και το εξής: Στη γειτονιά μας μαίνεται ένας πόλεμος και γίνεται μία γενοκτονία στη Γάζα. Είναι γνωστή η θέση του Τραμπ σε ό,τι αφορά το Ισραήλ.

Ας δούμε, λοιπόν, τι γίνεται εκεί. Μετά την ανακήρυξη του Γενικού Γραμματέα του ΟΗΕ σε persona non grata, μετά το χτύπημα σε υποδομές και ανθρώπους του ΟΗΕ, τι έκανε το ισραηλινό Κοινοβούλιο; Απαγόρευσε την παροχή ανθρωπιστικής βοήθειας από τις υπηρεσίες του ΟΗΕ. Είναι η πρώτη φορά, δηλαδή, μεταπολεμικά που ο ΟΗΕ βρίσκεται υπό διωγμό. Το Ισραήλ, δηλαδή, έχει κηρύξει πόλεμο στον ΟΗΕ. Μάλιστα, χθες μάθαμε ότι απέπεμψε και τον υπουργό άμυνας. Μάλλον -πρόκειται για εκτίμηση- θέλει να τελειώσει οριστικά με τους Παλαιστίνιους, να τους ισοπεδώσει σε περίπτωση που κάποιος είχε μια αντίσταση. Αυτό είναι το δόγμα του Ισραήλ. Είναι ένα κράτος-τρομοκράτης: θάνατος, πείνα, αποκλεισμός.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ας δούμε τώρα τι κάνει η ελληνική Κυβέρνηση και η Ευρώπη για όλο αυτό. Το παρακολουθεί! Είναι ντροπή αυτό το πράγμα για τον ελληνικό λαό και για τους ευρωπαϊκούς λαούς. Εμείς, λοιπόν, λέμε να επιβληθούν τώρα κυρώσεις στο Ισραήλ. Πρέπει να πρωτοστατήσει η χώρα μας στην Ευρώπη, ούτως ώστε να παρθούν άμεσα μέτρα κατά του Ισραήλ και να σταματήσει ο πόλεμος. Τι κάνουν αντ’ αυτού οι ΗΠΑ και τα ευρωπαϊκά κράτη; Στέλνουν βόμβες που σκοτώνουν χιλιάδες αμάχους.

Έχουμε απευθύνει πρόταση σε όλα τα κόμματα για αναγνώριση του παλαιστινιακού κράτους τώρα, όπως έχουν κάνει και άλλες ευρωπαϊκές χώρες, ώστε να σταματήσει αυτή η γενοκτονία, αυτό που συμβαίνει για πρώτη φορά ιστορικά. Σκεφθείτε λίγο ότι όλο αυτό το παρακολουθούμε αμέτοχοι, ενώ στέλνουμε βόμβες και παίρνουμε εξοπλιστικά και έχουμε και την κλιματική κρίση. Και αντί να πηγαίνουν εκεί οι πόροι, κάνουμε, τόσο η Ευρώπη όσο και η Δύση, την πολεμική βιομηχανία.

Λυπάμαι, κύριε Υπουργέ, αλλά αυτή η Κυβέρνηση δεν τα έχει πάει καθόλου καλά σε αυτά τα θέματα. Οφείλετε να πάρετε θέση τώρα, γιατί αύριο θα είναι αργά.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι εκλογές στις Ηνωμένες Πολιτείες της Αμερικής αποτελούν ένα ιστορικό γεγονός πλέον με ισχυρό αποτέλεσμα, το οποίο φυσικά πρέπει να κωδικοποιηθεί. Μένει χρόνος να ερμηνευθεί και να αποκωδικοποιηθεί και όσον αφορά τη δημοκρατία και στο πώς αυτή θα λειτουργήσει με τους θεσμούς της το επόμενο διάστημα, όσον αφορά τα δικαιώματα, την κλιματική κρίση και όλα αυτά που αμφισβητούνται, αλλά και όσον αφορά την οικονομία με τον προστατευτισμό των Ηνωμένων Πολιτειών, αλλά και την έλλειψη ρύθμισης ακόμη και για περιβαλλοντικούς όρους, αλλά και στη γεωπολιτική, εκεί όπου σε κάθε περίπτωση ακόμη και αν εννοεί ή δεν εννοεί ο κ. Τραμπ τα όσα έχει πει κατά καιρούς, η Ευρωπαϊκή Ένωση έχει έναν δρόμο, να ενισχύσει την κοινή εξωτερική πολιτική και πολιτική ασφάλειας και άμυνας, να ενισχύσει τη στρατηγική της αυτονομίας εξισορροπώντας και συμπληρώνοντας προφανώς το ΝΑΤΟ, το οποίο στο μέλλον μπορεί και να αποδυναμωθεί.

Και είναι προφανές ότι περιμένω με αγωνία την επίδραση του αποτελέσματος στις ένοπλες συρράξεις. Η γενικόλογη υπόσχεση του κ. Τραμπ ότι θα τελειώσει τους πολέμους δεν καθησυχάζει κανέναν, διότι το ένα ερώτημα είναι πώς θα τελειώσουν οι πόλεμοι και το άλλο ερώτημα είναι υπέρ τίνος θα τελειώσουν. Έχει σημασία το αν θα τελειώσουν υπέρ του κ. Πούτιν που εισέβαλε στην Ουκρανία ή αν η εκλογή του κ. Τραμπ θα ερμηνευθεί ως πράσινο φως προς το Ισραήλ, ώστε να αισθανθεί ελεύθερο να κάνει ό,τι θέλει στη Μέση Ανατολή εις βάρος της ειρήνης και της ανθρώπινης αξιοπρέπειας των λαών της περιοχής, συμπεριλαμβανομένου του δικού του λαού. Επίσης, έχει σημασία αν θα ερμηνευθεί ως πράσινο φως για τη συνέχιση της επιθετικής ρητορικής και πολιτικής του Ισραήλ απέναντι και στον Οργανισμό Ηνωμένων Εθνών. Όλα αυτά είναι πολύ λίγα μπροστά σε εκείνα που θα ακολουθήσουν σε Παλαιστίνη, Λίβανο και Ιράν.

Είναι ανησυχητικό να επιστρέφει το ύφος του λαϊκισμού στην εξουσία. Υπερασπιζόμενοι τη δημοκρατία, έχουμε πολλή δουλειά μπροστά μας για να αποδείξουμε ότι η δημοκρατία δεν είναι ένα πολίτευμα των ελίτ, δεν είναι ένα πολίτευμα των πολιτικών και κοινωνικών ελίτ, αλλά ότι μπορεί να υπάρξει μία προοδευτική ατζέντα απέναντι σε όσους υποδύονται τους φιλολαϊκούς πολιτικούς ταγούς. Και αυτό μπορεί να συμβεί μόνο αν έχουμε ως εφόδιο ισχυρές δημόσιες πολιτικές για την υγεία, την παιδεία και την εργασία.

Και ειδικά στην υγεία, στο πεδίο πολιτικής που αναλύουμε σήμερα, το ζήτημα είναι ακόμα πιο επιτακτικό, διότι εκεί οι ανισότητες επιμένουν παγκοσμίως και κοστίζουν σε ανθρώπινες ζωές. Εδώ στην Ελλάδα το Ινστιτούτο Κοινωνικής και Προληπτικής Ιατρικής δηλώνει ρητά ότι οι χαμηλότερες κοινωνικοοικονομικές τάξεις στην Ελλάδα καταγράφουν χειρότερη υγεία και υπάρχει δυσκολία πρόσβασης σε υπηρεσίες υγείας, σε προληπτικές εξετάσεις, όπως και στο φάρμακο. Η Ελλάδα έχει το μεγαλύτερο χάσμα όσον αφορά τις ανικανοποίητες ανάγκες υγείας μεταξύ υψηλού και χαμηλού εισοδήματος ανάμεσα σε όλες τις χώρες του ΟΟΣΑ, αλλά και το ΕΣΥ αποδυναμωμένο και υποχρηματοδοτούμενο, παρά τη μεγάλη περιπέτεια της πανδημίας.

Ασφαλώς απαιτούνται εξωστρέφεια και διεθνείς συνεργασίες, όπως αυτή που κυρώνουμε σήμερα με την Αίγυπτο, όπως ανέλυσε στις επιτροπές ο Γιάννης Τσίμαρης, και την οποία και υπερψηφίζουμε, αλλά στην υγεία, όπως και σε κάθε πεδίο πολιτικής, κυρίες και κύριοι συνάδελφοι, απαιτείται πρώτα και κύρια συνέπεια και ειλικρίνεια. Ένας κλασικός Ισπανός συγγραφέας πολλούς αιώνες πριν έγραψε πως λέγοντας την αλήθεια χάνεις φίλους, αλλά αποφεύγοντας να την πεις, κερδίζεις εχθρούς. Η Κυβέρνηση αυτή έχει αποφασίσει να μην πει την αλήθεια για την πρόσφατη ιστορία της χώρας. Προτιμά να κρατά κοντά της πολιτικούς «φίλους» και ας κάνει «εχθρούς» στην κοινωνία.

Πριν από μερικές μέρες και μετά από καιρό ακούσαμε τον κ. Καραμανλή στη Θεσσαλονίκη να μιλά και να μη βρίσκει να πει ούτε μία λέξη για τη δική του κυβέρνηση ούτε για τις δαπάνες υγείας. Άλλωστε, γι’ αυτό έχουν φροντίσει όλοι: Ο κ. Μητσοτάκης που τον Μάιο του 2010 ψήφισε μαζί με τον κ. Σαμαρά, έτσι ώστε να καλύψει τον πρώην Πρωθυπουργό Καραμανλή, ο κυβερνητικός ΣΥΡΙΖΑ που στη συνέχεια φρόντισε να κάνει ό,τι μπορεί προς την ίδια κατεύθυνση για να υπάρξει μία και μόνη διαπίστωση: για όλα σε αυτή τη χώρα φταίει το ΠΑΣΟΚ.

Η Νέα Δημοκρατία ξαναγράφει την ιστορία ακόμη και για την αλόγιστη σπατάλη και διόγκωση της φαρμακευτικής και νοσοκομειακής δαπάνης την περίοδο 2005-2009. Η φαρμακευτική δαπάνη το 2004 ήταν 2,43 δισεκατομμύρια ευρώ ενώ εκτοξεύτηκε στα 5,1 δισεκατομμύρια ευρώ το 2009. Μιλάμε για δαπάνη που στη συνέχεια περιεστάλη ξανά με συγκεκριμένες θεσμικές πρωτοβουλίες από την κυβέρνηση ΠΑΣΟΚ του Γιώργου Παπανδρέου, με αποτέλεσμα να πέσει στα 2,8 δισεκατομμύρια το 2009-2011, ώστε να καταλήξει στα 2 δισεκατομμύρια το 2014. Πώς έγινε αυτό; Με θαύματα; Όχι! Με διαρθρωτικές μεταρρυθμίσεις, όπως ήταν ο ΕΟΠΥΥ, η ηλεκτρονική συνταγογράφηση, το νέο σύστημα τιμολόγησης, η συνταγογράφηση της δραστικής ουσίας, οι κλειστοί προϋπολογισμοί στα νοσοκομεία. Δεν ήταν όλες μνημονιακές υποχρεώσεις, αλλά και ανειλημμένες προεκλογικές δεσμεύσεις του ΠΑΣΟΚ στην κατεύθυνση της διαφάνειας.

Πότε συζητήθηκε η τραγική κατάσταση που παρέλαβε η κυβέρνηση ΠΑΣΟΚ το 2009 στην υγεία; Πότε συζητήθηκαν όλα αυτά στην πραγματική τους διάσταση; Μόνο το ΠΑΣΟΚ επέμενε να τα λέει σ’ αυτήν εδώ την Αίθουσα, σε αυτό εδώ το κτήριο, διότι το 2018 λειτούργησε στη Βουλή των Ελλήνων ειδική εξεταστική επιτροπή για την υγεία, όπου πραγματοποιήθηκαν μόνο πέντε συνεδριάσεις για τη φαρμακευτική δαπάνη με δική μας επιμονή. Και εκεί στο πόρισμα της εξεταστικής επιτροπής μόνο το ΠΑΣΟΚ κατέθεσε θέσεις και απόψεις για την έκρηξη της φαρμακευτικής και υγειονομικής δαπάνης από την Κυβέρνηση Καραμανλή 2004, 2005 έως και το 2009.

Για την ιστορία καταθέτω το μέρος του πορίσματος που αναφέρεται ακριβώς στις θέσεις του ΠΑΣΟΚ.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και κλείνω, κύριε Πρόεδρε, με δύο παρατηρήσεις: Η πρώτη έχει να κάνει με τις επιθέσεις που δέχεται συστηματικά το ΠΑΣΟΚ το τελευταίο διάστημα όχι μόνο από τη Νέα Δημοκρατία, από τον Πρωθυπουργό και τους κοντινούς του Υπουργούς που κάποτε ήταν στο ΠΑΣΟΚ -έχει μεγάλη αξία να μας πουν την άποψή τους, το πώς έβλεπαν την κυβέρνηση Καραμανλή- έως και τον Κυβερνητικό Εκπρόσωπο και τη Γραμματέα και Βουλευτή της Νέας Δημοκρατίας.

Ωστόσο, σήμερα ακόμα και από στην Ελληνική Λύση η μισή ομιλία του κ. Βελόπουλου αφορούσε τον Νίκο Ανδρουλάκη και το ΠΑΣΟΚ. Ξέρετε, εγώ θα ήθελα να πω στον κ. Βελόπουλο να μην έχει καμμία ανησυχία όσον αφορά την υποψηφιότητα της συγκυβέρνησής του. Εμείς δεν θα γίνουμε διαχειριστές στη «δεξιά» πολυκατοικία. Επίσης, δεν μπαίνουμε και στην πλειοδοσία του πατριωτισμού. Και επειδή άκουσα τον κ. Βαρτζόπουλο να κάνει έναν διαγωνισμό όσον αφορά το ποιος εκφράζει τις εθνικές ιδέες, θα ήθελα να πω ότι τις εθνικές θέσεις εκφράζουμε, αυτές που όλες οι κυβερνήσεις του ΠΑΣΟΚ κατοχύρωσαν και εγγυήθηκαν εν τοις πράγμασι όλο το προηγούμενο διάστημα.

Άρα, είναι τουλάχιστον άδικο να καταλογίζει στο ΠΑΣΟΚ ότι είναι η Αντιπολίτευση του «όχι» σε όλα, όταν η Κυβέρνηση είχε πει τόσα πολλά «όχι» σε κρίσιμα πεδία, όπως είναι η ενέργεια, η περιβαλλοντική πολιτική, η εργασιακή πολιτική, η υγεία. Έχει πει «όχι» στην αξιοποίηση του Ταμείου Ανάκαμψης και Ανθεκτικότητας για την υγεία. Έχει πει «όχι» στην τροπολογία που καταθέσαμε πάνω από δέκα φορές για την ένταξη των γιατρών και νοσηλευτών στα βαρέα και ανθυγιεινά επαγγέλματα. Έχει πει «όχι» πάνω από δέκα φορές στην τροπολογία για την αυτοτελή φορολόγηση των εφημεριών των γιατρών, την οποία ήρθε μόλις προχθές να παιανίσει ότι υιοθετεί.

Όχι, λοιπόν, η Αντιπολίτευση του «όχι» σε όλα, αλλά η Κυβέρνηση του «όχι» σε όλα. Στην υγεία χρειάζονται δομικές μεταρρυθμίσεις, όχι μπαλώματα, όχι αποσπασματικές παρεμβάσεις, όχι σπασμωδικές αντιδράσεις, όπως το σύστημα εφημεριών που εφαρμόζεται από την 1η Νοεμβρίου και έχει βραχυκυκλώσει τα νοσοκομεία, τους γιατρούς και τους νοσηλευτές στην Αττική. Τολμήστε να κάνετε παρεμβάσεις και μεταρρυθμίσεις, ώστε να αξιολογηθείτε ως Κυβέρνηση. Αλλιώς έχετε τους Βουλευτές να προχωρήσετε μόνοι σας.

Και κάτι τελευταίο. Άκουσα και ακούσαμε όλοι τον κύριο Υπουργό στις επιτροπές να κάνει επίδειξη συμπάθειας στο ΠΑΣΟΚ.

Κατά πρώτον, κύριε Υφυπουργέ, διαβιβάστε στον κύριο Υπουργό ότι εκτιμούμε ειλικρινώς τη συμπάθειά του, αλλά δεν τη θεωρούμε αναγκαία. Είναι υποκειμενικό, άλλωστε, το τι και πώς συμπαθεί κανείς κάποιον και συμπάθεια υπό όρους είναι μάλλον συγκαλυμμένη αντιπάθεια. Ευχαριστούμε, λοιπόν, αλλά δεν θα πάρουμε.

Κατά δεύτερον και επί της ουσίας, καλείτε εσείς εμάς να σοβαρευτούμε; Η Κυβέρνηση που διαχειρίζεται με τόση αποτυχία την υγεία, που ανέχεται την απορρύθμιση του κοινωνικού κράτους, οι Υπουργοί που μας λένε «άλλο η δημοκρατία και η ελευθερία και άλλο η ανάπτυξη»;

Να μας συγχωρέσετε, αλλά για μας σοβαρότητα είναι να ακούς τις ανάγκες των πολλών, των πολιτών, των πλέον αδύναμων, των αποκλεισμένων και να τα κάνεις πολιτική και όχι συνθήματα και τίτλους για ιστοσελίδες. Σοβαρότητα είναι να δίνεις πραγματική ελπίδα με μεταρρυθμίσεις μελετημένες και κοινωνικά δίκαιες και όχι πειράματα. Σοβαρότητα είναι με τα μάτια στο μέλλον να συγκρούεσαι σήμερα με νοοτροπίες και συμφέροντα που σε κρατούν στο χθες.

Αν για σας «σοβαροί» σημαίνει «βολικοί», «αρεστοί», «ευχάριστοι», τότε, όχι, να μας συγχωρείτε, αλλά δεν σκοπεύουμε να σοβαρευτούμε. Έχουμε τη δική μας συνέπεια, τη δική μας σοβαρότητα και όσο ενοχλητικοί σάς φαινόμαστε, τόσο πιο πολύ θα συνεχίζουμε.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις συνοδοί εκπαιδευτικοί από το 20ο Δημοτικό Σχολείο Ιλίου.

Η Βουλή σάς καλωσορίζει και σας εύχεται καλή επιτυχία.

(Χειροκροτήματα απ’ όλες τις πτέρυγες της Βουλής)

Κύριε Πρόεδρε της Νίκης, ορίστε, έχετε τον λόγο, αλλά να ξέρετε ότι είναι κατ’ εξαίρεση επειδή σε αυτού του είδους τις συμβάσεις μιλάει είτε ο Κοινοβουλευτικός Εκπρόσωπος, είτε ο Πρόεδρος, όχι και οι δύο μαζί. Μπορείτε να μιλήσετε κατ’ εξαίρεση, παρακαλώ μόνο να κρατηθεί όσο το δυνατόν ο χρόνος.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ για την εξαίρεση, κύριε Πρόεδρε. Θα είμαι πολύ σύντομος, όπως το συνηθίζω κιόλας, καθώς «σοφόν το σαφές».

Κύριε Πρόεδρε, κυρίες και κύριοι συνάδελφοι, ανέτειλε σήμερα μια ημέρα ελπίδας, θα έλεγα, για όλον τον πλανήτη μετά την εκλογή του Τραμπ. Και δεν κέρδισε μόνο ο Τραμπ στην Αμερική. Κέρδισαν οι παραδοσιακές αξίες, κέρδισε η πατρίδα, κέρδισε η οικογένεια, κέρδισε η σύνεση και έχασε η παράνοια. Αυτό εκπροσωπούσε ο Τραμπ και ο λαός του γι’ αυτό τον ψήφισε. Ανέπνευσε γιατί προφανώς σιχάθηκε τους μαθητευόμενους μάγους της νέας τάξης πραγμάτων. Και τι ηττήθηκε; Ηττήθηκε η πολιτική ορθότητα, ηττήθηκε η «woke ατζέντα» που ξεθεμελιώνει παιδιά και παιδεία και την οποία υφιστάμεθα κι εμείς εδώ. Όπως λέει προσφυώς και ένα έξυπνο ρητό, «Αν θες να δεις την Ελλάδα του μέλλοντος, επισκέψου τη σημερινή Αμερική». Ηττήθηκαν οι αμβλώσεις. Ήταν το πρωτεύον σύνθημα της κ. Κάμαλα Χάρις. Άκουσον-άκουσον! Ηττήθηκαν οι θεωρίες των πολλών φύλων. Και εδώ στην Ευρώπη, βεβαίως, και στην Αμερική ηττήθηκαν τα πολεμοχαρή γεράκια πολέμου –στην Ουκρανία εννοώ- που και εσείς, η Κυβέρνηση της Νέας Δημοκρατίας, συντηρείτε.

Η πρώτη δήλωση του νέου Προέδρου της Αμερικής ήταν σαφής και ωραία. Είπε: «Θα ξανακάνω την Αμερική μεγάλη». Κοιτάει προς τα μέσα, κοιτάει προς τον λαό του. Αυτόν θέλει να υπηρετήσει.

Αλλάξτε μυαλά και εσείς, κύριε Μητσοτάκη κι εσείς της Κυβέρνησης. Εκπροσωπείτε εδώ στην Ελλάδα αυτό που ηττήθηκε στις Ηνωμένες Πολιτείες Αμερικής, την υπονόμευση των τιμαλφών αξιών του γένους μας για να χρησιμοποιήσω μια λέξη που μας έρχεται από μακριά. Ποιες είναι αυτές οι τιμαλφείς αξίες; Είναι η άδολη φιλοπατρία, η προσήλωση στον ιερό θεσμό της παραδοσιακής οικογένειας και για μας στη Νίκη –δεν το κρύβουμε- είναι η πίστη στον Σωτήρα Χριστό. Θέλουμε και εμείς, όπως είπε –και θα το πράξει μάλλον ο κ. Τραμπ- να ξανακάνουμε την Ελλάδα μεγάλη.

Η Νίκη θα παρακολουθεί με αμείωτο ενδιαφέρον τις εξελίξεις σε αυτή τη μεγάλη χώρα οι οποίες έχουν άμεσο αντίκτυπο και στις ευρύτερες γεωπολιτικές εξελίξεις στην περιοχή μας. Πιστοί στο δόγμα του χριστιανισμού –θα το ξαναπώ αυτό, είναι πολύ βασικό- το οποίο συμπυκνώνεται στη φράση ειρήνη υμίν και πιστοί στον πατριωτικό χαρακτήρα του κινήματός μας, ευχόμαστε από καρδίας ο νέος Πρόεδρος των ΗΠΑ να παρέμβει με το κύρος του για να τελειώσει αμέσως ο ολέθριος πόλεμος στην Ουκρανία. Αυτόν τον πόλεμο τον έχει πληρώσει πολύ ακριβά η ήπειρός μας και οι λαοί της, με ύφεση και πανάκριβη ενέργεια. Κάθε φορά που βάζουμε βενζίνη στα αυτοκίνητά μας, κάθε φορά που γεμίζουμε τους καυστήρες μας με πετρέλαιο, κάθε φορά που πληρώνουμε τους λογαριασμούς στη ΔΕΗ, ξέρουμε καλά ότι ένα τμήμα από τις αυξήσεις οφείλεται σε αυτόν τον αδιέξοδο πόλεμο.

Θα περιμένουμε τη λύτρωση. Θα περιμένουμε, επίσης, από τις ΗΠΑ να ασκήσουν την επιρροή τους σε κάθε διεθνή δικαιοδοτικό θεσμό, ώστε να δικαιωθούν οι ελληνικές θέσεις και στο Αιγαίο και στην Κύπρο. Το εθνικό μας συμφέρον απαιτεί τη συμπαράσταση και τη στήριξη των Ηνωμένων Πολιτειών στα εθνικά μας δίκαια και όχι τον ρόλο του επιτήδειου ουδέτερου, όπως το βλέπαμε. Το «Βρείτε τα» και τυχόν ιδέες για συνεκμετάλλευση του ορυκτού πλούτου απορρίπτονται κατηγορηματικώς.

Η σημερινή συνεδρίαση –κι όλες βέβαια- είναι εξαιρετικά σημαντική, διότι διεξάγεται μετά την προκλητική επίσκεψη του Πρωθυπουργού της Αλβανίας Ράμα στη Θεσσαλονίκη, μετά την προκλητική κι αυτή σύναξη των ψευτομακεδόνων στη Θεσσαλονίκη και πριν από τη συνάντηση Γεραπετρίτη - Φιντάν στην Αθήνα. Η Άγκυρα φρόντισε, μάλιστα, να μας δείξει τις προθέσεις της και στη Χίο και στη Ρόδο. Και στις δύο περιοχές όπου η Ελλάς άσκησε κυριαρχικό δικαίωμα πόντισης ηλεκτρικού καλωδίου, η Άγκυρα αντέδρασε με NAVTEX, θεωρώντας –αν είναι δυνατόν- ότι κάνουμε έρευνες στην υφαλοκρηπίδα της! Αν είναι δυνατόν τουρκική υφαλοκρηπίδα μεταξύ Σάμου και Χίου! Αν είναι ξανά δυνατόν, πώς επιτρέπετε τουρκική υφαλοκρηπίδα μεταξύ Ρόδου και Καρπάθου! Αυτά θα πάμε να συζητήσουμε;

Επειδή διαβάσαμε στον Τύπο άρθρα του καθηγητή κ. Ροζάκη, τα οποία μας προϊδεάζουν για το τι συμβαίνει στο παρασκήνιο, προειδοποιούμε για τα εξής: Μη διανοηθείτε να τεμαχίσετε τη διαπραγμάτευση για να υποστηρίζετε ότι συζητάτε –πονήρευμα είναι αυτό- μία και μόνη διαφορά, ενώ στην πραγματικότητα σχεδιάζετε να τα συζητήσετε όλα. Οφείλετε να γνωρίζετε ότι καμία συμφωνία με την Τουρκία δεν πρόκειται να μας λύσει τα προβλήματα, γιατί η Τουρκία είναι δύναμη αναθεωρητική. Σήμερα υπογράφει, αύριο «ξε-υπογράφει».

Και θα το ξαναπώ καθώς η επανάληψη είναι η μητέρα της μαθήσεως, οι Τούρκοι τρία πράγματα τηρούν απαρέγκλιτα και με ευλάβεια μετά την καταστροφή στην Κύπρο από το 1974 και εντεύθεν. Και νομίζω ότι όλοι θα συμφωνήσετε ότι δεν έχουν μετακινηθεί ούτε κεραία ούτε χιλιοστό από αυτή τη θέση και ας με διαψεύσει κάποιος. Πρώτον, λένε συνεχώς ψέματα, δεύτερον, δεν παραχωρούν τίποτα και τρίτον, τα θέλουν όλα δικά τους.

Και, τέταρτον, θα προσέθετα ότι μία γλώσσα καταλαβαίνουν μόνο, όπως η ιστορία μας αποδεικνύει: Η μόνιμη απάντηση, η αγέρωχη απάντηση που πρέπει να δίδει ο Ελληνισμός και ο εκάστοτε Πρωθυπουργός στους Τούρκους είναι δύο λέξεις που περικλείουν όλη την ιστορία μας, που μας έρχονται και αυτές από πολύ μακριά, από τις αμμουδιές του Ομήρου, θα έλεγα: Μολών λαβέ! Για την ώρα απλώς προειδοποιούμε. Μην περιμένετε να ψηφίσουμε ποτέ συνυποσχετικό εάν δυστυχώς καταλήξετε.

Ωστόσο θεωρούμε εξίσου σημαντικά όσα συνέβησαν και στη Θεσσαλονίκη μας τις προηγούμενες δεκαπέντε ημέρες. Διερωτώμεθα: Έχετε φιλότιμο; Έχετε αξιοπρέπεια; Διώχνει ο Ράμα τον Ευρωβουλευτή σας, τον προπηλακίζει από τη συνάντηση με αντιπροσωπεία Ευρωβουλευτών, τον εξευτελίζει, δηλαδή, και εσείς αντί να ακυρώσετε την επίσκεψή του στη Θεσσαλονίκη του στρώσατε κόκκινο χαλί. Λέτε ότι δεν γινόταν. Σας υπενθυμίζω ότι η κ. Μέρκελ παλαιότερα είχε αρνηθεί επίσκεψη προεκλογική του Ερντογάν στη Γερμανία, διότι γνώριζε ότι μόνο κακό θα προκαλούσε στη χώρα.

Τι χάλια είναι αυτά; Πόσους τέτοιους εξευτελισμούς θα δεχθείτε ακόμη; Δεν σας έφτανε που ήρθε την άνοιξη εδώ στην Αθήνα και άνοιξε το θέμα των εγκληματιών πολέμου Τσάμηδων, αλλά τώρα του επιτρέπετε να λέει ότι έχει πεθάνει η Βόρειος Ήπειρος και δεν βγάζετε δημοσίως τσιμουδιά. Πόσο εξευτελισμένοι μπορεί να είστε; Δεν πέθανε η Βόρεια Ήπειρος. Οι Βορειοηπειρώτες κατοικούν σε αυτά τα αρχέγονα εδάφη της πατρίδας μας, συντηρούν τη γλώσσα τους, την παράδοσή τους, τις αέναες αξίες της ρωμιοσύνης. Εσείς όμως δέχεστε να εξευτελίζεστε και από τον κ. Ράμα. Μετά προφανώς τις επικύψεις στον κ. Ερντογάν κάνετε επικύψεις και στον κ. Ράμα;

Τα ίδια ισχύουν και για τη σύναξη των ψευτομακεδόνων για την οποία μας είπατε ότι δεν αντιδράσατε διότι δεν ήταν πολλοί.

Αγαπητοί μου, κυρίες και κύριοι συνάδελφοι, η εθνική αξιοπρέπεια δεν είναι ζήτημα ποσότητας, είναι ζήτημα αποφασιστικότητας να υποστηρίξεις τις εθνικές σου θέσεις. Έρχεται ο άλλος μέσα στο έδαφός σου και ανοίγει θέμα μακεδονικής μειονότητας και του επιτρέπεις τις συγκεντρώσεις;

Τα περί συνταγματικής ελευθερίας του συνέρχεσθαι, που πρέπει να σεβόμαστε, όπως θα επικαλείστε ευκαίρως - ακαίρως, να τα πείτε αλλού, διότι όταν μετά από τις άλλες παρελάσεις που τις λέτε «υπερηφάνειας», θέλησαν να κάνουν συγκέντρωση στη Θεσσαλονίκη οι οικογενειάρχες της πόλης -«Family Pride»-, μια χαρά ξέρατε να τις απαγορέψετε και μάλιστα συλλάβατε και έναν οικογενειάρχη γιατί αντέδρασε με ευπρέπεια πάντα.

Κουρελόχαρτο το κάνατε το Σύνταγμα. Σύντριμμα καλύτερα να το λέτε. Και τολμάτε να το επικαλείστε τώρα για να νομιμοποιήσετε τον αλυτρωτισμό των Μακεδόνων; Ντροπή και μόνο ντροπή!

Αξιότιμε, κύριε Πρόεδρε, κυρίες και κύριοι Βουλευτές, εν όψει της επίσκεψης του Φιντάν δεν μπορούμε να καταλάβουμε γιατί συνεχώς συναντιούνται. Θυμάμαι -μικρός ήμουνα- παλαιότερα οι Πρωθυπουργοί της Ελλάδος, τα μεγάλα όπως τα ονομάζετε αναστήματα, χρόνια ολόκληρα έκαναν να συναντηθούν με τους ηγέτες της Τουρκίας, με πολύ καλά προετοιμασμένες συναντήσεις, και βέβαια δεν θα δέχονταν ποτέ να φέρνουν όλα αυτά τα αναθεωρητικά οι Τούρκοι στο τραπέζι των διαπραγματεύσεων.

Πώς δεχόμαστε να συζητάμε με τους Τούρκους όταν θέτουν θέμα «γαλάζιας πατρίδας», όταν υπάρχουν ακόμα στρατεύματα στην Κύπρο και την έχουν υπό κατάληψη εδώ και πενήντα περίπου χρόνια και ένα σωρό άλλα θέματα τα οποία θα απέτρεπαν μία υγιή και σώφρονα κυβέρνηση από το να συναντηθεί και να συνομιλήσει με τους Τούρκους;

Είναι η ώρα όμως που απαιτείται ενότητα στα εθνικά θέματα. Έλληνας ομοφρονέοντας χαλεπούς είναι περιγίγνεσθαι, λέει κάπου ο μεγάλος ιστορικός, ο Ηρόδοτος. Όταν οι Έλληνες είναι ενωμένοι, είναι ανίκητοι, δεν μπορούν να ηττηθούν. Απαιτείται ομόνοια και αποφασιστικότητα από τον λαό μας. Εσάς δεν σας εμπιστευόμαστε καθόλου. Δεν μπορούμε να δεχθούμε άλλες υποχωρήσεις και ταπεινώσεις. Είναι η ώρα που πρέπει να συμπαραταχθούμε.

Εμείς καλούμε όλο τον πατριωτικό χώρο, τον υγιή χώρο, αυτόν που βγάζει κυβερνήσεις στην Αμερική και διώχνει τη σαπίλα, θα έλεγα, και όσους Βουλευτές αισθάνονται πατριώτες ανεξαρτήτως πολιτικής τοποθέτησης, να βάλουν εμπόδια και να σταματήσουν αυτό που προσφυώς ονομάστηκε «προδοσία των Πρεσπών του Αιγαίου», η οποία εξυφαίνεται απ’ ό,τι φαίνεται προσωπικά από τους κ. Μητσοτάκη και Γεραπετρίτη. Κανείς δεν τους εξουσιοδότησε να συζητούν μυστικά για εκχώρηση κυριαρχίας και κυριαρχικών δικαιωμάτων. Είμαστε μια χώρα ειρηνική. Καλύτερα ειρηνοποιός έπρεπε να είμαστε, αλλά έχουμε χρέος απέναντι στον λαό μας, απέναντι στο έθνος μας να προασπίσουμε τα χερσαία και θαλάσσια σύνορά μας και τον πλούτο που μας αναλογεί από το διεθνές δίκαιο των θαλασσών, στο πλαίσιο βέβαια της Ευρωπαϊκής Ένωσης.

Η Νίκη θα αντιστέκεται σθεναρά και θα υπερασπίζεται τα δίκαια του ελληνικού λαού και βέβαια την ιστορία της.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Νίκης, τον κ. Δημήτριο Νατσιό.

Τον λόγο έχει η κ. Ζωή Κωνσταντοπούλου, Πρόεδρος της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρίες και κύριοι Βουλευτές, ήρθα στην Ολομέλεια, πραγματικά, με πολύ υψηλή αίσθηση καθήκοντος, γιατί θεωρώ ότι πρέπει να καταγραφούν στα Πρακτικά της Ολομέλειας της Βουλής αυτά που συμβαίνουν τις τελευταίες μέρες, από την περασμένη Πέμπτη, και συνιστούν σοβαρότατες παραβιάσεις των αρχών του κράτους δικαίου με άμεση εμπλοκή του ίδιου του Πρωθυπουργού, του ίδιου του Προέδρου της Βουλής και, βέβαια, του κυβερνώντος κόμματος της Νέας Δημοκρατίας και των στελεχών της.

Έρχομαι ενώ βρίσκεται σε εξέλιξη η κατάθεσή μου στο Τριμελές Εφετείο Πλημμελημάτων Αθηνών για το έγκλημα στο Μάτι, μία κατάθεση που συνεχίζεται για τρίτη μέρα, μία κατάθεση που αφορά το πιο πολύνεκρο κρατικό έγκλημα της Μεταπολίτευσης και ταυτόχρονα αφορά μια κραυγαλέα υπόθεση συγκάλυψης που ξεκίνησε από την πρώτη στιγμή. Έχω δεσμευθεί από την πρώτη στιγμή, έχοντας καταθέσει μαζί με τον σημερινό Βουλευτή μας, τον Διαμαντή Καραναστάση, την πρώτη μήνυση στις 6 Αυγούστου του 2018, δύο εβδομάδες μετά το έγκλημα, προκειμένου να διερευνηθεί το έγκλημα στην πραγματική του διάσταση και βαρύτητα ως κακούργημα και να μην ευδοκιμήσουν οι απόπειρες συγκάλυψης του εγκλήματος και υπόθαλψης των υπαιτίων, απόπειρες που ξεκίνησαν από το ίδιο βράδυ με εκείνη τη σκηνοθετημένη παράσταση ενώπιον των καμερών.

Είχαμε τον τότε Πρωθυπουργό κ. Τσίπρα στις δώδεκα τα μεσάνυχτα όταν είχαν καεί ζωντανοί και είχαν χάσει τη ζωή τους ήδη δεκάδες συμπολίτες μας και το γνώριζε η τότε κυβέρνηση, να παριστάνει ότι δεν γνώριζε τίποτε για νεκρούς. Και είχαμε την τότε περιφερειάρχη και σημερινή Βουλευτή κ. Δούρου και άλλους Υπουργούς και σημερινούς Βουλευτές να παριστάνουν ότι δεν υπάρχουν θύματα, ότι δεν υπάρχουν νεκροί, ότι δεν γνωρίζουν τίποτε σε κάθε περίπτωση και ότι γίνονται προσπάθειες απεγκλωβισμού των τραυματιών.

Πολύ χαρακτηριστική ήταν η ενώπιον των καμερών δήλωση του κ. Πολάκη -που σήμερα διεκδικεί να γίνει Αρχηγός της Αξιωματικής Αντιπολίτευσης- ότι υπήρχαν κάποιοι τραυματίες και βαριά τραυματίες που απεγκλωβίστηκαν και διακομίστηκαν.

Είναι μία υπόθεση συγκλονιστικής συγκάλυψης, με άμεση εμπλοκή του τότε Πρωθυπουργού κ. Τσίπρα -που δεν έχει αρθρώσει ούτε μία λέξη στη Βουλή αυτής της περιόδου- και με τη γνωστή πρακτική των σεναρίων που την είδαμε στη συνέχεια με πανομοιότυπες μεθοδεύσεις στο έγκλημα των Τεμπών.

Όπως ο κ. Μητσοτάκης και η Κυβέρνησή του εξύφαναν από την πρώτη στιγμή το σενάριο του ανθρώπινου λάθους, έτσι και ο κ. Τσίπρας και οι συν αυτώ εξύφαναν και εκφώνησαν από την πρώτη στιγμή το σενάριο της έλλειψης χρόνου, ότι δεν προλάβαινε να κάνει κανείς κάτι. «Σε δύο ώρες τι να προλάβεις;» είχε πει το βράδυ της τραγωδίας ο κ. Τσίπρας! Σενάρια τα οποία δεν έχουν κανένα έρεισμα στην πραγματικότητα και το μόνο στο οποίο κατατείνουν είναι η συγκάλυψη ποινικών ευθυνών πολιτικών προσώπων για ποινικά αδικήματα σε βάρος αθώων ανθρώπων -αθώων ανθρώπων!- και υπόθαλψη των εγκληματιών, των πολιτικών εκείνων προσώπων τα οποία εμπλέκονται σε πράξεις, παραλείψεις και ασυγχώρητες συμπεριφορές που στοίχισαν ανθρώπινες ζωές.

Η πρακτική της συκοφάντησης των θυμάτων ίδια και τότε και τώρα. Τότε το σενάριο ότι υπήρχαν, δήθεν, κάποιοι κάτοικοι που τους έλεγαν «ελάτε να σωθείτε» και εκείνοι κοίταζαν τις περιουσίες τους έχει καταρρεύσει εντελώς και έχει καταρριφθεί από τις δραματικές μαρτυρίες των ανθρώπων που έφτασε η φωτιά στην πόρτα τους και οι ίδιοι δεν γνώριζαν τίποτα, δεν είχαν ειδοποιηθεί από κανέναν για να προστατευθούν από τον κίνδυνο.

Το δεύτερο πλήγμα συκοφάντησης των θυμάτων ότι έφταιγαν δήθεν κάποια αυθαίρετα καταρρίφθηκε και αυτό. Εντός σχεδίου είναι ολόκληρη η περιοχή του Νέου Βουτσά στην οποία μπήκε η φωτιά στις 17:30΄ το απόγευμα της 23ης Ιουλίου του 2018. Καμμία τεκμηρίωση του ψευδούς ισχυρισμού για αυθαίρετα που τότε είχε χρησιμοποιηθεί ως προμετωπίδα της επικοινωνιακής πολιτικής της κυβέρνησης Τσίπρα, με τον Υπουργό Δικαιοσύνης Κοντονή να οργανώνει το γκρέμισμα αυθαίρετων –δήθεν- ενώπιον των καμερών, την ώρα που άνθρωποι θρηνούσαν τους δικούς τους, την ώρα που άνθρωποι χαροπάλευαν στα νοσοκομεία βαρύτατα τραυματίες και εγκαυματίες, την ώρα που έντεκα παιδιά είχαν χάσει τη ζωή τους -παιδιά κάτω των δεκατριών ετών- την ώρα που αγνοούνταν δεκάδες συμπολίτες μας, συνάνθρωποί μας, που γνωρίζουμε σήμερα ότι ήταν με βεβαιότητα εκατόν τέσσερις άνθρωποι.

Ήδη πληροφορούμαστε ότι στις αντίστοιχες πρακτικές ύβρεως προς τους νεκρούς, παραγγέλθηκε η ταφή αταυτοποίητων ανθρώπινων υπολειμμάτων που οδηγούν στην αναπόδραστη, δυστυχώς, σκέψη ότι υπάρχουν και άλλα θύματα που δεν γνωρίζουμε, αλλά και ότι δυστυχώς αυτά τα πολιτικά πρόσωπα και αυτές οι εξουσίες, η κυβέρνηση Τσίπρα, που θέλησε να θάψει και τις ευθύνες της και αταυτοποίητους νεκρούς και έθαψε αταυτοποίητα ανθρώπινα υπολείμματα μαζί με υπολείμματα ζώων και μαζί με προσωπικά αντικείμενα, η Κυβέρνηση Μητσοτάκη που πέταξε ανθρώπινα υπολείμματα, ανθρώπινα μέλη και προσωπικά αντικείμενα με τέτοια σκληρότητα και αδιαφορία, ώστε εννέα μήνες αργότερα, τον Νοέμβριο του 2023, μετά και τις φοβερές πλημμύρες βρέθηκαν από τους ειδικούς συμβούλους-πραγματογνώμονες των συγγενών.

Τι εξουσίες εκπροσωπείτε; Τι εξουσίες εκπροσωπείτε που δεν ορρωδούν προ ουδενός και που φθάνουν να μπαζώνουν τον τόπο του εγκλήματος στα Τέμπη και να τον εμφανίζουν σαν έργο ανάπτυξης που χρηματοδοτείται με 647.000 ευρώ από το Ταμείο Ανάκαμψης και από τα Υπουργεία της χώρας;

Ποια έλλειψη μέτρου και σεβασμού οδηγεί τις κυβερνήσεις των τελευταίων ετών να περιφρονούν και να τσαλαπατούν την ανθρώπινη ύπαρξη, την ανθρώπινη ζωή, τους απλούς ανθρώπους, τους απλούς πολίτες, να τους λογαριάζουν σαν ανάξιους προστασίας ακόμη και μετά τον θάνατο να τους αντιμετωπίζουν σαν διαχειρίσιμα αντικείμενα;

Η δική μου υποχρέωση και το δικό μου ηθικό καθήκον είναι να ολοκληρώσω την κατάθεσή μου ενώπιον του δικαστηρίου μετά πάρα πολλών, φυσικά, εμποδίων. Είναι ξεκάθαρο ότι και σε αυτή τη δικαστική υπόθεση όπως έγινε ξεκάθαρο και από την πρωτόδικη απόφαση, οι μηχανισμοί του παρασκηνίου, οι μηχανισμοί που θέλουν αενάως να καλύπτουν και να συγκαλύπτουν τους ισχυρούς πολιτικά και οικονομικά, αυτοί οι μηχανισμοί είναι που έδρασαν και επέδρασαν για να αθωωθούν σε πρώτο βαθμό οι περισσότεροι κατηγορούμενοι και η κ. Δούρου -που την επαινούσε η κ. Μπακογιάννη- και να επιβληθούν ποινές-χάδια στους υπόλοιπους, που αποτιμώνται σε χρηματική ποινή 250 ευρώ για τον κάθε νεκρό. Αυτή ήταν η πρωτόδικη απόφαση και είναι πολύ ανησυχητική η εξέλιξη ενώπιον του δευτεροβάθμιου δικαστηρίου, συνυπολογιζομένων και των δικαστικών προσώπων που το αποτελούν.

Προσωπικά δέχθηκα πολύ μεγάλη πίεση για να αποτραπεί η κατάθεσή μου, διαρκείς μεθοδεύσεις για να μην καταγραφούν στα πρακτικά αυτά που ως μάρτυρας κατηγορίας και μηνύτρια από την πρώτη στιγμή για το κακούργημα κι όχι για πλημμελήματα έχω διατυπώσει και στοιχειοθετήσει. Δέχθηκα πολύ μεγάλη επίθεση από πλευράς της Έδρας και του δικαστηρίου, τέτοια που δεν πρέπει να δέχεται κανένας μάρτυρας κατηγορίας αλλά και κανένας μάρτυρας ενώπιον δικαστικής αρχής.

Διατυπώνω την πεποίθηση ότι κάτι πάρα πολύ στραβό συμβαίνει στη χώρα αυτή και στους θεσμούς της όταν αυτό το ολοκαύτωμα σε καιρό ειρήνης, το έγκλημα στο Μάτι, σήμερα δικάζεται σαν να ήταν ένα απλό αυτοκινητικό ατύχημα χωρίς νεκρούς, χωρίς θύματα, και όταν το έγκλημα στα Τέμπη αυτό το φοβερό σιδηροδρομικό δυστύχημα, αυτό το κακούργημα εξακολουθεί να αντιμετωπίζεται από την Κυβέρνηση, που εμπλέκεται σε αυτό, σαν απλό δυστύχημα, καταστροφή -αυτές είναι οι λέξεις που χρησιμοποιούνται-, με διαρκείς παρεμβάσεις στη δικαιοσύνη και με τη φοβερή αξίωση -που φαίνεται ότι προελαύνει αλλά θα μας βρει απέναντι και θα συνεχίσει να μας βρίσκει απέναντι- να συμμετάσχει στη συγκάλυψη που το κόμμα σας δρομολογεί, της Νέας Δημοκρατίας, η ευρωπαϊκή οικογένειά σας, η ευρωπαϊκή ομάδα σας, το Ευρωπαϊκό Λαϊκό Κόμμα, το οποίο εμπλέκετε αυτή τη στιγμή εσείς σε μία αναβάθμιση των μεθοδεύσεων της συγκάλυψης αφού φροντίσατε και δρομολογήσατε να αναλάβουν τα στελέχη σας κομβικούς ρόλους στο πεδίο των μεταφορών, στο πεδίο δηλαδή όπου διαπράχθηκε το μεγαλύτερο έγκλημα της Μεταπολίτευσης, στις συγκοινωνίες και τις μεταφορές και όχι μόνο.

Φροντίσατε να εκλεγεί, να ορισθεί ουσιαστικά μέσα από διαπραγματεύσεις, Πρόεδρος της Επιτροπής Μεταφορών η Ευρωβουλευτής σας και χρόνια στέλεχός σας κ. Ελίζα Βόζεμπεργκ, επικεφαλής της ευρωομάδας σας, ώστε ο τομέας αυτός, το πεδίο των μεταφορών, να ελέγχεται από τη Νέα Δημοκρατία σε επίπεδο Ευρωκοινοβουλίου και την ίδια ώρα φροντίσατε να διεκδικήσετε και να λάβετε για την Ελλάδα από την κ. Φον ντερ Λάιεν που ελέγχεται για πολλές πρακτικές αδιαφάνειας και διαφθοράς και για συνεννοήσεις με τον κ. Μητσοτάκη, το χαρτοφυλάκιο των μεταφορών στην Ευρωπαϊκή Επιτροπή για το οποίο δεν προτείνατε κάποιον αμερόληπτο και ουδέτερο τεχνοκράτη αλλά προτείνατε το πρωτοκλασάτο στέλεχός σας, στέλεχος δηλαδή του κόμματος που ελέγχεται για το έγκλημα των Τεμπών, τον σημερινό Περιφερειάρχη και επί πολλές θητείες Περιφερειάρχη Κεντρικής Μακεδονίας, τον κ. Τζιτζικώστα.

Ήταν αυτονόητο ότι η δική μας θέση θα ήταν απέναντι στην κ. Βόζεμπεργκ η οποία διέπραξε ασύλληπτης βαρύτητας θεσμικό ατόπημα όταν από τη θέση της Προέδρου της Επιτροπής Μεταφορών επιτέθηκε στα θύματα του εγκλήματος των Τεμπών και στην Πρόεδρο του Συλλόγου Θυμάτων - Πληγέντων δυστυχήματος των Τεμπών «Τέμπη 2023», την κ. Μαρία Καρυστιανού, με αδιανόητες αιτιάσεις ότι φταίνε τα θύματα που καθυστερούν τη δικαιοσύνη, ότι ο κ. Καραμανλής θα κριθεί από τη δικαιοσύνη. Ποια δικαιοσύνη; Εσείς την μπλοκάρατε και σας το είπε με τον πιο απερίφραστο τρόπο η Ευρωπαία Εισαγγελέας κ. Λάουρα Κοβέσι, «θέλουμε να ερευνήσουμε και μας μπλοκάρουν». Σε εσάς αναφερόταν, στο κόμμα σας, στην ψήφο του κόμματός σας να μπλοκάρει τον ποινικό έλεγχο των τριών Υπουργών σας, του κ. Καραμανλή, του κ. Χατζηδάκη και του κ. Χρυσοχοΐδη για το πεδίο των μεταφορών, σε σχέση με τη σύμβαση «717».

Ποιος είναι ο ρόλος της κ. Βόζεμπεργκ αποκαλύφθηκε από αυτή τη λυσσαλέα, αήθη επίθεση σε μια μάνα που δίνει αγώνα δικαιοσύνης και ποια είναι η δική μας αποστολή επίσης αποκαλύπτεται και φωτίζεται σε κάθε μας βήμα. Γιατί από την πρώτη στιγμή σάς είπα στην Ολομέλεια ότι θα μας βρείτε απέναντι σ’ αυτές τις μεθοδεύσεις, θα μας βρείτε απέναντι στη δρομολόγηση εκλογής του κ. Τζιτζικώστα και βεβαίως μας βρήκατε παρόντες, παρούσα την Ευρωβουλευτίνα μας στην Επιτροπή Μεταφορών, στην επιτροπή ακρόασης του κ. Τζιτζικώστα, όπου με εμπεριστατωμένη επιστολή της αναφέρθηκε στους συναδέλφους της Ευρωβουλευτές της Επιτροπής Μεταφορών κι εξήγησε για ποιο λόγο αποτελεί σκανδαλώδη αναβάθμιση μεθοδεύσεων συγκάλυψης και σοβαρή εκτροπή στο πεδίο του κράτους δικαίου το να τοποθετηθεί στέλεχος της Νέας Δημοκρατίας Επίτροπος Μεταφορών την ώρα που ερευνάται η Νέα Δημοκρατία για το έγκλημα των Τεμπών. Και βεβαίως οι αντιδράσεις της κ. Βόζεμπεργκ ως Προέδρου της Επιτροπής, η οποία προσπαθούσε να εμποδίσει την Ευρωβουλευτή μας από το να μοιράσει την επιστολή της, στην οποία αναφέρεται στους λόγους αυτούς και ανακοινώνει και τις δικές μου ενέργειες σε επίπεδο Ευρωπαϊκής Ένωσης και Ευρωκοινοβουλίου, αυτή η προσπάθεια περιορισμού της δράσης της Ευρωβουλευτή μας, με προσκλήσεις μάλιστα να την πάρουν σηκωτή, κάτι που απαγορεύεται, -το να αγγίξεις Ευρωβουλευτή απαγορεύεται απολύτως!- δείχνει ποια είναι η κουλτούρα σας.

Βεβαίως η επιστολή μοιράστηκε. Βεβαίως θα ακολουθήσει και δική μου επιστολή σε όλα τα μέλη του Ευρωκοινοβουλίου και στην Πρόεδρό του, την κ. Μέτσολα και θα επισκεφθώ τις Βρυξέλλες την επόμενη εβδομάδα, την Τετάρτη και την Πέμπτη. Και βεβαίως η κουλτούρα της βίας, της σίγασης, της λογοκρισίας, της φίμωσης και της προσβολής των πιο θεμελιωδών κανόνων του κράτους δικαίου είναι η κουλτούρα που σας χαρακτηρίζει. Διότι μπορεί στο Ευρωκοινοβούλιο να απαγορεύεται να ακουμπήσεις Ευρωβουλευτή, αλλά στην Ελλάδα φαίνεται ότι ο κ. Μητσοτάκης νομίζει ότι επιτρέπεται να επιτεθεί η Αστυνομία σε Αρχηγό κόμματος, να ρίξει χειροβομβίδα κρότου-λάμψης επάνω σε Αρχηγό κόμματος, σε εμένα, -κύριε Κατσαφάδο, τώρα βλέπω ότι ησυχάσατε, ήσασταν λαλίστατος-, η οποία έπεσε από τύχη στα ελάχιστα χιλιοστά από εμένα, να ρίχνει η Αστυνομία και να ασκεί βία εναντίον μελών του Κοινοβουλίου. Ήμασταν τρία μέλη του Κοινοβουλίου. Χαίρομαι που γελάτε, κύριε Κατσαφάδο, συνεχίστε έτσι. Τρία μέλη του Κοινοβουλίου ήμασταν, λοιπόν. Ήμουν ως Πολιτική Αρχηγός παρούσα, μαζί με τους εποχικούς πυροσβέστες, που προηγουμένως τους είχατε ρίξει χημικά μέσα σε κλειστό χώρο, στην ίδια την έδρα του Υπουργείου Πολιτικής Προστασίας και Κλιματικής Κρίσης. Να τα ακούτε, κύριε Στεφανάδη, που είστε γιατρός. Χημικά μέσα σε κλειστό χώρο, στους εποχικούς πυροσβέστες οι οποίοι διαμαρτύρονταν ειρηνικά για την αξιοπρέπειά τους και για τα δικαιώματά τους!

Οι ήρωες, που μας σώζουν από τις φωτιές, οι ήρωες, που πέφτουν στη φωτιά για εμάς, διεκδίκησαν το αυτονόητο, την εργασιακή τους θέση στην οποία υπηρετούν εδώ και χρόνια. Αλλά παίζετε μαζί τους, έξι μήνες εργασία, τρεις μήνες ταμείο ανεργίας, τρεις μήνες απόλυτη ανεργία και μηδενικά εισοδήματα. Αυτούς τους ανθρώπους τους έχετε με 800 ευρώ για έξι μήνες, με 400 ευρώ για άλλους τρεις μήνες και με μηδέν ευρώ για άλλους τρεις μήνες.

Σε αυτούς τους ήρωες σήμερα ο κ. Κικίλιας τους είπε ότι δεν έχει τίποτε να τους προτείνει. Τους κάλεσε σε συνάντηση για να τους πει ότι δεν έχει πρόταση. Φαίνεται ότι η πρόταση του Υπουργείου και της Κυβέρνησης είναι να τους ξυλοκοπούν, να τους ρίπτουν χημικά, να τους ρίχνουν χειροβομβίδα κρότου-λάμψης και ασφυξιογόνα και να τους λοιδορούν σαν προβοκάτορες. Ποιους; Αυτούς που πρέπει να τους κάνουμε εικόνισμα, και να τους ευχαριστούμε, και να τους χειροκροτούμε, και να τους ευγνωμονούμε.

Εγώ προσωπικά τους ευγνωμονώ. Θα είμαι δίπλα τους μια ζωή και στη δικαίωσή τους, που θα έρθει, να είστε σίγουροι, και σε όλη τους την πορεία. Γιατί το τι τελικά είναι κανείς φαίνεται από το πώς τιμά τους ανθρώπους που εκπληρώνουν το καθήκον τους, το καθήκον προς όλους μας.

Ήμασταν τρία μέλη του Κοινοβουλίου εγώ, ο κ. Κατσώτης από το ΚΚΕ, η κ. Πέρκα από την Νέα Αριστερά, και τρία μέλη του Κοινοβουλίου δεχθήκαμε ρίψη χημικών, δεχθήκαμε σωματική βία και απωθήσεις, δεχθήκαμε χειροβομβίδα κρότου-λάμψης, η μία επάνω μου, και ο εποχικός πυροσβέστης που ήταν ακριβώς δίπλα μου εμβολίστηκε από δίκυκλο της αστυνομίας επί τούτου και νοσηλεύτηκε στο νοσοκομείο βαριά τραυματισμένος, ο εποχικός πυροσβέστης που ήταν δίπλα μου, επαναλαμβάνω, και διαδήλωνε ειρηνικά.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, αν θέλετε, ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε. Λέω κάτι πολύ σοβαρό και θα ολοκληρώσω. Λέω όμως κάτι πολύ σοβαρό, που θα έπρεπε να έχει αποτελέσει αντικείμενο απολογίας του κ. Μητσοτάκη και βεβαίως των αρμόδιων Υπουργών.

Ο κ. Χρυσοχοΐδης κάπως απολογήθηκε και είπε ότι θα ερευνήσει και θα στείλει την υπόθεση στον Συνήγορο του Πολίτη. Πού να τον είχατε αλλάξει τον Συνήγορο του Πολίτη, όπως επιδιώξατε και ψηφίσατε οι νεοδημοκράτες εκείνο ακριβώς το πρωί.

Αλλά περιμένω και τις απαντήσεις. Έχω καταθέσει επίκαιρη ερώτηση στον κ. Χρυσοχοΐδη, επίκαιρη ερώτηση στον κ. Κικίλια, επίκαιρη ερώτηση στον Πρωθυπουργό, διότι υπήρξε ακραία αστυνομική βία παράνομη και αξιόποινη εναντίον άοπλων και ειρηνικά διαμαρτυρόμενων ασκούντων συνταγματικό δικαίωμα εποχικών πυροσβεστών, άοπλων και ασκούντων τα καθήκοντά τους μελών του Κοινοβουλίου εκ των οποίων και Πολιτική Αρχηγός και αόπλου και ασκούντος τα καθήκοντα δημοσιογράφου του «ΡΙΖΟΣΠΑΣΤΗ», του κ. Ανδρούτσου, που επίσης κακοποιήθηκε βάναυσα.

Όταν, κύριε Κατσαφάδο, λέτε για σεβασμό θα μου απαντήσετε, αν ο δικός σας σεβασμός περιλαμβάνει το να μου επιτίθεται η Κυβέρνησή σας με κρότου-λάμψης και αστυνομική βία και αν επίσης περιλαμβάνει τη στάση του Προέδρου της Βουλής την αμέσως επόμενη μέρα, Παρασκευή, στη Διεθνή Διοργάνωση για το κράτος δικαίου, όπου προσήλθα στην ώρα της συζήτησης και ζήτησα τον λόγο για ένα λεπτό, γνωρίζοντας ο Πρόεδρος της Βουλής ότι θα κατήγγειλα αυτές τις παραβιάσεις του κράτους δικαίου που έχουν αποτυπωθεί και μαγνητοσκοπηθεί, υπάρχουν ως ντοκουμέντα, και ακόμα δεν έχω λάβει τη συγγνώμη της Κυβέρνησής σας, την αντίδραση λοιπόν του Προέδρου της Βουλής, του κ. Τασούλα, ο οποίος διέλυσε τη Διεθνή Σύσκεψη για το κράτος δικαίου και απέτρεψε και απαγόρευσε και στην Εκπρόσωπο του Ευρωπαϊκού Δικαστηρίου Δικαιωμάτων του Ανθρώπου την κ. Μαριαλένα Τσίρλη να κάνει την τοποθέτησή της, προκειμένου να μην ακουστώ. Αυτά είναι φαινόμενα βαρύτατης εκτροπής από τη δημοκρατική λειτουργία.

Φυσικά περιμένω τον Πρόεδρο της Βουλής να τοποθετηθεί και πιστεύω, κύριε Λαμπρούλη και κ. Φωτίου που εκπροσωπείτε, αλλά περιμένω και τους άλλους Βουλευτές της Αντιπολίτευσης, δεν είναι δυνατόν να ασκείται βία εναντίον Βουλευτών, να ρίπτονται κρότου-λάμψης και χημικά εναντίον Βουλευτών και να μην τοποθετείται ο Πρόεδρος της Βουλής, αλλά αντίθετα να επιτίθεται στο πρόσωπο και στην Πολιτική Αρχηγό που δέχθηκε αυτή τη βία. Δεν νοείται αυτού του είδους η πρακτική της κατασίγασης, και της επίθεσης, και της στοχοποίησης των εκπροσώπων της Αντιπολίτευσης, των εκπροσώπων του Τύπου, αλλά και των εκπροσώπων της κοινωνίας.

Κλείνω αυτή την παρέμβαση λέγοντας ότι άλλο ένα σοβαρό ολίσθημα της Κυβέρνησής σας από την περασμένη εβδομάδα είναι ότι έχετε αφήσει αναπάντητες τις εντελώς έωλες τοποθετήσεις του Προέδρου της Γερμανίας, του κ. Σταϊνμάιερ, ότι, δήθεν, οι αξιώσεις της χώρας μας εναντίον της Γερμανίας για τα εγκλήματα των ναζί είναι νομικά αβάσιμες και το θέμα νομικά κλειστό.

Το θέμα είναι νομικά ορθάνοιχτο. Οι αξιώσεις είναι στοιχειοθετημένες και υπολογισμένες. Και, βεβαίως, υπάρχει αμετάκλητη απόφαση της ελληνικής δικαιοσύνης από τις 8 Απριλίου του 2000, απόφαση της Ολομέλειας του Αρείου Πάγου, που υποχρεώνει το γερμανικό κράτος να καταβάλει στους Διστομίτες, τα θύματα του ολοκαυτώματος, αποζημιώσεις. Αυτή τη δικαστική απόφαση της ελληνικής δικαιοσύνης το γερμανικό κράτος αρνείται να την εκτελέσει, αρνείται να συμμορφωθεί. Αυτό, θα με συγχωρήσετε, αλλά θα έπρεπε να είναι μείζον ζήτημα διμερούς συζήτησης και βεβαίως μονομερούς από πλευράς της Ελλάδας ενεργοποίησης. Αντ’ αυτού οι Υπουργοί σας, όπως και οι προηγούμενοι, δεν υπογράφουν. Χρειάζεται μία υπογραφή του Έλληνα Υπουργού Δικαιοσύνης.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, για το Δίστομο.

Μία υπογραφή του Έλληνα Υπουργού Δικαιοσύνης χρειάζεται για να εκτελεστεί η απόφαση της ελληνικής δικαιοσύνης. Έχω καταθέσει επίκαιρη ερώτηση και στον Υπουργό Δικαιοσύνης και στον Πρωθυπουργό, τον κ. Μητσοτάκη, εάν θα υπογράψει για την εκτέλεση της αμετάκλητης απόφασης για το Δίστομο. Γιατί αρκετά τα κροκοδείλια δάκρυά σας για τη δικαιοσύνη, που εσείς φιμώνετε, εσείς στραγγαλίζετε, εσείς θέλετε να ορίζετε την ηγεσία της, αλλά όταν αποφαίνεται για αξιώσεις ιστορικές που αφορούν την Αντίσταση και το φόρο αίματος του λαού μας εμποδίζετε την εκτέλεση των αποφάσεών της.

Η Πλεύση Ελευθερίας είναι και θα είναι στο πλευρό των απλών ανθρώπων, στο πλευρό των εποχικών πυροσβεστών. Θα είμαι δίπλα τους με όλους τους τρόπους και με αναφορά στο Συνήγορο του Πολίτη, που χαίρομαι που δεν τον αντικαταστήσατε και δεν τα καταφέρατε. Θα είμαστε δίπλα σε όλους όσοι διεκδικούν και βλέπουν ότι η Κυβέρνησή σας, δυστυχώς, είναι μια Κυβέρνηση που καταρρέει και βασίζεται στη βία, στην αυθαιρεσία και στην υπονόμευση του κράτους δικαίου.

Και μια τελευταία απάντηση σε αυτούς που λένε ότι εμείς, που καταγγέλλουμε τις παραβιάσεις του κράτους δικαίου, διασύρουμε τη χώρα μας. Αυτά, κύριε, έχουν λυθεί από τότε που καταγγέλθηκε η Ελλάδα για τη δικτατορία και για τους βασανισμούς επί χούντας. Τη χώρα τη διασύρουν αυτοί που παραβιάζουν τις αρχές του κράτους δικαίου και όχι εκείνοι που, τιμώντας το καθήκον τους, καταγγέλλουν τις παραβιάσεις και αντιστέκονται στην παραβίαση των πιο ιερών κανόνων της δημοκρατίας και της ελευθερίας, για τους οποίους έχουν δώσει το αίμα τους πολλοί πριν από εμάς.

Και είμαστε και εμείς διατεθειμένοι να δώσουμε το αίμα μας, γιατί ξέρουμε ότι στη ζωή τα πάντα δεν κρίνονται από την τιμή, αλλά από τις αξίες.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Ο κύριος Υπουργός έχει ζητήσει τον λόγο για μια παρέμβαση.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα κάνω μια πολύ μικρή παρέμβαση, θα σεβαστώ πλήρως τον χρόνο.

Μια ερώτηση, με απόλυτη σεμνότητα και ταπεινότητα, ο χρόνος στον πίνακα γιατί υπάρχει; Δίνετε πέντε λεπτά, μίλησε τριάντα δύο λεπτά. Σας κάνω την παρατήρηση, μπορείτε να μου απαντήσετε εσείς αν θέλετε μετά. Γιατί υπάρχουν κανόνες που, τουλάχιστον -δεν είμαι μέλος του Κοινοβουλίου- αλλά θεωρώ ότι θα πρέπει να ακολουθούνται ή τουλάχιστον στοιχειωδώς για να μην έχουμε εξαπλασιασμό ή επταπλασιασμό του χρόνου. Γιατί είναι τόσο μεγάλη η διαφορά.

**ΠΡΟΕΔΡΕΥΩΝ (Βασίλειος Βιλιάρδος):** Έχετε δίκιο για την παρατήρηση.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Δεν θα πω πάρα πολλά.

Κατ’ αρχάς, να πω συγχαρητήρια στον κ. Τραμπ για την εκλογή του στην Προεδρία των Ηνωμένων Πολιτειών της Αμερικής και να έχει μια καλή συνεργασία με την ελληνική Κυβέρνηση.

Δύο παρατηρήσεις να κάνω, γιατί αυτά που έχει πει η κ. Κωνσταντοπούλου τα λέει επανειλημμένως εδώ, ορισμένα από αυτά ακολουθώντας μια συγκεκριμένη τακτική και με πολύ μεγάλη υποκρισία, εκμεταλλευόμενη πόνο κάποιων ανθρώπων.

Εγώ θα σταθώ σε δύο παρατηρήσεις: Πρώτον, επειδή αναφέρθηκε στον κ. Τζιτζικώστα, να υπενθυμίσω κατ’ αρχήν ότι ο κ. Τζιτζικώστας έχει ένα πάρα πολύ βαρύ βιογραφικό, έχει πιο βαρύ βιογραφικό και από το ίδιο σας το κόμμα. Έχει εκλεγεί Βουλευτής στη Θεσσαλονίκη, έχει εκλεγεί περιφερειάρχης και είχε την πολύ μεγάλη χαρά και τιμή για τη χώρα αυτή να εκλεγεί με τριάντα εννιά από τις σαράντα τέσσερις ψήφους στο Ευρωπαϊκό Κοινοβούλιο.

**ΣΤΑΥΡΟΣ ΚΑΛΑΦΑΤΗΣ:** Έχει εκλεγεί τρεις φορές περιφερειάρχης.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Τρεις φορές περιφερειάρχης!

Ήρθατε εδώ και με έναν πολύ μεγάλο στόμφο προσπαθήσατε να πείσετε για τις απόλυτα δημοκρατικές διαδικασίες -σε κάποιες από τις οποίες συμμετείχατε κι εσείς και είχατε πάρει πολύ χαμηλό ποσοστό- για το τι είναι ο κ. Τζιτζικώστας και αν κάποιος τον διόρισε εκεί. Όπως επίσης και η κ. Βόζεμπεργκ. Η κ. Βόζενμπεργκ εκλεγμένο μέλος του Ευρωπαϊκού Κοινοβουλίου και είναι τιμή για τη χώρα που έχει εκλεγεί –γι’ αυτό τονίζω αυτές τις λέξεις, έχει εκλεγεί- Πρόεδρος της Επιτροπής Μεταφορών. Δεν τους διόρισε κανείς. Είναι εκλεγμένοι και τουλάχιστον θα πρέπει στον δικό σας τον λόγο να τα σκέφτεστε καλύτερα πριν να διατυπώνετε αυτές τις πολύ βαριές κατηγορίες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Θεμιστοκλέους.

Τον λόγο έχει ο κ. Γεώργιος Γαβρήλος, Κοινοβουλευτικός Εκπρόσωπος του ΣΥΡΙΖΑ.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ, κύριε Πρόεδρε.

Κύριε Υπουργέ, συζητάμε σήμερα μια κύρωση συμφωνίας σε ζητήματα υγείας με την Αίγυπτο, μία συμφωνία που, ασφαλώς, πέρα από το αντικείμενο, για το οποίο υπάρχει ενδιαφέρον και από τις δύο πλευρές, σφυρηλατεί σχέσεις με γείτονες χώρες, κάτι που έχει αυτήν την περίοδο ιδιαίτερη ανάγκη η χώρα μας.

Η Αίγυπτος είναι μια χώρα που μπορούμε να προσβλέπουμε ακόμη και για τα μείζονα εθνικά ζητήματα που μας απασχολούν σε σχέση και με τις διαφορές που υπάρχουν από μια άλλη γείτονα χώρα, κυρίως αναθεωρητική, όπως είναι η Τουρκία. Κάθε σχετική συμφωνία εξυπηρετεί τα εθνικά μας συμφέροντα, όπως και η Συμφωνία των Πρεσπών που εσείς, κύριοι της Νέας Δημοκρατίας, είχατε καταγγείλει, αλλά σήμερα υποχρεωθήκατε, από τις ανάγκες της εξωτερικής μας πολιτικής και της κατάστασης στην ευρύτερη περιοχή, να υπερασπίζεστε.

Έτσι, λοιπόν, σε αυτήν τη συγκυρία, ασφαλώς, υπάρχει ο ιδιαίτερος προβληματισμός για τα εθνικά μας θέματα. Έχουμε τις προσεχείς ημέρες τη συνάντηση του κ. Γεραπετρίτη με τον κ. Φιντάν. Ένας προβληματισμός, που δεν άφησε αδιάφορους και τους πρώην Πρωθυπουργούς της δικής σας παράταξης, τον κ. Καραμανλή, τον κ. Σαμαρά, για το πού το πάει τελικά ο κ. Μητσοτάκης και αν υπάρχει εν τέλει μυστική διπλωματία, όπως, πραγματικά, εμείς προβληματιζόμαστε και αγωνιούμε γι’ αυτά που συμβαίνουν πίσω από κλειστές αίθουσες και μας αναγγέλλονται από την άλλη πλευρά του Αιγαίου, κυρίως από αξιωματούχους της Τουρκίας.

Και ασφαλώς, υπό αυτό το πρίσμα προσεγγίζουμε και την εκλογή νέου Προέδρου στις Ηνωμένες Πολιτείες της Αμερικής. Η επιστροφή Τραμπ, ανεξάρτητα αν εμείς είμαστε μία δύναμη προοδευτική, δημοκρατική, που ασφαλώς θέλουμε την Αμερική ανοιχτή στον κόσμο, ανοιχτή στις νέες ιδέες, ανοιχτή και με προοδευτική προσέγγιση να βλέπει το μεταναστευτικό και να μην γίνεται αντικείμενο λαϊκισμού, την κλιματική αλλαγή και τα ανθρώπινα δικαιώματα, θεωρούμε ότι ανεξαρτήτως του τι αποφάσισε ο αμερικανικός λαός, εμείς πρέπει να διασφαλίσουμε τα εθνικά μας συμφέροντα με μία πολυδιάστατη πολιτική και προσέγγιση στα ζητήματα εξωτερικής πολιτικής και ασφαλώς, να μην είμαστε οι δεδομένοι σύμμαχοι. Είμαστε σύμμαχοι, αλλά δεν μπορεί να μην έχουμε πάνω απ’ όλα τα δικά μας εθνικά συμφέροντα σε ό,τι συμβαίνει γεωπολιτικά με τους δύο πολέμους στην Ουκρανία και στη Μέση Ανατολή. Γιατί πολύ φοβάμαι ότι οι πολιτικές επιλογές που είχατε τα τελευταία χρόνια, της μονοδιάστατης προσέγγισης αυτών των ζητημάτων και ως δεδομένοι σύμμαχοι του ΝΑΤΟ, της Αμερικής, μας οδηγούν σε αδιέξοδα.

Έτσι, λοιπόν, είναι καλοδεχούμενη αυτή η συμφωνία με την Αίγυπτο σήμερα και ασφαλώς, εμείς επιθυμούμε και άλλες ανάλογες συμφωνίες με γείτονες χώρες, ώστε να ενδυναμώσουμε τον ρόλο μας και στα Βαλκάνια και στη Νότια Ευρώπη. Σε μια Ευρώπη, που επιθυμούμε να ενδυναμώσει την αυτονομία της -ιδιαίτερα τώρα μετά την εκλογή του κ. Τραμπ- και σε ζητήματα εξωτερικής πολιτικής και σε ζητήματα αμυντικής θωράκισης της και ασφαλώς σε ζητήματα οικονομικής προοπτικής, αυξάνοντας την ανταγωνιστικότητά της.

Συζητάμε για το Εθνικό Σύστημα Υγείας με τα τόσα προβλήματα, κύριε Υπουργέ, που αντιμετωπίζει τα τελευταία χρόνια και εδώ στην Ελλάδα, με την αύξηση, κυρίως, των ιδιωτικών δαπανών για την υγεία, που κατατρώει τα εισοδήματα της μεσαίας, κυρίως, τάξης και της οικονομικά ασθενέστερης τάξης στη χώρα μας. Με την εκτόξευση της φαρμακευτικής δαπάνης, που έχετε ευθύνη ως Κυβέρνηση τα τελευταία χρόνια και ασφαλώς, με τη συνεχή διεύρυνση των κοινωνικών ανισοτήτων, που δημιουργούν το πλαίσιο πάνω στο οποίο λαϊκίστικα κόμματα και εδώ, από το Βήμα της ελληνικής Βουλής, μάς κουνάνε το δάχτυλο. Και έχετε εσείς αυτήν την ευθύνη, όπως και άλλα κόμματα, που κυρίως κυβερνούν την Ευρώπη, με μηχανοδηγό, ασφαλώς, το Ευρωπαϊκό Λαϊκό Κόμμα το οποίο εσείς υπηρετείτε και είστε μέλος του τα τελευταία πολλά χρόνια στην Ευρωπαϊκή Ένωση.

Θέλουμε μια Ελλάδα, η οποία θα μπορέσει να αντιμετωπίσει τις προκλήσεις των καιρών. Θέλουμε μία Ελλάδα, η οποία δεν θα πετάει ψίχουλα στους χαμηλοσυνταξιούχους και μόνο με επικοινωνία να τους λέει ότι είναι δίπλα τους όταν προαναγγέλλει αυξήσεις 2,2% με 2,4% στις συντάξεις. Και έχουμε τον κύριο Πρωθυπουργό να λέει ότι θα επουλώσει τις πληγές των χαμηλοσυνταξιούχων, που αυτήν τη στιγμή το 40% αυτών λαμβάνουν σύνταξη στα 658 ευρώ καθαρά και να έρχεται, τάχα, με μία επιταγή ακρίβειας να αντιμετωπίσει αυτά τα ζητήματα. Και στον κόσμο της μισθωτής εργασίας, να μην αφήνει το περιθώριο να καθίσει στο ίδιο τραπέζι με τους κοινωνικούς εταίρους, ώστε μέσα από συλλογικές συμβάσεις εργασίας να αυξηθεί ο μέσος μισθός και να δουν καλύτερες μέρες, σε μια εποχή που η ακρίβεια και ο πληθωρισμός κατατρώει τα εισοδήματά τους.

Κλείνω, κυρίες και κύριοι συνάδελφοι. Δεν έχω και εγώ καμμία αμφιβολία και είμαστε από τις δυνάμεις αυτές που συντασσόμαστε και με όσα είπε και η Πρόεδρος της Πλεύσης Ελευθερίας για τον τρόπο τον άδικο, αλλά και τον προκλητικό που αντιμετωπίσατε την προηγούμενη εβδομάδα τους εποχικούς πυροσβέστες. Ανθρώπους που χειροκροτούσαμε πριν λίγους μήνες τους αφήνετε στο δρόμο, ενώ οι ανάγκες του Πυροσβεστικού Σώματος είναι μεγάλες. Η κλιματική κρίση κάνει περισσότερο αναγκαία παρά ποτέ την παρουσία τους και πρέπει και πήραμε πρωτοβουλία με τα άλλα κόμματα -και με την Πλεύση Ελευθερίας και με τη Νέα Αριστερά και με το ΠΑΣΟΚ- να φέρουμε μια τροπολογία και να αποκαταστήσουμε την αδικία προς αυτούς τους ανθρώπους την επόμενη μέρα ανανεώνοντας τη θητεία τους, επιμηκύνοντας και τον χρόνο απασχόλησής τους μέσα στο έτος.

Με αυτές τις σκέψεις για μια ακόμη φορά λέμε προς τη Νέα Δημοκρατία: Αλλάξτε επιτέλους πολιτικές. Μην ξεγελιέστε. Είναι συγκυριακή αυτή η κατάσταση που βιώνει και η Αξιωματική Αντιπολίτευση και ο ΣΥΡΙΖΑ-Προοδευτική Συμμαχία. Η Αντιπολίτευση θα είναι εδώ, η κοινωνία σας γυρίζει την πλάτη και να είστε σίγουροι ότι αυτό θα εκφραστεί και πολιτικά και στους μαζικούς χώρους, αλλά και μέσα στο ελληνικό Κοινοβούλιο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Γαβρήλο.

Τον λόγο έχει ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το Κομμουνιστικό Κόμμα Ελλάδας καταψηφίζει τη συγκεκριμένη σύμβαση, γιατί, όπως τόνισε και ο ειδικός αγορητής μας, ο Γιώργος ο Λαμπρούλης, προωθούνται μέσα από αυτή τη σύμβαση οι στρατηγικοί σχεδιασμοί της Ευρωπαϊκής Ένωσης και στα ζητήματα της υγείας και του φαρμάκου. Βασική επιδίωξη είναι το άνοιγμα των αγορών για να εξυπηρετηθούν τα συμφέροντα των επιχειρηματικών ομίλων που δραστηριοποιούνται στον τομέα του φαρμάκου, των αναλώσιμων υλικών ή των ιατρικών μηχανημάτων επιταχύνοντας περαιτέρω την εμπορευματοποίηση και την ιδιωτικοποίηση της υγείας. Από αυτή την άποψη, το Κομμουνιστικό Κόμμα Ελλάδος καταψηφίζει.

Δεύτερο ζήτημα είναι ότι ήδη η Κυβέρνηση έσπευσε να δώσει τα συγχαρητήριά της στον διαβολικά κατά τον κ. Τσίπρα καλό Τραμπ για την επανεκλογή του. Αρχηγοί κομμάτων, όπως ο κ. Βελόπουλος, ο κ. Νατσιός πανηγύριζαν από το Βήμα αυτό για την επιτυχία του κ. Τραμπ.

Όμως, τα βασικά ζητήματα είναι τα εξής: Πρώτον, η σύγκρουση ανάμεσα στον Τραμπ και στη Χάρις στις Ηνωμένες Πολιτείες δεν ήταν τίποτε άλλο παρά μια σύγκρουση ανάμεσα σε επιμέρους συμφέροντα πολυεθνικών ομίλων που εξυπηρετούσε είτε ο ένας είτε η άλλη με την πολιτική της. Από αυτή την άποψη, λοιπόν, δεν θα αλλάξει κάτι είτε με την εκλογή του ενός είτε με της άλλης -εκλέχτηκε ο Τραμπ- που αφορούν τις ανάγκες των λαών, ανάγκες οι οποίες θα συνεχίζουν να θυσιάζονται στον βωμό της ανταγωνιστικότητας και της κερδοφορίας των επιχειρηματικών ομίλων, ανάγκες οι οποίες θα ποδοπατούνται από την όξυνση των ανταγωνισμών, από τους εμπορικούς πολέμους ανάμεσα στις Ηνωμένες Πολιτείες και στην Κίνα, από την όξυνση των ιμπεριαλιστικών αυτών ανταγωνισμών και από τις ιμπεριαλιστικές συγκρούσεις που ξεσπάνε σε διάφορες περιοχές της γης.

Ο χαρακτήρας του ιμπεριαλισμού δεν αλλάζει ανεξάρτητα από το ποιος θα είναι πρόεδρος στις Ηνωμένες Πολιτείες και ο αμερικανικός ιμπεριαλισμός, όπως και οι υπόλοιποι, έχει δώσει τα διαπιστευτήριά του δεκαετίες τώρα στους λαούς με χούντες, πολέμους, με ποταμούς αίματος.

Γι’ αυτόν ακριβώς τον λόγο και εμείς αναδεικνύουμε τα εξής θέματα: Πρώτον, ότι όπου αυτοί οι ανταγωνισμοί συγκρούονται εκεί όπου υπάρχουν κόμβοι -στην Ουκρανία κόμβος ενέργειας, στη Μέση Ανατολή κόμβος ενέργειας και μεταφορών- οδηγεί σε όξυνση των συγκρούσεων και η επιλογή της άρχουσας τάξης της χώρας να μετατραπεί η Ελλάδα σε ενεργειακό και μεταφορικό κόμβο σημαίνει ότι μετατρέπει σε μαγνήτη της σύγκρουσης και της εκδήλωσης αυτών των ανταγωνισμών ανάμεσα στα μεγάλα ιμπεριαλιστικά κέντρα, μια σύγκρουση η οποία οδηγεί σε πολεμικές συγκρούσεις.

Δεύτερον, η ίδια η Κυβέρνηση έσπευσε και χθες, αλλά και σήμερα να διαβεβαιώσει τη νέα ηγεσία των Ηνωμένων Πολιτειών ότι θα συνεχίσει να είναι το πρωτοπαλίκαρο, ο σημαιοφόρος των αμερικανονατοϊκών σχεδιασμών στην περιοχή και ότι θα υλοποιήσει στο σύνολό της στις δεσμεύσεις της από τη στρατηγική συμφωνία που απορρέει από τις Ηνωμένες Πολιτείες, άρα και τον οδικό άξονα στην περιοχή της νοτιοανατολικής Ευρώπης, δηλαδή ισχυροποίηση του νοτιοανατολικού σκέλους του ΝΑΤΟ, Ελλάδας - Τουρκίας, και ταυτόχρονα τη διευθέτηση με βάση τα αμερικανικά, νατοϊκά, αλλά και ευρωπαϊκά σχέδια, που ανεξάρτητα προέδρων δεν αναγνωρίζουν σύνορα στην περιοχή του Αιγαίου και της ανατολικής Μεσογείου στα πλαίσια της συνδιαχείρισης του Αιγαίου, που είναι σε βάρος των κυριαρχικών δικαιωμάτων της χώρας, αλλά και σε βάρος των λαών της περιοχής.

Γι’ αυτό εμείς το λέμε καθαρά. Σε όλους αυτούς οι οποίοι προσπαθούν να παρουσιάσουν ως τον νέο μας σωτήρα τον Τραμπ -Βελόπουλος, Νατσιός κ.λπ.- θα θυμίσω ένα τραγούδι: «Ποιος από τους προστάτες θα μας προστατεύσει; Ποιος; Ποιος από τους σωτήρες θα μας προστατεύσει πώς. Μόνο ο λαός».

Και αυτή ακριβώς τη δύναμη του λαού, η οποία δύναμη μπορεί να αποτελέσει παράγοντα ανατροπής αυτής της κατάστασης, είναι που φοβάται η άρχουσα τάξη στη χώρα μας, το πολιτικό σύστημα και η Κυβέρνηση. Γι’ αυτό αντιμετωπίζει με τη βία και την καταστολή τις λαϊκές εργατικές αντιδράσεις.

Αντιμετώπισε με τη βία και την καταστολή τους εποχικούς πυροσβέστες. Το Κομμουνιστικό Κόμμα Ελλάδας κατέθεσε τροπολογία όπου καλούμε την Κυβέρνηση μέσα από αυτή την τροπολογία να μονιμοποιήσει χωρίς άλλες προϋποθέσεις το σύνολο των εποχικών πυροσβεστών.

Όμως, και σήμερα απρόκλητα χτύπησε στην Πάτρα την απεργία και τη συγκέντρωση των οικοδόμων και μηχανικών, οι οποίοι παλεύουν για τα δικαιώματα στην εργασία, για την υπογραφή συλλογικής σύμβασης, για αυξήσεις στους μισθούς, για μέτρα υγιεινής και ασφάλειας στους χώρους δουλειάς. Καταγγέλλουμε και τη νέα επίθεση την οποία εξαπέλυσε η Κυβέρνηση με τα ΜΑΤ στη συγκέντρωση των οικοδόμων στην Πάτρα.

Όμως, είναι βαθύτατα γελασμένη αν πιστεύει ότι με αυτό τον τρόπο θα αντιμετωπίσει τη λαϊκή οργή και το ποτάμι το οποίο ξεχύνεται στους δρόμους και το οποίο θα κλιμακώσει την πάλη του στην πανεργατική απεργία στις 20 του Νοέμβρη.

Το Κομμουνιστικό Κόμμα Ελλάδας το μόνο που λέει είναι ότι θα συνεχίσει να πρωτοστατεί και να οργανώνει τη λαϊκή πάλη για αποτροπή της επιδείνωσης της θέσης του λαού για συνολικότερες ρήξεις και ανατροπές.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις εκπαιδευτικοί συνοδοί τους από το 2ο ΕΠΑΛ Αθηνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλείται στο Βήμα ο κ. Κωνσταντίνος Κατσαφάδος, Κοινοβουλευτικός Εκπρόσωπος της Νέας Δημοκρατίας, και η συνεδρίαση θα κλείσει με τον Υφυπουργό.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου να ξεκινήσω από μια παρατήρηση προς το Προεδρείο.

Κύριε Πρόεδρε, για την εύρυθμη λειτουργία του Κοινοβουλίου οφείλουμε και πρέπει όλοι να σεβόμαστε τους κανόνες που διέπουν τη λειτουργία αυτή και νομίζω ότι ο πρώτος διδάξας σε αυτό είναι ο ίδιος ο Πρωθυπουργός, ο οποίος προσπαθεί να τηρεί τους χρονικούς κανόνες κατά τη διάρκεια των τοποθετήσεών του μέσα στην Εθνική Αντιπροσωπεία.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μου επιτρέπετε;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Όχι, θα μου επιτρέψετε να ακούσετε λίγο πρώτα εμένα, σας παρακαλώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, ορίστε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Και φυσικά, η ελαστικότητα η οποία πρέπει να επιδεικνύεται νομίζω ότι επιδεικνύεται μέσα σε κάποιο εύλογο πλαίσιο, αλλά δεν μπορεί οποιοσδήποτε Αρχηγός οποιουδήποτε κόμματος να έρχεται και να καταχράται την υπομονή και την ελαστικότητα που δείχνετε και να μιλάει έξι, επτά φορές περισσότερο από τον χρόνο τον οποίο δικαιούται και φυσικά, να μιλάει συνεχώς για ζητήματα εκτός θέματος από αυτά για τα οποία συνεδριάζει η Εθνική Αντιπροσωπεία.

Θα σας παρακαλούσα, λοιπόν, πάρα πολύ, κύριε Πρόεδρε, αυτή η ελαστικότητα -και δεν στέκομαι απέναντι σε ποιους γίνεται- να σταματήσει, γιατί γίνεται εις βάρος του θεσμού, της λειτουργίας αυτού, αλλά και των υπολοίπων συναδέλφων.

Σε ό,τι έχει να κάνει με το νομοσχέδιο, αυτό το οποίο θα ήθελα να πω, κυρίες και κύριοι συνάδελφοι, είναι ότι αυτή η κύρωση συμφωνίας μεταξύ Ελλάδας και Αιγύπτου, δίνοντας τη δυνατότητα να εξάγουμε τεχνογνωσία και αναδεικνύοντας τον καθοριστικό ρόλο τον οποίο παίζει η ελληνική φαρμακοβιομηχανία, μόνο θετικό πρόσημο έχει και γύρω από την επιστημονική εξωστρέφεια την οποία πρέπει να έχει η χώρα μας, αλλά και γύρω από το κύρος το οποίο έχει το ιατρικό και νοσηλευτικό προσωπικό της χώρας, γενικότερα ο υγειονομικός κλάδος, πράγμα το οποίο -αν θέλετε- αποτελεί και μία σχετική απάντηση γύρω από το επίπεδο το οποίο έχουμε στο κομμάτι της ιατροφαρμακευτικής περίθαλψης στην Ελλάδα. Είμαστε οι τελευταίοι που θα πούμε ότι έχουμε λύσει τα προβλήματα στον χώρο της υγείας, αλλά είμαστε οι πρώτοι οι οποίοι λέμε ότι προχωράμε σε μία σειρά ουσιαστικών μεταρρυθμίσεων που θα βοηθήσουν τους ασθενείς και φυσικά το υγειονομικό προσωπικό της χώρας.

Επειδή στις τελευταίες τοποθετήσεις άκουσα μία συζήτηση γύρω από τα επεισόδια τα οποία έγιναν την περασμένη εβδομάδα με τους εθελοντές δασοπυροσβέστες, νομίζω ότι το Υπουργείο Προστασίας του Πολίτη διεξάγει ένορκη διοικητική εξέταση για να δει το επιχειρησιακό πλάνο το οποίο ακολούθησε η Αστυνομία για τη διάλυση της κατάληψης του Υπουργείου Κλιματικής Αλλαγής και επίσης, έχει αποσταλεί αίτημα και στον Συνήγορο του Πολίτη.

Τώρα δεν γνωρίζω, γιατί ήταν πολύ παραστατική η Πρόεδρος της Πλεύσης Ελευθερίας, τα επεισόδια τα οποία διαδραματίστηκαν και με τόσο εμφατικό τρόπο και τόσο παραστατικά ήρθε και μας είπε για τις κρότου-λάμψης και για όλα αυτά τα οποία ανέφερε ότι έπεσαν πάνω στο σώμα της και ότι παραλίγο να τραυματιστεί. Εγώ αν ήμουν στη θέση της, θα κατέθετα μία μήνυση κατά παντός υπευθύνου. Ούτως ή άλλως, το είχε κάνει και το 2013 να σας θυμίσω -βέβαια, δεν ξέρω την εξέλιξη αυτής της υπόθεσης- όταν πάλι είχε κατηγορήσει τις αστυνομικές αρχές για αλόγιστη βία στο πρόσωπό της, όταν ήταν η κατάληψη της ΕΡΤ, όπου ήταν έξω από κάτι κάγκελα και φώναζε ότι προσπαθούν οι αστυνομικοί να τη συνθλίψουν. Δεν ξέρω, βέβαια, την εξέλιξη αυτής της μήνυσης και τι αποφάνθηκε το δικαστήριο, αλλά αν θεωρεί κάποιος ότι του επιτίθενται, υπάρχουν τα δικαστήρια, όπου πάει, καταθέτει μία μήνυση, καταγγέλλει το περιστατικό και η δικαιοσύνη αποφαίνεται.

Κυρίες και κύριοι συνάδελφοι, θα σταθώ ιδιαίτερα σε κάτι το οποίο πιστεύω ότι υποτιμά και προσβάλλει το Κοινοβούλιο αυτό καθαυτό και έχει να κάνει με τις κορώνες οι οποίες ακούστηκαν γύρω από τις εκλογές ανάδειξης του Προέδρου των Ηνωμένων Πολιτειών. Ούτε στις Ηνωμένες Πολιτείες δεν γίνονται τέτοιες συζητήσεις και δεν βγαίνουν τόσο διθυραμβικά πολιτικοί να υποστηρίξουν τη μία ή την άλλη πλευρά.

Ξέρετε, η Ελλάδα έχει κατορθώσει και έχει κερδίσει λόγω της γεωστρατηγικής της θέσης και λόγω των πολιτικών της απόψεων -και πολύ περισσότερο αυτή η Κυβέρνηση του Κυριάκου Μητσοτάκη που έχει αναβαθμίσει το διεθνές κύρος της χώρας- τον κομβικό ρόλο τον οποίο έχει στη Νοτιοανατολική Μεσόγειο και τη στρατηγικής σημασίας σχέση την οποία έχει με τις Ηνωμένες Πολιτείες της Αμερικής, η οποία είναι αδιατάρακτη. Και ξέρετε, είναι λογικό η υπερδύναμη σε αυτό το κομμάτι της γης να θέλει να συνομιλεί με μία χώρα η οποία έχει πολιτική σταθερότητα και η οποία αποπνέει σοβαρότητα και εμπιστοσύνη.

Όμως, εδώ άκουσα πράγματα τα οποία φτάνουν στα όρια του κωμικού. Ήρθε Αρχηγός κόμματος και είπε «βγήκε ο Τραμπ και πρέπει η Κυβέρνηση να κάνει εκλογές, έχασε η Κυβέρνηση», «βγήκε ο Τραμπ και αύριο το πρωί θα πρέπει στην Ελλάδα να γίνουν εκλογές». Πόσο αστεία μπορεί να είναι όλα αυτά, κυρίες και κύριοι συνάδελφοι; Να έρχονται και να παρουσιάζονται εδώ πολιτικοί οι οποίοι είναι περισσότερο «τραμπικοί» από τον Τραμπ ή περισσότερο με την Κάμαλα Χάρις από ό,τι η Κάμαλα Χάρις.

Εμείς εδώ είμαστε Βουλευτές του ελληνικού Κοινοβουλίου και ερχόμαστε να υπερασπιστούμε τα εθνικά μας συμφέροντα. Δεν είμαστε οπαδοί ούτε του ενός ούτε του άλλου πολιτικού διεκδικητή της θέσης του Προέδρου των Ηνωμένων Πολιτειών. Λίγη σοβαρότητα! Ειλικρινά το λέω, λίγη σοβαρότητα!

Και αν θέλετε να πάμε στα ουσιαστικά αίτια τα οποία κέρδισαν και τι ήταν αυτό που απασχολούσε περισσότερο τους Αμερικάνους πολίτες σύμφωνα με τις έρευνες για να επιλέξουν ποιον Πρόεδρο θα ψηφίσουν, το βασικότερο ήταν η οικονομία και αυτό ερχόμαστε και λέμε και εμείς συνέχεια μέσα σε αυτή εδώ την Αίθουσα, ότι θα κριθούμε από την οικονομία.

Μπορεί να μην είναι το γήπεδο στο οποίο θεωρείτε ότι μπορείτε να νικήσετε τη Νέα Δημοκρατία, αλλά τα αποτελέσματα αυτής της Κυβέρνησης είναι αδιάψευστα, γιατί αυτή εδώ η Κυβέρνηση με σχέδιο, πρόγραμμα και οργάνωση και με τη βοήθεια της ελληνικής κοινωνίας και την ανοχή του ελληνικού λαού, ο οποίος έχει υπομείνει τόσα πολλά, έχει καταφέρει να έχει τη μεγαλύτερη μείωση στην Ευρωπαϊκή Ένωση, είχε καταφέρει να έχει τους μεγαλύτερους ρυθμούς ανάπτυξης στην Ευρωπαϊκή Ένωση, έχει καταφέρει να έχει υψηλό ποσοστό επενδύσεων στην Ευρωπαϊκή Ένωση, έχει καταφέρει να αυξάνει τον κατώτατο μισθό, έχει καταφέρει να σβήνει μια σειρά από φόρους. Και σας το έχω ξαναπεί και σε άλλη παρέμβασή μου, ότι έχει καταφέρει να σβήνει κυρίως τους τρεις εμβληματικούς φόρους της περιόδου των μνημονίων, που ήταν το τέλος επιτηδεύματος, η εισφορά αλληλεγγύης και ο ΕΝΦΙΑ, ο οποίος έχει μειωθεί κάτω του 35%.

Αυτή εδώ η Κυβέρνηση έχει καταφέρει να έχει ένα ποσοστό ανεργίας κάτω του 9,5%, να δημιουργηθούν πάνω από πεντακόσιες πενήντα χιλιάδες νέες θέσεις εργασίας και τι άλλο σημαντικό πέραν του κατώτατου μισθού; Να έρχονται οι έρευνες και να λένε –τι;- ότι στα είκοσι επαγγέλματα με τον μεγαλύτερο αριθμό εργαζομένων σε σχέση με τον Σεπτέμβρη του 2019 σήμερα έχουμε μία αύξηση των εισοδημάτων τους από 12% μέχρι 40%.

Οπότε, κυρίες και κύριοι συνάδελφοι, μην ματαιοπονείτε. Η μάχη την οποία θα δώσουμε θα είναι στην οικονομία και μετά από δυόμισι χρόνια, όταν εμείς θα έχουμε ολοκληρώσει μέσα από τις μεταρρυθμίσεις μας το προεκλογικό μας σχέδιο, το προεκλογικό μας πρόγραμμα για το οποίο μας ψήφισε ο ελληνικός λαός, θα έρθουμε τότε και θα αναμετρηθούμε για να δούμε ποιος μπορεί να πάει τη χώρα ακόμα πιο μπροστά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσαφάδο.

Απαντώντας στην προηγούμενη παρατήρησή του, καθώς επίσης και στην ίδια περίπου παρατήρηση που έκανε ο Υφυπουργός, όπως καταλαβαίνετε, είμαι και εγώ υπέρ του ότι όπως σέβεται κανείς το κράτος δικαίου, άλλο τόσο πρέπει να σέβεται και τον Κανονισμό της Βουλής. Εντούτοις, όμως, περιμένει κανείς ότι οι Αρχηγοί των κομμάτων, οι Πρόεδροι των κομμάτων έχουν την ενσυναίσθηση και καταλαβαίνουν πώς πρέπει να τηρήσουν τον Κανονισμό ή όχι.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Και αν δεν την έχουν, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Εντούτοις, η υποχρέωσή μου να το θέσω στη Διάσκεψη των Προέδρων η οποία μπορεί να αποφασίσει. Εγώ δεν μπορώ να κλείνω το μικρόφωνο σε κανέναν. Η Διάσκεψη των Προέδρων αποφασίζει, θα το θέσω στη Διάσκεψη, όπως είμαι υποχρεωμένος.

Η συνεδρίαση θα κλείσει με τον Υφυπουργό.

Θα μιλήσετε, κύριε Υφυπουργέ;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και...Αιγύπτου για τη συνεργασία στον τομέα της υγείας και της φαρμακευτικής περίθαλψης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, το σχέδιο νόμου του Υπουργείου Υγείας «Κύρωση του Μνημονίου Κατανόησης μεταξύ του Υπουργείου Υγείας της Ελληνικής Δημοκρατίας και του Υπουργείου Υγείας και Πληθυσμού της Αραβικής Δημοκρατίας της Αιγύπτου για τη συνεργασία στον τομέα της υγείας και της φαρμακευτικής περίθαλψης» έγινε δεκτό κατά πλειοψηφία, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 159.α.)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 13.11΄ λύεται η συνεδρίαση για αύριο, ημέρα Πέμπτη 7 Νοεμβρίου 2024 και ώρα 10.00΄, με αντικείμενο εργασιών του Σώματος νομοθετική εργασία: 1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας, και του Συμβουλίου της Ευρώπης για τη χρηματοδότηση του Έργου «Σχέδιο υποστήριξης τηλεοπτικών σειρών» (“Support scheme for TV series”)» και 2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού: «Κύρωση της Συμφωνίας Πολιτιστικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Ομοσπονδιακής Δημοκρατίας της Βραζιλίας», σύμφωνα με την ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**